މަންމަ އަށްޓަކައި… | Esfiya - Dhivehi Vaahaka Site\nމިއީ ޙަޤީގީ ވާހަކައެކެވެ. މީގައި ވަނީ އަސްލު ނަން ތަކެއް ނޫނެވެ..މި ވާހަކަ ކަމުދާނެ ކަމަށް އުއްމީދު ކުރަމެވެ .\nފެންޑާގައި ހުރި ޖޯލިފަތީގައި ޒަހްރާ އޮށޯތީ މުޅިދުވާލު ހަތަރުދަމު ވެފައި ހުރި ވަރުބަލިކަން ފިލުވާލުމަށެވެ.އެއިރު މަގުވަށާފާރުން ބޭރުގައި ހުރި ބޮކިދަނޑީގައި ހަރުކޮށްފައި ހުރި ޓިއުބުލައިޓުން ދެމުން ދިޔަ ވަރުގަދަ އަލީގެ ތެރެއިން ހިމަތުނި ވާރޭގެ ކަނިތައް ފެންނަމުން ދިޔައެވެ. މަޑުމަޑު ވައިރޯޅިވެސް ޖެހެމުން ދިޔައެވެ. އެ ވައިރޯޅިތައް ޒަހްރާގެ މާޒީގެ އެންމެ ހިތްދަތި ސޮފްޙާ ތައް ހުޅުވާލަދިން ކަހަލައެވެ.ވައިބާރުވެ ވާރޭ ބޯ ކުރަމުން ދިޔަވަަަރަކަށް ޒަހްރާ ގެ އެ ހަނދާން ތަކުގެ ތެރެއަށް ގެނބެމުން ދިޔައެވެ.އެންމެ ހައަހަރުގެ ތުއްތު ޒަހްރާގެ އެންމެ ދުރު ހަނދާންތަކުގެ ސަފްޙާތަކެވެ.\nޖަމީލާ އަކީ ޒަހްރާގެ ބައްޕަ ފަރާތުން ބޮޑުދައިތައެވެ. މަންމައާއި ބައްޕަ ވަކިވުމަށްފަހު ބައްޕަގެ އެދުމުގެ މަތީން ޒަހްރާ ބަލަހައްޓަމުން ދިއައީ ޖަމީލާ އެވެ.ޖަމީލާ އަކީ ހަރުކަށި ނަމަވެސް ނުބައި މީހެއްނޫނެވެ. ޖަމީލާގެ 15 އަހަރަށް ދާ އަންހެން ކުއްޖަކާއި ޒަހްރާގެ ޢުމުރުގެ ފިރިހެން ކުއްޖަކު ތިބެއެވެ. ޖަމީލާ ވެސް އިނދެގެން އުޅެނީ ދެވަނަ މީހާ އާއެވެ. އެހެންނަމަވެސް އެއިރުވެސް ޒަހްރާގެ އެ ތުއްތު ހިތަށް އެނގުނު ކަމަކީ ޖަމީލާގެ އަސްލު ދަރީން ދެކެވާ ލޯބި އޭނާދެކެ ނުވާނެ ކަމެވެ. ޒަހްރާ ކިތަންމެ މައިވަންތަ ލޯބި އިޙްސާސް ކުރަން ބޭނުންވި ކަމަށް ވިޔަސް މެއެވެ.ތަޤްދީރު އޭނާއާއި ކުރިމަތި ކުރީ ބޮޑު އިމްތިޙާނެކެވެ.މާތް ރަސްކަލާނގެ އޯގާވަންތަ ކަމުން އޭނާ އެކަންކަމާއި ޝަކުވާކުރުމުގެ ބަދަލުގައި އެކަނލާގެ އަށް ޙަމްދު ކުރެއެވެ. އޭނާއަށް ނަމާދު ކުރުމަށް އަދަބު ނުދިނަސް ޤުރުއާން ނުކިޔަވައިފި ނަމަ އިލޮށިފަތީގެ ހޫނުކަމާއި ކުރިމަތި ލާން ޖެހެއެވެ.ދެނަމާދު ދޭތެރޭ ބަރާބަރަށް ޤުރުއާން ކިޔަވަން ޖެހެއެވެ.ކުޑަކުއްޖެއް ކަމުން ބޮޑާހޭކުމާއި ފޫހިވުމާއި ހުރެދާނެ ނޫން ހެއްޔެވެ؟އޭނާ މިއަދު ޖަމީލާގެ އެ އަދަބުތަކަށް ޝުކުރުވެރި ވެއެވެ.މަންމަ އަކާއި ނުލައި އޭނާގެ ޢުމުރުން ފަސް އަހަރުން ފެށިގެން އެގޮތްމިގޮތަށް ތެޅި ގޭނި ބޮޑުވެފައި ހުރުމުން ދިރިއުޅުމާއި ކުރިމަތި ލާން ކެރިފައި ހުރީތީ އެވެ.\nމިހާރު ޒަހްރާއަށް އަށް އަހަރެވެ.ޖަމީލާ އަހަރުދެކޮޅުގައި ވިހެއި2ކުދީން ބަލަހައްޓަން ޖެހުނީ ޒަހްރާއަށެވެ.ޖަމީލާ ގިނަވަގުތު ނިދަން އޮތުމާއި ފިލްމު ބަލަން ޖެހޭތީ އާއި މައެއްގެ ހުންނަން ޖެހޭ މުރާލި ކަމެއް ނެތުމުން އެދެކުދީންނަށް ކާންދީ ބުއްފުޅިހަދާ ނިންދަވާ ފެންވަރުވާ މިހުރިހައި ކަމެއް ޒަހްރާ ކުރަމުން ދިޔައީ އެއްވެސް ޝަކުވާ އެއް ނެތިއެވެ. އެދެކުދީން ނަކީ އޭނާގެ އެކަނިވެރިކަމާއި ހިތްދަތި ކަމުގެ ޝިފާއެއްކަހަލައެވެ.ނަމެއްގައި ސްކޫލަށް ވެސް ދެއެވެ. ކޮންމެ މަހަކު ބައްޕަ ފަސްސަތޭކަ ރުފިޔާ ފޮނުވާ ކަމަށް ވެއެވެ. އެއިރާ ބަލާއިރު އެއީ ވަރަށް ބޮޑު ޢަދަދެކެވެ.އެހެން ނަމަވެސް ޒަހްރާ ލައި އުޅެނީ އޭނާގެ މާމަ ތަންތަނުން ހޯދައިގެން ގެންނަ ހެދުމާއި ފައިވާނެވެ. އަތުގައި ޢީދު ދުވަހަކަށް ވެސް ލާނެ ރީތި ހެދުމެއް ނޯވެއެވެ. މިހެން ކަމުން ހަވީރުވެސް ފެންވަރާރީތިވާކަށް ޒަހްރާ ނޫޅެއެވެ. ރީތިވެގެން ކުރާނީ ވެސް ކޮން ކަމެއް ހެއްޔެވެ؟ ބޭރަކަށް ދިއުމުގެ ހުއްދައެއް ނޯވެއެވެ. ޅަދަރި މައެކޭ ފެނުނު ބަޔަކު ހިތަށް އަރާނެއެވެ. ގިނަ ދުވަހު ފެންވެރެނީ ވެސް ރޭގަނޑު އަށެއްޖަހާފަހުންނެވެ. ބޮކިތަކާއި އެއްޗިހި ނުހުންނާތީ ގިފިއްޔަށް ދަނީ ފުޅިބައްތި ހިފައިގެން މާމަ ގޮވައިގެންނެވެ. މާމަ ވެސް ޒަހްރާގެ މިޙާލާއި މެދު ވަރަށް ކަން ބޮޑު ވެއެވެ. އެކަމަކު ކީއްކުރާނީ ހެއްޔެވެ؟މާމަ ވެސް ހުންނަން ޖެހެނީ ޖަމީލާގެ ދަށުވެފައެވެ.ކިރިއާވެސް އޭނާއަށް އަޅާލައި އޯގާތެރިވަނީ މާމައެވެ. މާމަ އަކީ ވަރަށް ހެޔޮ މީހެކެވެ. ދުވަހަކަުވެސް ޒަހްރާ ދެކެ ރުޅިނާދެއެވެ. ޒަހްރާގެ އަތުން ކުޑަ ކުށެއް ވެއްޖިއްޔާ ޖަމީލާގެ އަތުގެ ހޫނުކަން ތަޙައްމަލް ކުރަން ޖެހޭއިރު މާމަ ވެސް ސިއްރުން ރޮއި ހަދައެވެ.\nހެނދުނު ތެދުވެގެން އެޢުމުރުގެ ކުދީން ކުރާނީ ކޮން ކަމެއް ހެއްޔެވެ؟ ސައިބޮއި ޤުރުއާން ކިޔަވައި ފޮތްތައް ބަލައި ކުރަހައި މަޖާކޮށް ކުޅެ ހަދާނީ ނޫން ހެއްޔެވެ؟ ޒަހްރާ ފަކީރު ޖެހެނީ ޖަމީލާގެ ހަގަށް ތިބި ދެމީހުން ތާހިރުކޮށް ފެންވަރުވައި ކާންދީ ނުވިތާކަށް ހެނދުނުގެ ނާސްތާ ވެސް ތައްޔާރު ކުރުމަށް އުޅޭށެވެ. މާމަ އުޅޭނީ ބަދިގޭގައި އެކަނި ކަމުން މާމަ އެކަނި ދޫކޮށްލާކަށް ޒަހްރާ ނުރުހެވެއެވެ. މިއަދަކީ ވެސް މިގޮތުގެ މަތީން އާދައިގެ ދުވަހެކެވެ. މާމަ ބަދިގޭގައި ހުރެފައި ޖެހިގެން ހުރި ފާތުމަގެ އަށް ގޮސް ލޮނުކޮޅެއް ގެނެސްދިނުމަށް އެދުނެވެ. ޒަހްރާ ޖަމީލާގެ ކުޑަމީހާ ކިހިލީގައި ޖަހައިގެން ފާތުމަގެއަށް ދިއައެވެ. އޭނާއަކީވެސް ކުޑަކުއްޖެއް ކަމުން އެގެއަށް ގޮސް ކުޑަކޮށް ދުވެލައި ސަކަރާތް ޖަހާފައި ލޮނުކޮޅު ހިފައިގެން އެނބުރި އައި އިރު ފަނަރަ ވަރަކަށް މިނިޓް ފާއިތު ވެދާނެއެވެ. އެގެއިން ނިކުތްތަނާ އޭނާގެ ފައިތިލަދަށުން ބިންގަނޑު ކެހިގެން ދިޔަހެން ހީވިއެވެ. ހިތް ބާރު ބާރަށް ތެޅެން ފެށިއެވެ. ވާނުވާ ނޭނގި ފިޔަވަޅުތައް އެޅެން ފެށިއެވެ.ގޭ ބޭރުފާރުން މަގާވީ ފަރާތުގައި އެހެރީ ދެވަނަ މީހެއް ނޫނެވެ. އެއީ އޭނާގެ މަންމަ އެވެ.އޭނާގެ ހިތް އެމީހަކަށް ޓަކައި ތެޅިފޮޅޭ އޭނާގެ ލޯބިވާ މަންމަ އެވެ.\nNimuneetha..kihineh evee ..\nadhi kuriah othee Rifa 🙂\nheevanee reethi wanehen\nNimuneetha…. Zahura ah kithah aharu..\nZahura akee mihaaru mamma eh..2 vana paragraph in vahaka feshifai vanee.Zahrage enme dhuru handhan huree6aharun feshigen kamah vaathee eha hisaabun vahaka liyan fashafai vaanee..thank you all 🙂\nAsthaakolo vah!haadhareche wah\nGood starting 🙂 waiting For the Next Part.. 🙂\nvvvvv rythi. next part avahah upload kohdhehche\nMi stry ekkoh kiyaalan v beynun stry fashaafa ingoiy v shalhi masha allah v ibraiytheri stry eh hen hyvey nxt prt avaskollaafa mi avvure dhigukollaadhevvaa pls stry v v v v v rythi\nVvvv vvvv reethi…..????????????\nstry varah varah reethi\nހަޤީޤީ February 19, 2016\nހަޤީޤީ އުފެއްދުންތެރި ލިޔުން ލޯބި April 16, 2019\nޒަކަރިއްޔާ އަލައިހިއްސަލާމް 01\nހަޤީޤީ ދީނީ July 22, 2018\nހަޤީޤީ ބިރުވެރި July 26, 2020


އަންހެނުންވެސް ﷲ އަށްޓަކާ މިސްކިތް ސާފުކުރުން- ސުވަރުގެ ދެއްވަވާނެ މަތިވެރި ޢަމަލެއް: އިން ޝާ ﷲ\nރަސޫލް ގެ މިސްކިތްކޮޅު ބަލަހައްޓަން އުޅުނު ކަޅު އަންހެނާގެ ވާހަކައަކީ ހުރިހާ މުސްލިމުންހެން ދަންނަ ވާހަކައަކަށްވެދާނެއެވެ. ނަމަވެސް ފާހަގަކޮށްލަން ބޭނުން ބައެއް ކަންކަން ހުރުމުން ފާހަގަކޮށްލާނަމެވެ.\nއޭނާއަކީ ކަޅު (ބަބުރު) އަންހެނެކެވެ. އޭނާކޮށްއުޅުނު މަސައްކަތަކީ ރަސޫލް ﷺ ގެ މިސްކިތްކޮޅުން ކުނި ނަގައި ސާފުކުރުމެވެ. އޭނާ މަރުވީ ރޭގަނޑުގެ ދަންވަރުގެ ވަގުތެއްގައެވެ. އޭނާއަކީ ވަރަށް އާދައިގެ އަނހެނަކަށްވުމުން އޭނާ މަރުވުމުން ޞަޙާބީން އޭނާ ވަޅުލީ ރަސޫލް (ﷺ) އަށް ނުދަންނަވައެވެ.\nއަނެއް ދުވަހު މިސްކިތުން އޭނާ ފެނިވަޑައިނުގަތުމުން ރަސޫލް ﷺ އޭނާގެ ޚަބަރަކީ ކޮބައިތޯ ޞަޙާބީންނާއި ސުވާލުކުރެއްވެވިއެވެ. ކަންހިނގައިދިއަގޮތުގެ ވާހަކަ ދެންނެވުމުން ހިތްޕުޅުހަމޖެހިވަޑައިނުގެން ހުންނަވައި ރަސޫލް ﷺ އަށް ނުދަންނަވައި ޖަނާޒާގެ ކަންތައް ފުރިހަމަކުރެއްވެވީ ކީއްވެގެންތޯ ސުވާލުކުރެއްވެވިއެވެ.\nއެއަށްފަހު ޞަޙާބީންނާއިއެކު ވަޑައިގެން ޢޭނާގެ މަހާނަ ކައިރީގައި ހުންނަވައި އޭނާގެ މައްޗަށް ގިނިކަންޏާ ކަށުނަމާދުކުރެއްވެވިއެވެ. އެހިސާބުން އެނގިގެން އެދިއައީ އޭނާއަށް ސުވަރުގެ ދެއްވަވާނެ ކަމެވެ.\n- ގައިގެ ކުލަ ދޮންވުމަކުން ލިބޭ މަތިވެރިކަމެއް ނެތްކަމެވެ. ހުރިހާ މަތިވެރިކަމެއް ލިބުންވަނީ ތަްްވާވެރިކަމުންކަމެވެ.\n- މިސްކިތް ސާފުކުރުމުގެ މަސައްކަތަކީ އަންހެނުންނަށްވެސް ކުރެވޭނެ މަސައްކަތެއްކަމެވެ. ފިރިހެނުންގެ މިސްކިތް ސާފުކުރުމަކީ ހަމައެކަނި ފިރިހެނުން ކުރަން އޮތް މަސައްކަތެއް ނޫންކަމެވެ.\n- އޭނާގެ ދަރަޖަ އެހައި މަތިވެރިވެގެންއެދިއައީ މިސްކިތް ސާފުކޮށް ބެލެހެއްޓުމުންނެވެ. ވީމާ ﷲ ތަޢާލާއަށްޓަކައި މިސްކިތްތައް ސާފުކޮށް ބެލެހެއްޓުމަކީ މީހަކަށް ކުރެވޭނެ އެންމެ މުހިންމު މަސައްކަތްކަމެވެ. ސުވަރުގެ ލިބުން އުންމީދުކޮށްގެން ކުރަން އޮތް މަސައްކަތެއްކަމެވެ!\n3 ފެބްރުއަރީ 2021


Sura [ އަލް ޙުޖުރާތް ] Aya  އޭ إيمان ވެއްޖެ މީސްތަކުންނޭވެ! ތިޔަބައިމީހުން ހީގެތެރެއިން ގިނަކަންތަކާ ދުރުވެގަންނާށެވެ! ހަމަކަށަވަރުން، ބައެއް ހީއަކީ ފާފައެކެވެ. އަދި ތިޔަބައިމީހުން އެކަކު އަނެކަކަށް ޖާސޫސް ނުކުރާށެވެ! އަދި އެއްބަޔަކު އަނެއްބަޔަކަށް غيبة ނުބުނާށެވެ! ތިޔަބައިމީހުންކުރެ އެކަކުވެސް އޭނާގެ أخ އާގެ މަސް މުޅަކޮށް ކެއުމަށް ލޯބިކުރާނެ ހެއްޔެވެ؟ ފަހެ، ތިޔަބައިމީހުން އެކަމަކަށް ނުރުހޭނޫއެވެ. އަދި ތިޔަބައިމީހުން اللَّه އަށް تقوى ވެރިވާށެވެ! ހަމަކަށަވަރުން، اللَّه އީ، ގިނަގިނައިން توبة قبول ކުރައްވާ رحيم ވަންތަ ރަސްކަލާނގެއެވެ.\nSura [ ޤާފް ] Aya  އެދުވަހަކީ، ތިމަންރަސްކަލާނގެ، ނަރަކަޔަށް، ކަލޭ ފުރިއްޖެހޭ وحى ކުރައްވާނޭ ދުވަހެވެ. އަދި އެ ނަރަކަ، ދެން އިތުރަކަށް ނެތްތޯއޭ ދަންނަވާނޭ ދުވަހެވެ.\nSura [ މުޙަންމަދު ] Aya  ފަހެ، އެއުރެންނަށް ނޭނގިތިއްބައި، ކުއްލިޔަކަށް قيامة ވުމުގެ ވަގުތު އަތުވެދާނެކަމަށް މެނުވީ، އެއުރެން انتظار ކުރޭހެއްޔެވެ؟ ފަހެ، ހަމަކަށަވަރުން، އެކަމުގެ علامات ތައް އަތުވެއްޖެއެވެ. ފަހެ، އެކަން އެއުރެންނާ ހަމަޔަށް އަތުވެއްޖެހިނދު، އެއުރެންގެ ހަނދުމަކުޅައުންވަނީ ކިހިނަކުންހެއްޔެވެ؟\nSura [ އައްނިސާ ] Aya  އަދި، اللَّه އަށާއި، އެކަލާނގެ رسول އާއަށް އުރެދި، އެކަލާނގެ ކަނޑައަޅުއްވާފައިވާ އިންތައް ފަހަނަޅައިދާމީހަކު، ނަރަކަޔަށް ވައްދަވާނެތެވެ. އެތާނގައި އެމީހަކު ދެމިހުންނަނިވި ގޮތުގައެވެ. އަދި، އެމީހަކަށް އިހާނަތްތެރިކަން ދެނިވި عذاب ހުށްޓެވެ.\nSura [ އަލް މަޢާރިޖް ] Aya  ފަހެ، ކަލޭގެފާނު ރިވެތިވެގެންވާ ކެތްކުރެއްވުމަކުން ކެތްކުރައްވާށެވެ!


Anbimeehaa Anhen Kujjaku Viheumun Nidhaafai Ovvaa Acid Jahaifi - Vaguthu\nއަނބިމީހާ އަންހެން ކުއްޖަކު ވިހެއުމުން ނިދާފައި އޮއްވާ ގަޔަށް އެސިޑް ޖަހައިފި\nއަނބިމީހާ އަންހެން ކުއްޖަކު ވިހެއުމުން، އޭނާގެ ފިރިމީހާ އެކަމާއި ހިތްހަމަނުޖެހި އަނބިމީހާގެ ގަޔަށް އެސިޑް ޖަހައިފިއެވެ.\nރިޕޯޓްތައް ބުނާގޮތުގައި، ފިރިމިހާ ހީކުރީ އެ ދެމަފިރިންނަށް ލިބޭނީ ފިރިހެން ދަރިޔަކު ކަމަށެވެ.\nމި މަހުގެ އަށް ވަނަ ދުވަހު އުއްތަރްޕްރަދޭޝްގައި މި ހާދިސާ ހިނގިއިރު، އަނބިމީހާ ފަރާހްގެ ހަށިގަނޑުގެ 25 އިންސައްތަ ވަނީ އަނދާފައެވެ. ސިރާޖް ނަމަކަށް ކިޔާ ފިރިމީހާ ގަބޫލުކުރާގޮތުގައި، ފަރާހް އޭނާ ބޭނުންވާ އެއްވެސް ކަމެއްކޮށްވެސް ނުދެއެވެ.\nސިރާޖް ފަރާހް ގަޔަށް އެސިޑް ޖެހުމާއެކު ފަރާހް ވަނީ ދުވެފައި އެންމެ ކައިރީގައި ހުރި ހޮސްޕިޓަލަކަށް ގޮސްފައެވެ. ފަރާހްގެ މޫނާއި ކަރު ހުރީ ވަރަށް ބޮޑަށް އަނދާފައެވެ.\nމި ދެމަފިރިން ކައިވެނިކޮށްގެން އުޅޭތާ އަށް އަހަރު ވެއްޖެއެވެ. ދެމީހުންގެ ދެ އަންހެން ދަރިންވެސް އެބަތިއްބެވެ.\nފުލުހުން މިހާރު ދަނީ އުމުރުން 32 އަހަރުގެ ސިރާޖް ހޯދުމުގެ މަސައްކަތް ކުރަމުންނެވެ.\nސިރާޖު ވަނީ އަންހެން ދަރިއަކު ހޯދާފައި ވާތީ އަނބިމީހާގެ ގަޔަށް އެސިޑް ޖަހާނެ ކަމުގެ އިންޒާރު މީގެ ކުރިން ދީފައެވެ.\nއިންޑިއާގައި އަނބިންނާއި އާއިލާ މެންބަރުންގެ ގަޔަށް އެސިޑް ޖެހުމަކީ ވަރަށް އާއްމު މައްސަލައެކެވެ. އަންހެން ދަރިން ލިބުމަކީ ވެސް އިންޑިއާގެ ގިނަ މީހުން ބޭނުންވާ ގޮތެއް ނޫނެވެ. އަންހެން ދަރިއަކަށް ބަނޑުބޮޑުވެއްޖެ ނަމަ ދަރި ވައްޓާލުން ފަދަ ކަންކަން ވެސް އިންޑިއާގައި އާއްމު ކުރެއެވެ. އެހެންވެ އިންޑިއާގައި ފިރިހެނުންގެ އާބާދީއަށް ވުރެ އަންހެނުންގެ އާބާދީ މަދެވެ.\nއިންޑިއާގައި 2014 ވަނަ އަހަރާއި 2018 ވަނަ އަހަރާއި ދެމެދު ވެސް 1483 އެސިޑް ހަމަލާ ދީފައި ވެއެވެ. ނަމަވެސް ހަމަލާ ދޭ މީހުންގެ ތެރެއިން ހައްޔަރު ކުރެވެނީ ނުވަތަ ކުށް ސާބިތު ކުރެވެނީ ވަރަށް މަދު އަދަދެއްގެ މީހުންނަށެވެ.\nއޭޕްރީލް 13, 2020 12:53\nޙާދަ ރަހުމް ކުޑަ މީހެކޭ! ޢޭނަ މޫނަށް ކޮންމެވެސް މީހަކު އެސިޑް ޖަހާ އަންދާލަ ބަލަ! ޢޭރަށް އެގޭނެ އެއީ ކިހާ ބޮޑް ކަމެއްކަން... ކިހާވޭން ދެނިވި ކަމެއްކަން... އެމީހާ ހޯދާ!\nއޭޕްރީލް 15, 2020 06:54\nޖާހިލު ކަމުގެ ލާމަސީލު !


SunOnline: Riyaz nuhimanaa Afraasheem ge thahugeegu report Committee in balanee\nރިޔާޒު ނުހިމަނާ އަފްރާޝީމްގެ ތަހުގީގު ރިޕޯޓުގައި ހުރި ކަންކަން ކޮމިޓީން ބަލަނީ\nމުހައްމަދު މުޒައްޔިން ނާޒިމް 18 Nov 2019, 15:43\nމިއަދު ކޮމިޓީ ބައްދަލުވުމިގެ ތެރެއިން: ރިޔާޒް ނުލާ މައްސަލަ ބެލުމަށް ފާސް ކުރި -- ސަން ފޮޓޯ\nރައްޔިތުންގެ މަޖިލީހުގެ އުނގޫފާރު ދާއިރާގެ ކުރީގެ މެމްބަރު ޑރ. އަފްރާޝީމް އަލީގެ މަރުގެ މައްސަލައިގައި ރިޔާސީ ކޮމީޝަނުން އެކުލަވާލި ތަހުގީގު ރިޕޯޓުގައި ހުރި ކަންކަން ބެލުމަށް ރައްޔިތުންގެ މަޖިލީހުގެ ގައުމީ ސަލާމަތީ ހިދުމަތްތަކާ ބެހޭ ކޮމިޓީ (241 ކޮމިޓީ) އިން ނިންމައިފި އެވެ.\nއެ ކޮމިޓީން ނިންމީ އެ މައްސަލަ ބަލާއިރު އެ ކޮމިޓީގެ މެމްބަރު އަދި ތިމަރަފުށީ ދާއިރާ މެމްބަރު އަބްދުﷲ ރިޔާޒާ ނުހިމެނޭ ގޮތަށް އެމައްސަލަ ބެލުމަށެވެ.\nޑރ. އަފްރާޝީމްގެ މަރުގެ ތަހުގީގު ރިޕޯޓު އިއްޔެ އާންމުކޮށްފައިވާއިރު، މިއަދު 241 ކޮމިޓީން ވަނީ އެ ރިޕޯޓާ ގުޅިގެން އަމަލު ކުރާނެ ގޮތެއް ކަނޑައެޅުމަށްޓަކައި ބައްދަލުވުމެއް ބާއްވާފަ އެވެ. އެގޮތުން އެ ރިޕޯޓާ ގުޅިގެން ޖުމްލަ ހަތް ކަމެއް ބެލުމަށް ކޮމިޓީން ފާސް ކުރި އެވެ.\nއެ ބައްދަލުވުމުގައި، ހެންވޭރު ހުޅަނގު ދާއިރާގެ މެމްބަރު ހަސަން ލަތީފު ރިޕޯޓާ ގުޅިގެން ފަސް ކަމެއް ބެލުމަށް ހުށަހެޅުއްވި އެވެ.\nހަސަން ލަތީފު ހުށަހެޅުއްވި ކަންތައް:\nޑރ. އަފްރާޝީމްގެ މަރުގެ މައްސަލައިގައި ފައިސާގެ މުއާމަލާތްތަކުގެ ތަފްސީލު ހޯދުން\nއަފްރާޝީމްގެ މަރާލަން އުޅޭކަން މައުލޫމަތުތައް އެނގިހުރެ ސިއްރު ކުރި މީހުން ދެނެގަތުން\nކޮމިޓީ ބައްދަލުވުމުގެ ތެރެއިން: ރިޕޯޓާ ގުޅިގެން ގިނަ ކަންތައްތަކެއް ބެލުމަށް ހަސަން ލަތީފު ހުށަހެޅުއްވި --- ފޮޓޯ/ މަޖިލިސް\nކޮމިޓީ ބައްދަލުވުމުގައި ވާހަކަ ދައްކަވަމުން ގަލޮޅު އުތުރު ދާއިރާ މެމްބަރު އިވާ އަބްދުﷲ ވިދާޅުވީ، ޑރ. އަފްރާޝީމް މަރާލުމުގައި ބައިވެރިވި މީހުންނަށާއި ރާވާ ހިންގި ކަމަށް ރިޕޯޓުގައި ފާހަގަކޮށްފައިވާ މީހުން މިހާރު ތިބީ ކޮންތާކުތޯ އާއި އެމީހުންގެ މިހާރުގެ ހާލަތު ދެނެގަތުން މުހިންމު ކަމަށެވެ.\n"ސަލާމަތުން ތިބިތޯ، މާލޭގައި [ނުވަތަ] ރާއްޖޭގައި އެބަ އުޅޭތޯ. ރާއްޖެއިން ބޭރަށް ފުރައިގެން ދިޔަތޯ. މީޑިއާ ރިޕޯޓުތައް ބުނޭ އެއްބައި މީހުން ފުރައިގެންގޮސް މަރުވީއޭ. އެވެސް އެކަމަކު ދުވަހަކު ކޮންފާމްވީ ކަންކަމެއް ނޫން،" އިވާ ވިދާޅުވިއެވެ.\nއެގޮތުން އީވާ ހުށަހެއްޅުއްވީ، އެކަން ކަން ސާފުކުރުމަށް އެ މައުލޫމަތު ފުލުހުންނާއި އިމިގްރޭޝަނުން ހޯދުމަށެވެ.\nހުޅުދޫ ދާއިރާ މެމްބަރު އިލްޔާސް ލަބީބު ހުށަހެޅުއްވީ، ކޮމިޓީން އެ މައްސަލަ ބަލަމުުންދާއިރު އެރިޕޯޓާ ގުޅިގެން މުއައްސަސާތަކުން މިހާރުން މިހާރަށް އަޅަންޖެހޭ ފިޔަވަޅުތައް އެޅުމަށެވެ.\n"އެއީ ޕްރޮސެކުއުޓާ ޖެނެރަލް ޕްރޮސެކުޓް ކުރުމާއި، މީހުންނާ ދޭތެރޭ ކުރަންޖެހޭ ހުރިހާކަމެއް، މުއައްސަސާތަކުން އަޅަން ޖެހޭ ފިޔަވަޅުތައް މިހާރުން މިހާރަށް ލަސްނުކޮށް ކުރުމަށް އަޅުގަނޑު ހުށަހަޅަން،" އިލްޔާސް ލަބީބު ވިދާޅުވި އެވެ.\nމިއަދު ކޮމިޓީ ބައްދަލުވުމުގެ ތެރެއިން: އަފްރާޝީމް މަރުގެ ރިޕޯޓާ ގުޅޭ ގޮތުން ޖުމްލަ ހަތް ކަމެއް ބެލުމަށް ވަނީ ފާސްކޮށްފައި --- ފޮޓޯ މަޖިލިސް\nމެމްބަރުންގެ ހުށަހެޅުންތަކަށް ފަހު، ކޮމިޓީ މުގައްރަރު އަދި ހިތަދޫ އުތުރު ދާއިރާ މެމްބަރު އަސްލަމް ފުރުސަތު ދެއްވީ ހުރިހާ ކަމެއް އެއް ހުށަހެޅުމެއްގެ ގޮތުގައި ހުށަހެޅުމަށެވެ. އެއީ ވަގުތު ސަލާމަތް ކުރުމުގެ ގޮތުންނާއި އެ ހުށަހެޅުން އަނެއް ހުށަހެޅުމާ ފުށުނޭރުވުމުގެ ގޮތުންނެވެ.\nއެގޮތުން ކުރިން އިވާއާއި އިލްޔާސް ހުށަހެޅުއްވި ދެ ކަންތައް ހަސަން ލަތީފުގެ ހުށަހެޅުމުގައި ހިމަނައި ޖުމްލަ ހަތް ކަންތައް ހަސަން ލަތީފު ހުށަހެޅުއްވި އެވެ.\nއެ ހުށަހެޅުއްވުމަށް ވޯޓަށް އެހުމުން ފާސްވީ، ކޮމިޓީއަށް ވަޑައިގެންނެވި މެމްބަރުންގެ އިއްތިފާގުންނެވެ.\nމެދު ހެންވޭރު ދާއިރާ މެމްބަރު އަލީ އާޒިމް ވިދާޅުވީ، ރިޕޯޓަށް ބެލުމުން ވަރަށް ބޮޑަށް ފުލުހުންގެ އިހުމާލު އޮތްކަން އޭނގޭ ކަމަށެވެ. އަދި އޭރު ޕޮލިސް ކޮމިޝަނަރަކަށް ހުންނެވީ ރިޔާޒު ކަމުން އޭނާ މައްސަލަ ބަލާއިރު ނުހިމެނުމަށް އަލީ އާޒިމް ހުށަހެޅުއްވި އެވެ. އޭނާގެ ހުށަހެޅުމަށް ތާއީދު ކުރެއްވީ، ހެންވޭރު އުތުރު ދާއިރާ މެމްބަރު ހުސައިން ޝަމީމް އެވެ.\nއެ ހުށަހެޅުން ފާސްވީ ކޮމިޓީ މެމްބަރުންގެ އިއްތިފާގުންނެވެ.\nމީގެ ހަތް އަހަރު ކުރިން އޮކްޓޯބަރު 2، 2012 ގައި އަފްރާޝީމް އަވަހާރަކޮށްލި އިރު އޭރުގެ ކޮމިޝަނާ އޮފް ޕޮލިސް އަކަށް ހުންނެވީ ރިޔާޒެވެ.\nކޮމިޓީން ރިޔާޒާ ނުލާ އެ މައްސަލަ ބެލުމަށް ނިންމި އިރު، ރިޔާޒު މިއަދު ކޮމިޓީ ބައްދަލުވުމުގައި ބައިވެރިވެވަޑައި ނުގަންނަވަ އެވެ.\nމިއަދު ކޮމިޓީގެ ބައްދަލުވުމުގައި އެކަން ކަން ބެލުމަށް ތިން މެމްބަރުންގެ ސަބް ކޮމީޓީއެއް ވެސް ވަނީ ހުށަހަޅުއްވާފަ އެވެ. އެއީ ހަސަން ލަތީފާއި، މަޑުއްވަރީ ދާއިރާ މެމަބަރު އާދަމް ޝަރީފް އަދި ފަރަސްމާތޯޑާ ދާއިރާ މެމްބަރު ހުސައިން މުހައްމަދު ލަތީފެވެ.\nއަފްރާޝީމްގެ މަރުގެ މައްސަލައިގެ ތަހުގީގު ރިޕޯޓުގައި ހުރި ކަންކަން ބެލުމަށް ކޮމިޓީން މަސައްކަތް ފަށާފައިވާއިރު، މިދިޔަ ސެޕްޓޭމްބަރު މަހު އާންމު ކުރި، މިނިވަން ނޫޙުގެ ނޫސްވެރިޔާ އަހްމަދު ރިލްވާނުގެ މަރުގެ ރިޕޯޓުގެ މައްސަލަވެސް އެ ކޮމިޓިން ވަނީ ބަލަން ފަށާފަ އެވެ. ނަމަވެސް މިހާތަނަށް އެ މައްސަލައިގެ ކޮމިޓީ ރިޕޯޓު ފައިނަލް ކޮށްފައެއް ނުވެ އެވެ.


covid 19_ male in rah rashah meehun fonuvumugai ehen visnumakah dhanee - imraan\nކޮވިޑް-19: އައްޑު އިން މާލެ ގެންދިޔަ ...\nމާލެ ފުރަބަންދު ކުރުމާއި ގުޅިގެން، މާލޭގައި ތާށިވެފައި ތިބި މީހުން ރަށްރަށަށް ގެންދިޔުން ހުއްޓާލަން ޖެހޭ ކަމުގެ އިޝާރާތެއް ހޯމް މިނިސްޓަރު ޝެއިހް އިމްރާން އަބްދުﷲ ދެއްވައިފި އެވެ.\nރާއްޖެ ޓީވީއަށް ދެއްވި ހާއްސަ ބަސްތީގަތުމެއްގައި އިމްރާން ވިދާޅުވީ، ރަށްރަށަށް ދާން ބޭނުންވާ ފަރާތްތައް ފޮނުވާލުމުގައި އިތުރު ވިސްނުންތަކަކަށް ސަރުކާރުން ދާން ޖެހިއްޖެ ކަމަށެވެ. މިހެން ވިދާޅުވީ ކަމުގައިވީ ނަމަވެސް، ރައްޔިތުންގެ ކަންބޮޑުވުންތަކާއި، އިހްސާސްތައް އެނގިވަޑައިގަންނަވާ ކަމަށާއި، މާލޭގައި ދިރިއުޅެވޭނެ ގޮތެއް ނެތި ރަށަށް ދެވޭނެ ގޮތެއް ނެތި ތާށިވެފައި ތިބި ގިނަ އަދަދެއްގެ ބަޔަކު މާލޭގައި ތިބިކަން އިމްރާން ފާހަގަކުރެއްވި އެވެ.\nމާލޭގައި ތިބި މީހުން ރަށްރަށަށް ގެންދިޔުމުގައި އެންމެ އިސްރޯލެއް އަދާކުރަނީ ލޯކަލް ގަވަރމެންޓް އޮތޯރިޓީ (އެލްޖީއޭ) ގެ އިތުރުން ޖެންޑަރ މިނިސްޓްރީންނެވެ. ރަށަށްދާން ބޭނުންވާ ފަރާތްތަކުން ޖެންޑަރ ގައި އެދުމުން އެ މިނިސްޓްރީން މީހުން ފޮނުވަނީ އެކުލަވާލާފައިވާ އުސޫލުގެ ދަށުންނެވެ. އެ އުސޫލުގެ ދަށުން ރަށްރަށަށް ދާން ބޭނުންވާ ފަރާތްތަަކަށް ރަށަށް ދެވެނީ އެޗްޕީއޭއިން ކަނޑައަޅާ ކަރަންޓީނު ފެސިލިޓީއެއްގައި 14 ދުވަހުގެ ކަރަންޓީނު މުއްދަތު ފުރިހަމަ ކުރުމަށް ފަހުއެވެ.\nއިމްރާން ވިދާޅުވީ، އަތޮޅު ތެރެއިން މީހުންނަށް މާލެއަށް ފަސޭހަކަމާއިއެކު އާދެވެން ބޭނުންވީ ނަމަވެސް، އެކަން ކުރަން ޖެހޭނީ ބަލި ފެތުރުމުގެ ފުރުސަތު ކުޑަ ގޮތަކަށް ކަމަށެވެ. މިނިސްޓަރުގެ އެންމެ ބޮޑު ކަންބޮޑުވުމަކީ ބަލި ނެތް ރަށަކަށް، މާލެއިންދާ ފަރާތްތަކުގެ ސަބަބުން ބަލި ފެތުރިދާނެތީ އެވެ.\nމިހާތަނަކަށް މާލޭގައި ތާށިވެފައި ތިބި ރައްޔިތުން، އަނބުރާ ރަށަށް ދާން ހުޅުވާލާފައިވާ ފުރުސަތު ހުއްޓާލާފައެއް ނުވެ އެވެ. ނަމަވެސް، މިހާރު ހަމަޖެހިފައިވާ އިންތިޒާމުތަކުގެ ތެރެއިން ރަށަށް ދެވޭނެ ގޮތެއް ނެތް އެތައް ބަޔަކު ވަނީ އެކަމާއި ކަންބޮޑުވުން ފާޅުކޮށްފަ އެވެ. މީގެ ތެރޭގައި ގިނައީ، އާމްދަނީ އަށް އައި ހީނަރުކަމާއި ގުޅިގެން ކުލި ނުދެއްކިގެން އަނބުރާ ރަށަށް ދާން ބޭނުންވާ ފަރާތްތަކެވެ.


ޢަޞްރު (ތިންވަނަ ބައި) – Esfiya – Dhivehi Vaahaka Site\nޢަޞްރު (ތިންވަނަ ބައި)\n- by Jana - 1- November 21, 2016\nޝަފަޤް އޭނަގެ އަތުގައި އޮތް ފޮތް ލައްޕާލީ ނިދިން އޭނަގެ ދެލޯ ބަރުވުމުންނެވެ. އޭނަ ގޮދަޑިން ތެދުވެގެން ގޮސް އެ ފޮތް ހަރުގަނޑުގައި ޖަހާލިއެވެ. އެއަށްފަހު އަނެއްކާވެސް ގޮސް ގޮދަޑީގައި އޮށޯތީ ނިދާލަން ކަމަށެވެ. އޭނަ ނިދުމުގެ ކުރިން ކިޔާ ދުޢާތައް ކިޔަން އަނގަ ހުޅުވާލިތަނާހެން ބޭރުން ލުއި މިޔުޒިކެއްގެ އަޑު އިވިގެން ދިޔައެވެ. ޝަފަޤަށް ކޮޓަރީގެ ފެންލައިޓާއި ދިމާލަށް ބަލާލެވުނީ މިއީ ގޭގެ ބޭރުން އަންނަ އަޑެއްކަން އެނގުންވުމުންނެވެ. ޝަފަޤް ދެބުމަ ކައިރިކޮށްގެން އޮތްވާ މާ ގިނައިރެއްނުވެ ހުރިހާ އަންހެން ކުދިން އެމީހަކަށް މަރުދޭ، ވިސާމްގެ އަޑު އިވިގެން ދިޔުމުން އޭނައަށް ކަޅި މައްޗަށް ހިންގާލެވުނެވެ. އެއަށްވުރެ ވެސް ބޮޑަށް ނުރުހުންވީ މިއީ އޭނަގެ ނަން ދެވިފައިވާ ލަވަކަން އެނގުމުންނެވެ. މި ލަވަ މަޝްހޫރުވެގެން ދިޔަ ދުވަސްވަރު ޝަފަޤާއެކީ އޮފީހުގައި އުޅުނު އަންހެން ކުދިން އޭނަ ހާދަ ނަސީބުގަދައޭ ބުނެ ވާހަކަ ދައްކައި ހެދިއެވެ. އެހެނަސް ޝަފަޤަށް އެ ލަވައާހެދި ކުރެވެނީ އެފަދަ އިޙްޞާޞެއްނޫނެވެ. އޭނަ އެ ލަވައަށާއި ވިސާމަށް ވެސް އަންނަނީ ރުޅިއެވެ. ޝަފަޤްގެ ނަޒަރުން ވިސާމްގެ ލަވަތަކުން އޭނަ އެ ދަނީ މީހުންގެ ސިކުނޑިތައް ދޮންނަމުންނެވެ. ލޯބީގެ އެ ލަވަތަކުން އޭނަ ޒުވާނުންނަށް އެ ދަސްކޮށްދެނީ ލޯބީގެ ނުބައި މާނައެކެވެ. އެ ލަވަތަކުން ހިތްވަރު އެ ދެވެނީ ފާޙިޝް ކަންތައް ކުރުމަށެވެ. ޚުދު އޭނަ އަމިއްލައަށް ވެސް އަންހެން ކުއްޖެއްގެ ބައްޕައަކަށްވެ ހުރެ އެކި ސްޓޭޖްތަކުން އެކި ހިލޭ އަންހެނުންނާއެކީ ހުންނަން އޭނައަށް ކެރެނީ ކިހިނެއްބާވައޭ ޝަފަޤްގެ ހިތަށްއަރައެވެ. އޭނަ މިޝްކާއަށްޓަކައި ދެރަވެއެވެ. ވިސާމް މިޝްކާއަށް ކިތަންމެ ތަނަވަސް ދިރިއުޅުމެއް ދިނަސް އޭނަ މިޝްކާއަށް ދޭނީ ކޮންކަހަލަ ތަރުބިއްޔަތެއްތޯ ޝަފަޤްގެ ހިތް ސުވާލުކުރެއެވެ. މަގުމަތިން ފެންނައިރު މިޝްކާ އަބަދުހެން ފެންނާނީ ވިސާމާއިއެކީ ހުންނަތަނެވެ. ބަލާބެލުމަށް އެދެމެދުގައި އޮންނަނީ ވަރަށް ފުން ލޯތްބެކެވެ. މިޝްކާ ވިސާމާއި ވާހަކަ ދައްކާ ގޮތުގައިވާ މައުސޫމުކަން ފެނިފައި ޝަފަޤްގެ ހިތުގައި ވެސް އެކުއްޖާއަށްޓަކައި ކުލުނެއް އުފެދިފައިވެއެވެ. އިހަކަށް ދުވަހު މިޝްކާ ކޭކު މީރު ވާހަކަ ބުނުމުން ދެވަނަ ފަހަރަށް ވެސް އޭނައަށް ކޭކު ގެންގޮސްދެވުނީ އެ ކުލުނުގެ ސަބަބުންނެވެ. މިޝްކާއަކީ ހިދާޔަތް ލިބިގެންވާ ކުއްޖަކަށް ހެއްދެވުމަށްއެދި އޭނައަށް އެރޭ ދުޢާ ކުރެވުނެވެ. އޭނަގެ ހިތަށް ބިރުވެރިކަމެއްވަނީ މިޝްކާއަށް ހިދާޔަތް ލިބުމުގެ ހުރަހަކަށް މިޝްކާގެ ބައްޕަ ވެދާނެކަމުގެ އިންޒާރު އޭނަގެ ސިކުނޑި ދިނުމުންނެވެ. ވިސާމް މުޅި ޤައުމަށް މަޝްހޫރުވުމަށްފަހު ވެސް އޭނަގެ އެތައް ނޭދެވޭ ވާހަކައެއް މީޑިޔާގައި ފެތުރިފައިވެއެވެ. އޭނައަކީ އަމިއްލަ ޢާއިލާ ދޫކޮށްފައި އުޅޭ މީހެއްކަން އެކަކަށްވެސް ސިއްރު ކުރެވިފައެއް ނެތެވެ. އޭނަ ތަންކޮޅެއް ކުރީގެ ލަވަ ކިޔުންތެރިއެއްކަމަށްވާ މެހެނާޒާއި އިނީ ޢާއިލާއާއި ދެކޮޅަށް ކަން ވެސް މުޅި ޤައުމަށް އެނގެއެވެ. ވިސާމާއި މެހެނާޒްގެ ކައިވެންޏަށް މިޝްކާ ލިބުނުތާ ދުވަސްކޮޅެއްފަހުން މެހެނާޒް މަރުވެގެން ދިޔައީ ކިހިނެއްކަމެއް އެކަކަށްވެސް ސާފެއްނުވެއެވެ. ޒަޚަމްވެފައި އޮތް މެހެނާޒް އޭނަ ކުރިން އުޅުނު އެޕާޓްމެންޓެއްގައި އޮތް ވާހަކަ އެނގިގެން ދިޔައީ ނޫސްތަކުގައި ޖެހިގެން ދިޔަ ކުއްލި ޚަބަރަކުންނެވެ. މެހެނާޒް އަމިއްލައަށް މަރުވާން އުޅުނީކަމަށް ބައެއް މީހުން ބުނަމުން ދިޔައިރު އަނެއްބައި މީހުން ބުނަމުން ދިޔައީ ވިސާމް މެހެނާޒް ޤަތުލުކުރީ ކަމަށެވެ. މެހެނާޒް މަރުވިތާ ދުވަސްކޮޅެއްފަހުން އެ ހުރިހާ އަޑުތައް މަޑުވެ އެ މައްސަލަ މަތިން އެންމެން ހަނދާން ނައްތާލައިފިއެވެ. ނަމަވެސް ވިސާމަށް އެކަން ހަނދާން ނައްތާލެވޭނެބާއޭ ޝަފަޤްގެ ހިތަށްއެރިއެވެ. ވިސާމް އަދަށްދާން ދެންވެސް އެހެން މީހަކާ ނުއިނދެ ހުރީ އެ ހަނދާން ނުނެތޭތީވެ ހެއްޔެވެ؟ ނުވަތަ އޭނަ ހުސްހަށިބަޔަށް ހުރީ މިޝްކާއަށްޓަކައި ހެއްޔެވެ؟ މިހާތަނަށް އައިއިރު ވިސާމް އޭނަގެ ދަރިފުޅަށް މެހެނާޒްގެ ވާހަކަ ކިޔައިދީފައިވާނެބާވައެވެ؟ އަމިއްލަ މަންމައަށް އެފަދަ އަނިޔާތަކެއް ލިބުނު ވާހަކަ އަޑުއަހަން މިޝްކާގެ އެ ޅަ ހިތަށް ކެތްކުރެވޭނެބާވައެވެ؟ އެ ސުވާލު ހިތަށް ވެރިވުމުން މިޝްކާގެ ފުރިހަމަ ހިނިތުންވުން ޝަފަޤްގެ ލޯމައްޗަށް ސިފަވެގެން ދިޔައެވެ. އެ ހިނިތުންވުން އެ ލޯބިލޯބި މޫނުމަތީގައި ދެމެހެއްޓެވުމަށް އެދި ޝަފަޤަށް ހިތާހިތުން ދުޢާކުރެވުނެވެ. އެކަމަށްޓަކައި މިޝްކާގެ ހިތަކީ އީމާންކަމުގެ ނޫރުން ފުރިފައިވި ހިތެއްކަމުގައި ލެއްވުމަށް އެދި އަނެއްކާވެސް ދުޢާ ތަކުރާރުކުރެވުނެވެ. ހަމަ އެއާއެކު ވިސާމްގެ ގޯސް ސިފަތައް ސިކުނޑިއަށް ވެރިވާން ފެށުމުން ޝަފަޤް އެ ޚިޔާލުތައް ފޮޅުވާލެވޭތޯ މަސައްކަތް ކުރިއެވެ. އެއްވެސް މީހަކާއިމެދު ނުބައިކޮށް ދެކުމުގެ ޙައްޤެއް އޭނައަކަށް ނޯންނާނެކަން އޭނަ ހަނދާން ކުރިއެވެ. އޭނައަށް ނޭނގުނަސް ވިސާމަކީ ނަމާދުކުރާ މީހަކަށް ވެދާނެކަމަށް ޝަފަޤް އަމިއްލަ ނަފްސުގާތު ބުންޏެވެ. އަދި އޭނަ ހީކުރާ ވަރަށްވުރެ ވެސް ރަނގަޅު ތަރުބިއްޔަތެއް ވިސާމް މިޝްކާއަށް ދީފާނެކަމުގެ ޚިޔާލުން ޝަފަޤް ހިތްހަމަ ޖައްސާލިއެވެ. އެއަށްފަހު ބޭރުން އިވެމުން ދިޔަ ލަވަ ނުއިވޭ ކަމަށް ހަދަމުން ނިދުމުގެ ކުރިން ކިޔާ ޒިކުރުތައް ކިޔަން ފެށިއެވެ.\nއޭގެ އަނެއްދުވަހު ފަތިހު 4:46 ވީ ވަގުތު އަމިއްލަ ކޮޓަރީގައި އޮތް ވިސާމަށް ހޭލެވުނީ އޭނަގެ ކަރުތެރެ ހިކި، ކެއްސަން ފެށުމުންނެވެ. އޭނަ ކެއްސުން ކޮންޓްރޯލްކޮށް އޭނަގެ ބޯ ރަޖާ ނަގާލަމުން އެނދުގެ ސައިޑް ޓޭބަލަށް ނަޒަރު ހިންގާލިއެވެ. އެވަގުތު އެތާހުރި ބިއްލޫރި ޖަގު ހުހަށް ހުރިތަން ފެނިފައި ވިސާމަށް އޭނަގެ ސިކުނޑީގައި ހުތުރު ބަހެއް ކިޔާލެވުނެވެ. އެއަށްފަހު އައި ސިނގުރުޅިއާއެކީ އެނދުން ފައިބައި ކޮޓަރިން ނިކުންނަން ދިޔައެވެ.\nކާކޮޓަރި ދިއްލާލުމެއްނެތި ވިސާމް އެތާ ތެރެއަށް ވަދެގެން ގޮސް އައިސްއަލަމާރިން ފެންފުޅިއެއް ނެގިއެވެ. އެ ކޮޓަރީގައި ބޮތްކެއް ނުދިއްލިޔަސް އެތާނގެ ފެންލައިޓުން މަގުގައި ހުރި ބޮކީގެ އަލި ލިބެމުން ދިޔައީތީ ހުރިހާ އެއްޗެއް ފުދޭވަރަކަށް ސާފުކޮށް ފެންނަމުން ދިޔައެވެ. ވިސާމް ފެންފުޅި ހިފައިގެން ގޮސް ކާމޭޒުމަތީގައި ހުރި ތަބަކެއްގެ ތެރޭގައި ހުރި ތަށްޓަކަށް ފެންއަޅާލިއެވެ. އަދި ގޮނޑިއެއް ދަމައި އިށީނދެ ފެން ބޯން ފެށީ އެންމެ ތަށްޓަކުން ނުވާނެހެން ހީވުމުންނެވެ. އޭނަ ފެން ތަށި އެއްނޭވައިން ހުސްކޮށް ހަމަޖެހުމުގެ ނޭވައެއް ދޫކޮށްލަން އުޅުނު ވަގުތު ފަތިސް ނަމާދުގެ ބަންގީގެ އަޑު އިވުނެވެ. އެއާއެކު އޭނަ ލާން އުޅުނު ނޭވާ ހުއްޓި އޭނަގެ ދެބުމަ ކައިރިވިއެވެ. މާ ގިނައިރެއްނުވެ އޭނަ ފޫހިކަމެއް އެކުލެވިފައިވި ގޮތަކަށް އޭނަގެ ނޭވާ ދޫކޮށް ގޮނޑިއަށް ލެނގިލިއެވެ. ބަންގި އަޑުއިވެމުން ދިޔަ ވަރަކަށް އޭނަގެ ސިކުނޑިއަށް މާޒީގެ ހަނދާންތައް ވެރިވަމުން ދިޔައެވެ. އެހެން ފަހަރުތަކާއި ޚިލާފަށް މިފަހަރު ހަނދާނަށް އައި މާޒީގެ ޞަފްޙާތަކުން ވިސާމްގެ ހިތުގައި ރުޅީގެ އަލިފާނެއް ރޯވިއެވެ. އޭނަ ބަންގި ނިމުނުތަނާހެން ކުއްލިއަކަށް ގޮނޑިން ތެދުވެ ކާ ކޮޓަރިން ނިކުމެގެން ދިޔައެވެ. އަދި ވާތް ފަރާތަށް މިޞްރާބުޖެހީ އޭނަގެ ކޮޓަރިއަށް ދާން ކަމަށެވެ. އެހެނަސް މިޝްކާގެ ނަން ހިތަށް ވެރިވުމުން ވިސާމް ފަސްއެނބުރި ބަލާލިއެވެ. އެވަގުތު ހަމައެކަނި ސިޓިންގް ރޫމުގައި ހުރި އޮރެންޖް ކުލައިގެ ބޮކިން އަލިވެފައި އޮތް ހަނި މަގުގެ ތެރެއަށް މިޝްކާގެ ކޮޓަރީގެ ލައްޕާލެވިފައިވާ ދޮރުގެ ދަށުން ދަނބު ކުލައިގެ އައްޔެއް ވެސް ނިކުމެފައިވިއެވެ. މިޝްކާގެ ސޫރަ ލޮލަށް ސިފަވެގެން ދިޔުމުން ވެސް ވިސާމްގެ ހިތަށް ހަމަޖެހުމެއް ލިބުނެވެ. އޭނަ ފުން ނޭވައެއް ދޫކޮށްލަމުން އެ ކޮޓަރިއާއި ދިމާލަށް ހިނގައިގަތީ މިޝްކާ އަރާމު ނިންޖެއްގެ ތެރޭގައި އޮތްވާ ދުށުމުގެ އުއްމީދުގައެވެ. އެހެނަސް އޭނަ އެ މަޑުމަޑުން ކޮޓަރީގެ ދޮރު ހުޅުވާލި ވަގުތު ފެނުނު މަންޒަރަކުން އޭނަގެ ދެބުމަ ކައިރިވިއެވެ.\n“ކޮއްކޯ؟” އެނދުގެ ކައިރިން ފާރުގައި ހުރި ކުޑަދޮރުން ބޭރު ބަލަން ހުރި މިޝްކާ ފެނިފައި ވިސާމަށް ބުނެލެވުނެވެ. އެ އަޑަށް މިޝްކާ ވިސާމާއި ދިމާލަށް ބަލާލިއެވެ.\n“ކޮއްކޮއަށް ކިހިނެއް ހޭލެވުނީ؟ ކަރު ހިއްކަނީތަ؟” ކޮޓަރި ތެރެއަށް ވަންނަމުން ޙައިރާންކަން އެކުލެވިފައިވި ހިނިތުންވުމަކާއެކީ އަހާލިއެވެ. ހަމަ އެއާއެކު އޭނައަށް ސައިޑް ޓޭބަލް މަތީގައި މިޝްކާގެ ފެންފުޅި ހުރިތޯ ބަލާލެވުނެވެ. ބޭރު ފެންނަން ހުންނަ އެ ފެންފުޅި ފުރިފައި ހުރިކަން އެނގުންވުމުން އޭނަ އިތުރަށް ޙައިރާންވިއެވެ.\n“ނޫން ބައްޕި. ބަންގި ގޮވި އަޑަށް ކޮއްކޮއަށް ހޭލެވުނީ. މިއަދު ކޮއްކޮއަށް މި އެނގުނީ މިގަޑީގަ ވެސް ބަންގި ގޮވާކަން. ބައްޕި ދެނަހުރިންތަ؟” މިޝްކާ އޭނަގެ ކައިރިއަށް އައިސް ހުއްޓުނު ވިސާމަށް ބަލާލީ ފުރިހަމަ ހިނިތުންވުމަކާއި އެކީގައެވެ.\n“ހޫމް…..” ސީރިއަސް މޫނަކާއެކީ ވިސާމް ކުރު ޖަވާބެއްދިނެވެ.\n“ބައްޕިއަށް އެނގޭތަ؟ ކުރީ ދުވަހު އާންޓީ ބުނީ ބަންގި ގޮވީމަ ހުރިހާ ކުދިންވެސް ނަމާދު ކުރަންވާނެއޭ. ކޮއްކޮ އެހިން ނަމާދަކީ ކޯޗެއްހޭ. ބުނީމަ އާންޓީ ބުނީ އެއީ އަޅުކަމެކޭ. އެއީ ކިހިނެއް ކުރާ އެއްޗެއްތޯ އަހަން އުޅުނުތަނާ ބެލްޖެހީ. ބައްޕި…….ނަމާދަކީ ކިހިނެއްކުރާ އެއްޗެއްތަ؟” މިޝްކާ ވިސާމާއިވީ ފަރާތަށް އެއްކޮށް އެނބުރިލަމުން ޖަވާބު އެނގެން ނުހަނު ބޭނުންވެހުރެ ސުވާލުކުރިއެވެ. ވިސާމް ތުންފިއްތައި އިރުކޮޅެއް ވަންދެން މިޝްކާއަށް ބަލަން ހުރެފައި ވާހަކަ ދެއްކިއެވެ.\n“ކޮއްކޮ ނިންޖެއް ނާދޭތަ؟” ވިސާމް ވާހަކަ އޮޅުވާލިއެވެ.\n“ކުޑަކޮށް އެބަ އާ…..” މިޝްކާއަށް ވަކި ހިސާބަކުން އާފުރެން ފެށިއެވެ. އޭނައަށް ވީގޮތް ފެނިފައި ވިސާމަށް ހީލެވުނެވެ.\n“ހިނގާ އަވަހަށް ނިދާލަން. މިއަދު ސްކޫލަށް ވެސް ދާން އެބަޖެހެއްނު؟ އާދޭ…..މިފަހަރު ބައްޕިވެސް އޮންނާނީ މިތާނގަ.” ވިސާމް ވާހަކަ ދައްކަމުން ގޮސް މިޝްކާގެ އެނދަށް އެރިއެވެ. އަބަދުވެސް ވިސާމާއިއެކީ ވަގުތު ހޭދަކުރަން ބޭނުންވާ މިޝްކާގެ މޫނުމަތި އުޖާލާވެގެން ދިޔަދިޔަހެން އޭނަ ދެންމެ ކުރި ސުވާލުގެ މަތިން ވެސް ހަނދާން ނެތުނެވެ. އޭނަ ކުޑަކޮށް ދުވެފައި ގޮސް އެނދާއި ހަމަވީތަނާހެން ވިސާމް ލޯތްބާއިއެކީ މިޝްކާ ދެއަތުން ނަގައި އެނދުގައި ބޭއްވިއެވެ. އެއަށްފަހު މިޝްކާގެ ގައިމަތީގައި ރަޖާ އަޅާލަމުން އޭނަ ނިންދަވާލުމަށްޓަކައި ރީތި ރާގަކަށް ހޫންލައްވަން ފެށިއެވެ. މިޝްކާ މާ ގިނައިރެއްނުވެ ނިދުމުން އާދައިގެ މަތިން ވިސާމް އޭނަގެ ނިތުގައި ބޮސްދިނެވެ. އަދި މިޝްކާގެ ކައިރީގައި އޮށޯވެ ދެލޯ މަރާލީ ސިކުނޑީގައި އެނބުރެމުން ދިޔަ ޚިޔާލުތަކާއި ދުރުވުމަށް ގަދަކަމުން ވިޔަސް ނިދާލެވޭތޯއެވެ.\nއާދައިގެ މަތިން ޝަފަޤް ފަތިސް ނަމާދަށްފަހު ޤުރުއާން ކިޔަވަން ފެށީ މަދުވެގެން ދެ ޞަފްޙާ ކިޔަވާލުމަށެވެ. އެހެނަސް އޭނައަށް ބައި ޞަފްޙާ ވަރު ކިޔެވުނު ތަނާހެން ޒަމީނާ ތޫފާނެއް އައިހެން ކޮޓަރީގެ ދޮރު ހުޅުވައި އޭނައަށް ގޮވާލި ގޮތުން ޝަފަޤްގެ މޭގަނޑު އަތަށްއައެވެ. އޭނަ ނަމާދު ދޮޅިއާއެކީ ގޮދަޑި މަތީގައި އިން ގޮތަށް އިންދާ ޒަމީނާ އެއްޗެހި ގޮވަމުން ބަދިގެއަށް އައުމަށް އެންގިއެވެ. ޝަފަޤް ނުރުހުންވިއެއްކަމަކު ވަކި އެއްޗެކޭ ނުބުނެ ޒަމީނާގެ ބަސްއެހީ ޙާލަތް ގޯސްކުރުވާ މީހަކަށް އަމިއްލައަށް ނުވުމަށެވެ.\nފަތިހު ތެދުވުނީއްސުރެ ޝަފަޤް މެދުކެނޑުމެއްނެތި މަސައްކަތްތައް ކުރަމުން ދިޔައެވެ. ގޭގަ އުޅޭ ދެކުދިންގެ ތެރެއިން ހުދާގެ ކިޔެވުން ފެށެނީ އަންނަ ހަފްތާގައި ކަމަށްވިޔަސް މިއީ ޒައިންމެނަށް އަހަރުގެ މެދު ތެރެއެވެ. އެހެންކަމުން ޝަފަޤް އަވަދިނެތި އުޅެމުން ދިޔައީ ޒައިންގެ ނާސްތާއާއި އިންޓަވަލް ތައްޔާރު ކުރުމުގައެވެ. ނާސްތާ މޭޒުމައްޗަށް އެރުވުމަށްފަހު ޝަފަޤް ބަދިގެ ތެރޭގައި ކުނި ފޮހެމުން ދަނިކޮށް ނާސްތާ ކުރަމުން ދިޔަ ޒައިން ބިސްކޯދު ނެތިގެން ޝަކުވާ ކުރި އަޑު އިވުނެވެ. ޝަފަޤް ގޮސް އޭނަ ގާތު މަސްހުންޏާއި ރޮށިން މިއަދު ފުއްދާލުމަށް ބުނިތަނާހެން ޒަމީނާ ހަޅޭއްލަވައިގަތެވެ. ތިމަންނަމެންނަކީ ވަކި ފަޤީރު ބައެއްނޫން ކަމަށް ބުނަމުންނެވެ. އެއަށްފަހު ކައިރީގައި ހުރި ފިހާރައިން ދަރަންޏަށް ބިސްކޯދު ހޯދައިގެން އައުމަށް ޝަފަޤަށް އެންގިއެވެ. ޝަފަޤް އެއްޗެކޭ ބުނަން އުޅުމުން ޒަމީނާ އޭނައަށް ފުރުޞަތެއް ނުދިނެވެ. އެހެންކަމުން ޝަފަޤް ހިތާއި ދެކޮޅަށް ކައިރީގައި ހުންނަ ފިހާރައަކަށް ގޮސް ޒައިނަށްޓަކައި ބިސްކޯދު އުރަތައް ހުރި ކޮތަޅެއް ގެނެސްދިނެވެ. ޝަފަޤް ގެއަށް އައިތަނާހެން ޒައިން އޭނަ އަތުން ކޮތަޅު ޖަހައިގަތީ ބޮޑާކަން އެކުލެވިފައިވި ގޮތަކަށެވެ. ޒައިން އޭނައަށް ފަސްދީފައިދާތަން ބަލަން ޝަފަޤަށް ހުރެވުނީ އުނދަގޫވެފައިވާ ހިތަކާއި އެކީގައެވެ. ބޮޑުދައިތަގެ ކުދިން އެގޮތަށްވަނީ ބޮޑުދައިތަ ކަންތައްކުރާ ގޮތުންނޭ އޭނައަށް ހިތާހިތުން ކިޔާލެވުނެވެ. ފަޤީރު ބަޔަކަށް ވިޔަސް މަހުޖަނުންނަށް ވިޔަސް ކުދިން ބޭނުންހާ އެއްޗެއް ބޭނުން ވަގުތަކު އެއްވެސް ޝަރުތެއްނެތި ދީގެން އެ ބަރުބާދު ކުރެވެނީ އެކުދިންގެ މުސްތަޤްބަލެވެ. އެގޮތަށް ކަންތައް ކުރުމުން ދިރިއުޅުމުގައި ދިމާވެދާނެ އެއްވެސް ދައްޗަކަށް އެކުދިންނަށް ތައްޔާރުވެވިފައެއް ނޯންނާނެއެވެ. އޭގެ މައްޗަށް އެކުދިންގެ ހިތުގައި ކިބުރުވެރިކަން އުފެދި އެހެނިހެން ނޭދެވޭ ސިފަތައް އެކުދިންގެ ކިބައިގައި އަށަގަންނާނެއެވެ. ހުދާއާއި ޒައިން އަމިއްލަ ފައި މައްޗަށް ކޮޅަށް ތެދުވެވުނު ދުވަހަކުން ކަންތައްވެދާނެ ގޮތަކާމެދު ވިސްނާލެވުމުން ޝަފަޤަށް މާޔޫސީ ގޮތަކަށް ފުން ނޭވައެއް ދޫކޮށްލެވުނެވެ. އަދި އޭނަގެ ބޮޑުދައިތައަށާއި ބޮޑުދައިތަގެ ދެކުދިންނަށާއި އޭނައަށް ވެސް ހިދާޔަތް ދެއްކެވުމަށް އެދި ހިތާހިތުން ދުޢާ ކުރެވުނެވެ.\nޒައިން ސްކޫލަށް ލާފައި ޒަމީނާ ގެއަށް އައިއިރު ޝަފަޤް ހުރީ އެދުވަހު ހެނދުނު ފިހާރައަށް ގެންދަން ކުދި ކޭކުތައް އެޅުމުގެ މަސައްކަތުގައެވެ.\n“އޭ އިއްޔެގަ ވިސާމް ރަށަށް އައިއްސިޔޯ!” ޒަމީނާ ބަދިގޭގެ ދޮރުމައްޗަށް އަރައި ނުހަނު ޖޯޝާއެކީ ބުނެލިއެވެ.\n“ދެން؟” ގިރާފައި ހުރި ކޭކްމިކްސް ސަމުސަލަކުން ކަރުދާސް ތަށްޓަކަށް އަޅަމުން ޝަފަޤް މާ ބޮޑު ފަރުވާލެއްނެތި އަހާލިއެވެ. ޒަމީނާ މޫނު ކުނިކޮށްލަމުން ޗޮއްކަނޑާލިއެވެ.\n“މި ދައްކަނީ ކޮން ވިސާމެއްގެ ވާހަކަކަން އެބަ އިނގޭތަ އަނެއްކާ؟ ލަވަކިޔާ މަޝްހޫރު ސޭމްގެ ވާހަކައޭ މި ކިޔަނީ. ޝަފަޤް……ޝަފަޤް، ދައްތައަށް ދިރިއުޅުމުގަ ކަމެއް ކޮށްދޭން ބޭނުމިއްޔާ އޭނައާއި އިނދެފާނަންތަ؟ އޭނަ ކިހާ ނަލަތަ؟ އޭނަ ވަރަށް ލޯބިވާނެއޭ ޝަފަޤްދެކެ. ޝަފަޤަށްޓަކައި ލަވައެއްވެސް ކިޔާފައެއްނު އޭނަ އޮތީ؟ ހަމަ ނޭނގެއެއްނު ޝަފަޤް ހިތުގަ އަޅައިގެން ނޫންކަމެއް އޭނަ އެ ލަވަ ކިޔުނީ؟” ޒަމީނާ ވާހަކައިގެ މެދުތެރެއިން ގޮސް ޝަފަޤްގެ އެއްއަތުގައި ދެއަތުން ހިފަހައްޓައިގެން ވަރަށް އުއްމީދީ ގޮތަކަށް އޭނައާއި ދިމާލަށް ބަލާލިއެވެ.\n“ދައްތާ…..އަހަރެން ބޭނުމެއްނޫން އަހަރެންގެ އަމިއްލަ ނަފްސު މޮޔަ ހައްދާ މީހަކަށްވާކަށް. އެއީ އެހެން ނޫނަސް އަހަންނަށް ކަމުދާ މިޒާޖެއްގެ މީހެއްނޫން. އަދި އޭނައާއި އިންނަން ބޭނުންވިޔަސް އަހަންނަކަށް ހިއެއްނުވޭ އެއީ ދެވަނަ ފަހަރަށް މީހަކާ އިންނާނެ މީހެއްހެނެއް. އޭނަ އެކަނިމާއެކަނި އަމިއްލަ ދަރިފުޅު ބަލާތާ މިއީ ކިހާ ދުވަހެއް؟ ވެދާނެއެއްނު އެކުއްޖާއަށް ދޮންމަންމައެއް ހޯދަން އޭނަ ބޭނުންނުވަނީ ކަމަށްވެސް؟” ޝަފަޤް ޒަމީނާއަށް ބަލަންހުރެ އޭނައަށް ހީވިގޮތް ބުންޏެވެ.\n“ހޫމް ވެދާނެ. އެހެންވީމަ އަސްލު ޝަފަޤްވީ ވިސާމް ކުރިމަތީގަ އޭނަގެ ދަރިފުޅަށް ހެޔޮވާށޭ. އޭރުން އޭނަގެ ހިތް އަތުލެވިދާނެ. އަދި ވިސާމް ކުރިމައްޗަށް ދާއިރު ތަންކޮޅެއް ގިނައިން ފުށްޖަހައި މޭކް އަޕް ކޮށްގެން ދައްޗޭ. އޭނަގެ ކުރީގެ އަންހެނުންނާއި ވައްތަރުވާނެ ގޮތަށް.” ޒަމީނާ ހުރިހާ ދަތްތައް ދައްކައިގެން ހުރެ ފާޅު ކުރި ޚިޔާލުން ވީ ފޫއްސާއެކީ ޝަފަޤް އޭނަގެ މަސައްކަތަށް އަނބުރާ ދިޔައެވެ. އޭނަގެ މޫނުމައްޗަށް ވެރިވި ނުރުހުންތެރިކަން ޒަމީނާއަކަށް ނުފޮރުވުނެވެ.\n“މޫނު އަނބުރާނެ ކަމެއްނެތޭ! ތި ކޭކު އަޅައަޅާ ހުރުމަށްވުރެ ރަނގަޅު މަގެއް އަހަރެން މިދައްކަނީ. ޝުކުރު އަދާކުރުމުގެ ބަދަލުގަ ފޮނި އެބަވެއޭ އަދި! އަޑުއަހާ! މިއަދު ހެނދުނު މި ކުރިމަތީގަ ހުރި ސްކޫލަށް އޭނަ އަންނާނެ އޭނަގެ ދަރިފުޅު ގޮވައިގެން. ތިއަށްވުރެ ތަންކޮޅެއް ކުރުކޮށް ގަޔަށް ހިފިފަ އޮންނަ ހެދުމެއް ލައިގެން އެ ގަޑިއަށް ގެއިން ނިކުންނާތި.” ޒަމީނާ މިފަހަރު ވާހަކައިގެ މެދުދެތެރެއިން އަޑުއަހާށޭ ބުނެ ޝަފަޤްގެ ބުރުގާގެ މަތިން އޭނަގެ ކަންފަތުގައި ބާރަށް ހިފައި އަނބުރަމުންނެވެ. ކަންފަތަށް ވީ ތަދާއެކީ ޝަފަޤްގެ އަތުގައި އޮތް ސަމުސާ ތަރުފާލު މައްޗަށް ވެއްޓި އޭނަގެ ލޮލުން ކަރުނަ ހިލުނެވެ. ޝަފަޤްގެ އަނގައިން ވޭނީ އާހެއްގެ އަޑު ނިކުތުމުން ވެސް ޒަމީނާގެ ހިތަށް އަސަރެއް ނުކުރިއެވެ. އޭނަ ޝަފަޤްގެ ކަންފަތަށް ދަމައި ދޫކޮށްލި ގޮތުން ޝަފަޤް ނުވެއްޓުނީވެސް ކިރިޔާއެވެ. އޭނައަށް ކުރިމަތީގައި ހުރި މޭޒުގައި ހިފަހައްޓާލެވުނީ ނަސީބަކުންނެވެ. ޒަމީނާ ޝަފަޤަށް ބަލާލުމެއްނެތި ބަދިގެއިން ނިކުތްއިރު ޝަފަޤަށް ހުރެވުނީ އޭނަގެ ކަންފަތުގައި އެއްއަތް އަޅައިގެންނެވެ. ފުރަތަމަ ސިކުންތުގައި އެ މޫނުމަތިން ފެނުނީ ހިތާމަވެރިކަން ކަމަށްވިޔަސް އޭގެ ދެވަނަ ސިކުންތުގައި އެ މޫނުމައްޗަށް ސާބިތުކަމެއް ވެރިވިއެވެ. ބޮޑުދައިތަ ކިތަންމެ އަނިޔާއެއް ކުރިޔަސް ހިލޭ ފިރިހެނަކަށް ނަލަ ދެއްކޭ ހިތުން އޭނަ ނުއުޅެއެވެ. އެ ވިސާމަކަށް އަމުދުންނެއް ނޫނެވެ. އޭނައަކީ ކޮންމެ ކޮންމެ މީހަކަށް އިޝްތިހާރުކުރަން ހުރި ހަށިގަނޑެއް ނޫނެވެ. އޭނައަކީ ﷲ އެއަށްވުރެ ބޮޑު ޤަދަރެއް ދެއްވާފައިވި އިންސާނެކެވެ. ޝަފަޤް އޭނަގެ ކޯތާފަތްމައްޗަށް ވެއްޓުނު ކަރުނަ ތިކި ފޮހެލީ ސާބިތުކަން ލިބިފައިވި ހިތަކާއި އެކީގައެވެ.\nޝަފަޤް އެދުވަހު އަތްމަތި އަވަސްކޮށް އޭނަގެ ކޭކުތަކާއެކީ ގެއިން ނިކުތީ އެހެން ދުވަސްދުވަހަށްވުރެ 10 ވަރަކަށް މިނިޓް ކުރިންނެވެ. އެހެން ދުވަސްދުވަހު އޭނައަށް ގެއިން ނިކުމެވޭނީ ގޭގެ ކުރިމަތީގައި ހުންނަ ޕްރީ ސްކޫލަށް ކުދިން އަންނަ ވަގުތުގައެވެ. މިއަދު ވިސާމް އަންނާނެކަން އެނގި އޭނަ ގަޞްދުގައި ވިސާމަށް ފެންނާކަށް ބޭނުމެއް ނުވީއެވެ. އޭނައަށް ކުރިން ވެސް ވިސާމް މިޝްކާ ގޮވައިގެން ކާރުގައި ސްކޫލަށް އަންނަތަން ފެނިފައިވެއެވެ. ވިސާމް ޢާއްމު ގޮތެއްގައި ކާރުން ނުވެސް ފައިބައެވެ. އެހެނަސް މިއަދު ބޮޑުދައިތަ ދެއްކި ވާހަކަތަކުން އޭނަ ވިސާމާއި އިހުނަށްވުރެ ވެސް ދުރުވާން ބޭނުންވީ އޭނަ ނުރުހުންވީ ވަރުންނެވެ. އޭނަ ގެއިން ނިކުތްއިރު ބޮޑުދައިތަ ގޭގަ ނެތީ އޭނަގެ ނަސީބު ރަނގަޅު ކަމުންނެވެ.\nކާރު ދުއްވަން އިން ވިސާމަށް މެދުކެނޑުމެއްނެތި އިވެމުން ދިޔައީ މިޝްކާ ދައްކަމުން ދިޔަ ވާހަކަތަކެވެ. އެވާހަކަތައް އަޑުއަހަމުން އެކި ރައްދުތައް ދެމުން ދިޔައިރު ވިސާމްގެ މޫނުމަތީގައި ނުފިލާ ހިނިތުންވުމެއްވިއެވެ. މިޝްކާ ކިތަންމެ ގިނަ ވާހަކައެއް ދެއްކިޔަސް އޭނަ ފޫއްސެއްނުވެއެވެ. އެއިންވެސް އޭނަގެ ހިތުގައި މިޝްކާއަށްޓަކައި ވާ ލޯބިވަނީ އިތުރެވެ. އޭނަ މިޝްކާދެކެ ލޯބިވާވަރު މިޝްކާއަށް އެނގޭނެބާއޭ އޭނަގެ ހިތަށް ބައެއްފަހަރު އަރައެވެ.\nސްކޫލާއި ހަމައަށް ދެވުމުން މިޝްކާ ވިސާމަށް ބާއިއޭ ބުނެލަމުން ކާރުން ފޭބިއެވެ. މިޝްކާ ފިޔާތޮށި ކުލައިގެ ދަބަހެއް އަޅައިގެން ކާރުގެ ކުރިމަތިން ލާފައި ސްކޫލްގެ ގޭޓާއި ދިމާލަށް ދާތަން ބަލަން ވިސާމަށް އިނދެވުނީ ފޭދިފައިހުރި ހިނިތުންވުމެއްގައެވެ. މިޝްކާ ސްކޫލްގެ ގޭޓާއި ހަމަވީ ވަގުތު ވިސާމް ކުޑަދޮރު ތިރިކޮށްލީ އޭނަ ލޯ މައްޗަށް ގެއްލެންދެން ވެސް ސާފުކޮށް ބަލަން އިނުމަށެވެ.\n“މިޝީ!” މިޝްކާ ސްކޫލަށް ވަންނަން އުޅުނުތަނާހެން ކަނާތް ފަރާތުން ޅަ އަންހެން ކުއްޖަކު ގޮވާލި އަޑު އިވުނެވެ. މިޝްކާ އެފަރާތަށް ބަލާލިއިރު ވިސާމަށް ވެސް ބަލާލެވުނެވެ.\n“ޝައި!” މިޝްކާ ހިނިތުންވުމަކާއެކީ އެހެން ބުނެލި ވަގުތު އޭނައާއި އެއްއިސްކޮޅެއްގެ އަންހެން ކުއްޖަކު އޭނަގެ ކުރިމައްޗަށް އައިސް ހުއްޓިލިއެވެ. ދެކުދިން އެކަކު އަނެކަކާ ހިނިތުންވެގެން ތިބި ގޮތުން އެއީ ދެއެކުވެރިންކަން ވިސާމަށް ނަގައިގަނެވުނެވެ.\n“މިޝީ އަހަރެން ދެންމެއަކު އަހަރެންގެ މަންމި ކައިރީގަ މިޝީގެ ވާހަކަ ދައްކަމުން މިއައީ. މަންމި ބުނީ ތިމަންނައަށް އެނގެއޭ މިޝީގެ މަންމި.” އެކުއްޖާ ބުނެލި ވާހަކައިން ވިސާމްގެ ދެލޯ ބޮޑުވެ އޭނަގެ މެއަށް ފިނިވެގެން ދިޔައެވެ. އޭނައަށް ވަގުތުން ބަލާލެވުނީ މިޝްކާއާއި ދިމާލަށެވެ.\n“އަސްލުވެސްތަ؟ ކޮބާތަ މިޝީގެ މަންމި؟” މިޝްކާވެސް ދެލޯ ބޮޑުކޮށްގެން ހުރެ ސުވާލުކުރިއެވެ.\n“މިޝްކާ!” ބާރަށް ތެޅިގަތް ހިތަކާއެކީ ވިސާމަށް ހަރުއަޑުން ގޮވާލެވުނެވެ. މިޝްކާއަށާއި އޭނަގެ އެކުވެރިޔާއަށް ވެސް ސިހުމަކާއެކީ ވިސާމާއި ދިމާލަށް ބަލާލެވުނެވެ. ވިސާމް އޭނަގެ ނޭވާ ހަމައަކަށް އެޅުވޭތޯ ބަލަމުން މިޝްކާގާތު އައުމަށް އެއްއަތުން ޢިޝާރާތް ކުރިއެވެ. މިޝްކާ އޭނަ ގާތަށް އަންނަން ފެށި ވަގުތު މިޝްކާގެ އެކުވެރިޔާގެ މަންމަ އެ އެކުވެރިޔާގާތު ސްކޫލަށް ވަންނާށޭ ބުނެފިއެވެ. އެއަޑަށް ވިސާމްގެ ހިތަށް ހަމަޖެހުމެއް ލިބުނެއްކަމަކު މިޝްކާ ފަސްއެނބުރި އޭނަގެ އެކުވެރިޔާއަށް ބަލާލިއެވެ. އޭނަ ކާރުގެ ކުޑަދޮރު ކައިރިއަށް އައިސް މަޑުކޮށްލީ ވެސް އެދިމާލަށް ބަލަމުން ބަލަމުންނެވެ.\n“ކިހިނެއްވީތަ ބައްޕި؟ ބައްޕި ނުގޮވިނަމަ ދެންމެއަކު ޝައި އުޅުނޭ ކޮއްކޮގެ މަންމި ވީތަނެއް ބު……..” މިޝްކާ ނުހަނު ޖޯޝާއެކީ ދައްކަން ފެށި ވާހަކަ މެދުކެނޑުނީ ވިސާމް ކޮއްކޯއޭ ކިޔައި ދިގުކޮށް ގޮވާލުމުންނެވެ.\n“ކޮއްކޮ އެންމެ ބޮޑަށް ލޯބިވަނީ ކާކުދެކެ؟” ވިސާމް ކާރުގެ ކުޑަދޮރު މަތީގައި އޮތް މިޝްކާގެ ކުޑަ އަތްމަތީގައި އޭނަގެ އަތް އަޅާލަމުން ޖަޒުބާތުން ފުރެމުން ދިޔަ ހިތަކާއެކީ ސުވާލުކުރިއެވެ.\n“ބައްޕިދެކެ.” މިޝްކާ ވިސާމަށް ބަލަންހުރެ ޖަވާބުދިނެވެ.\n“ކޮއްކޮ އެންމެ އިތުބާރުކުރަނީ ކާކަށް؟” ވިސާމް އަހާލިއެވެ.\n“ބައްޕިއަށް.” މިޝްކާ ބުންޏެވެ.\n“އެހެންވީމަ ބައްޕި ކޮއްކޮގެ މަންމި އަންނާނެއޭ ބުނީމަ ކޮއްކޮއަށް ޤަބޫލު ކުރެވެންވާނެއެއްނު؟ ބައްޕި ދުވަހަކުވެސް ކޮއްކޮ ދެރަވާ ކަހަލަ ގޮތަކަށް ކަންތައް ކުރިންތަ؟ ނުކުރަމެއްނު؟ ކޮއްކޮގެ މަންމިއެއް މިއަދު ނެތަސް ބައްޕި އެބަހުރީމެއްނު؟ ބައްޕި ވަރަށް ލޯބިވެއޭ ކޮއްކޮދެކެ.” އެންމެ ފަހު ޖުމްލަ ބުނެލި ވަގުތު ވިސާމްގެ އަޑު ކުރެހުނެވެ. މެއަށްވަމުން ދިޔަ ތަދެއްގެ ސަބަބުން އޭނަގެ މޫނުމައްޗަށް ހިތާމަވެރިކަން ވެރިވެފައިވިއެވެ. މިޝްކާ އޭނަގެ ކުޑަ ދެއަތުން ވިސާމްގެ މޫނުގައި ހިފަހައްޓާލިއެވެ.\n“ބައްޕި ސޭޑްނުވޭ. ބައްޕި ތިބުނީ ހަމަ ތެދެއް. މަންމިއެއް ނެތަސް އަސްލު ކޮއްކޮ ވަރަށް ހެޕީ ބައްޕިއާއެކީ އުޅޭތީ. އެހެންނޫނަސް ކޮއްކޮ އަޑުއެހިން ވަރަށް ބޭޑް މަންމިމެން އުޅޭ ވާހަކަ.” މިޝްކާ އެންމެ ފަހުން ބުނެލި ވާހަކައިން ވިސާމްގެ މޫނުމައްޗަށް ވެރިވާން އުޅުނު ހިނިތުންވުން ވެސް ފިލައިފިއެވެ. އޭނަ މިޝްކާއަށް ބަލަބަލާހުއްޓާ ސްކޫލަށް ރަސްމީކޮށް ވަންނަ ރަނގަބީލު ޖަހައިފިއެވެ. މިޝްކާ އެއްފަހަރު ފުރަގަހަށް އަނެއްފަހަރު ވިސާމަށް ބަލާލަމުން ބާއިއޭ ކިޔައި ދާން ހިނގައިގަތެވެ. މިޝްކާ ލޯމައްޗަށް ގެއްލުނު ވަގުތު ވިސާމްގެ މޫނުމައްޗަށް ސީރިއަސްކަން ވެރިވިއެވެ. މިއަދު މި ފެނުނު މަންޒަރުން އޭނަގެ ހިތް ނުތަނަވަސްވެއްޖެއެވެ. އޭނަ ކިތަންމެ ބޭނުންވިޔަސް ބޮޑުވަމުން އަންނަ މިޝްކާ އޭނައަށް މުޅި ދުނިޔެއަށް ނުފޮރުވޭނެއެވެ. މިޝްކާއަށްޓަކައި މަންމައެއް ހޯދަން އޭނައަށް މާ ގިނަ ވަގުތެއްނެތް ކަމަށް އޭނަގެ ސިކުނޑި އަންގައިފިއެވެ. އެ ވާހަކަ ހިތަށް ވެރިވުމުން ވިސާމް ފުން ނޭވައެއް ދޫކޮށް ކުރިމައްޗަށް ނަޒަރު ހުއްޓާލިއެވެ. އެއަށްފަހު ކުޑަދޮރުގެ ބިއްލޫރިގަނޑު މައްޗަށް އަރުވަން ފެށީ އެއްވެސް އެކުވެރިއެއްގެ ފަރާތުން ވެސް މިޝްކާއަށް އޭނަގެ މަންމަގެ ވާހަކަ ނުއިވޭނެކަމަށް އުއްމީދު ކުރަމުންނެވެ. އަދި އެފަދަ ވާހަކައެއް އިވުނަސް އޭނަގެ ބައްޕައަށް ކުރާ އިތުބާރެއްގެ ބޮޑުކަމުން މިޝްކާ އޭގެއިން އެއްވެސް ވާހަކައެއް ޤަބޫލު ނުކުރާނެކަމަށް ޔަޤީންކުރަމުންނެވެ.\nކޭކުތައް ހުރި ކުޑަ ފޮށްޓެއް ދެއަތުން ހިފައިގެން ގޯޅިއަކަށް އެޅި ވަގުތު ޝަފަޤްގެ ނިތުން ދާތިކިތައް ހިއްލަން ފަށާފައިވިއެވެ. ނުހަނު ކައިރިން އޭނަ ދާންއުޅޭ ފިހާރަ ފެނިފައި އޭނަ ހިތްވަރު ކޮށްފައި ފިޔަވަޅުތައް އަވަސްކޮށްލިއެވެ. މަގުގެ ވަކި ހިސާބަކަށް ދިޔަތަނާ އޭނަގެ ފޯނު ރިންގުވާ އަޑު ޝަފަޤަށް އިވުނެވެ. އޭނަ ފިޔަވަޅުތައް މަޑުޖައްސާލަމުން އޭނަގެ ފޮށި އެއްއަތަށް ލައި އޭނަ ލައިގެން ހުރި ކަކުލާއި ހަމައަށް އޮތް ކުރުތާގެ ޖީބުގައި އޮތް ފޯނު ނެގިއެވެ. ނޮކިއާ ފޯނުގެ ކުޑަ ސްކްރީނުން އޭނައަށް ފެނުނީ އޭނަގެ ކޭކުތައް ވަރަށް ގިނައިން ގަންނަ އަންހެނެއްގެ ނަމެކެވެ. މިފަހަރު ވެސް އެމީހާ އެ ގުޅަނީ އޯޑަރެއްދޭން ކަން އެނގި ޝަފަޤް ފޯނު ނަގައި ކަންފަތުގައި ޖައްސާލިއެވެ. ހަމަ އެ ވަގުތު ޝަފަޤް އެޅި ގޯޅިން އައިސް އެ މަގަށް ޓްރަކެއް އަންނަމުން ދިޔަ އަޑަށް ޝަފަޤް ފަސްއެނބުރި ބަލާލިއެވެ. ރަތް ކުލައިގެ އެ ބިޔަ ޓްރަކް ފެނިފައި ޝަފަޤް އިހުނަށްވުރެ ވެސް ބޮޑަށް މަގުގެ އެއްފަރާތަކަށް ޖެހިލިއެވެ. އެއަށްފަހު ކުރިމައްޗަށް ބަލާލަމުން ފޯނުގެ އަނެއްފަރާތުން ދައްކާ ވާހަކައެއް އިވޭތޯ މަސައްކަތް ކުރިއެވެ. އެހެނަސް ފުރަގަހުން އަންނަމުން ދިޔަ ޓްރަކްގެ އަޑު ހަރުކަމުން އޭނައަށް އެ ވާހަކައެއް ސާފުވާ ގޮތެއް ނުވިއެވެ. އޭނައަށް ނުއިވުނީ ހަމައެކަނި ފޯނުގެ އަނެއްކޮޅުން ދެކެވެމުން ދިޔަ ވާހަކައެއް ނޫނެވެ. ދެންމެ އޭނަ އެޅި ގޯޅިން އަޅައި ސީދާ އޭނައާއި ދިމާލަށް ނޫކުލައިގެ ކާރެއް އަންނަން ފެށިކަން ވެސް އޭނައަށް ރޭކާނުލިއެވެ.\nދަށް ސްޕީޑެއްގައި ކާރު ދުއްވަމުން ގޮސް ގޯޅިއަކަށް އެޅި ވިސާމްގެ ސަމާލުކަން ދެވިފައިވީ ކުރިމަތިން ފެންނަމުން ދިޔަ މަގަކަށް ނޫނެވެ. އޭނަ ގޯޅިއަށް އަޅާލިއިރު އެ މަގުގައި އޮތް ޓްރަކް ކަނާތް ފަރާތަށް ޖެހިލީކަން އެއީ އޭނަގެ ނަސީބެވެ. ކުރިމައްޗަށް ނަޒަރު ހުއްޓިފައިވިޔަސް އޭނައަށް އޭނަގެ ކާރާއި ތަންކޮޅެއް ދުރުން ފެންނަމުން ދިޔަ އަންހެން ކުއްޖާ ނުފެންނަ ފަދައެވެ. އޭނަގެ ކަންފަތުގައި ގުގުމަމުން ދިޔައީ މިޝްކާ އޭނަގާތު އެންމެ ފަހުން ބުނެލި ޖުމްލައެވެ. ވަރަށް ގޯސް މަންމައިން ވެސް އުޅޭ ކަމަށް މިޝްކާ ބުނި ވާހަކައެވެ. އެ ޖުމްލައާއެކީގައި ވިސާމްގެ ސިކުނޑީގައި އެނބުރެމުން ދިޔައީ ޚުދު އޭނަގެ އަމިއްލަ އާދޭސްތަކުގެ އަޑެވެ. އޭނަގެ ރޮވިފައިވާ އަޑު އިވުނުހެން ހީވި ވަގުތު ވިސާމްގެ މޫނުމައްޗަށް ވެރިވީ ރުޅިވެރިކަމާއި ހިތާމަވެރިކަން އެކުލެވޭފަދަ އަސަރެކެވެ. އޭނަގެ ހިތާމަވެރިކަމުގެ މައްޗަށް ރުޅިވެރިކަން ގަދަވެ އޭނަގެ މޫނު ރަތްވެގެން ދިޔަ ހިނދު އޭނަ ކާރުގެ ސްޕީޑް މަތިކޮށްލަން އުޅުނެވެ. އެހެނަސް އެވަގުތު ކާރުގެ ކުރިމަތިން ނުހަނު ކައިރިން އަންހެން ކުއްޖަކު ފެނިފައި އޭނަގެ ދެލޯ ބޮޑުވިއެވެ. ހިތަށް ވެރިވި ނުތަނަވަސްކަމާއެކީ އޭނަ ކުއްލިއަކަށް ބުރަކި ޖައްސާލިއެވެ.\nހިތުގާ ފޮރުވާލަދޭށޭ 12\nV reethi mihaar\nMasha allah. Asluves varah reethi. Janage hijura vaahaka kee fahun ithuru vaahakaeh kiyan ves beynun nuvey. Allah jana ah faagathi dhuvas thakeh dhevvaashi… aameen\nMaaiy Allah kudakamana ahveseniumaiy minvaru kohdhevvaashi. Ameen! 🙂\nAlhey kudakamana ekamaku rangalhu vaahaka eh othyya kiyaalan vaane ingey. 😉 Adhi vakin haassakoh Quranuge vaahaka thah tafseelukoh dhaskuran masakkaiy kuranvaane 😀 Alhamdhulillah!\nvvvvvvvvv reethi mi stry..\nPeople who appear to be doing evil and are found far away from the remembrance of Allah dont just come out of nowhere. Each and every single one of them haveastory of their own. A story of how they began to justify doing wrong to themselves. A story of how they were wronged by others. A story that led them to believe that there is nothing for them in this world except for hate and depression.\nSo before we judge and give hateful glares, lets takeastep back and get to know their stories. Because one wrong step that we take can deepen the wounds in their hearts and it will drive them even further away from the thing that we wanted them to come close to.\nMay Allah grant usadeeper understanding of each others’ feelings. Ameen!\nvarah reethi mibaives, Jana ge vaahaka thah varah intresting 🙂


ކަނޑުފެން (ނުވަވަނަ ބައި) KanduFen p-9 – Esfiya – Dhivehi Vaahaka Site\n- by Shax Lyn - 1- November 9, 2015\nޒީކް ކޮށްލި ސުވާލާއެކު މި ޓެންޓުތެރެއަށް އައި މަޤްސަދު ހަނދާންވުމުން ޖީބުގައިވާ ޒީކްގެ ފޯނު ނަގާ ޒީކަށް ދިއްކޮށްލަމުން ހުރިހާ ލަވައެއް އަޅައިފިން ކަމަށް މަޒީން ބުންޏެވެ. ފޯނުގައި ޒީކް ހިފާލަމުން މަޒީނާ ގާތް ވެލިއެވެ. ހުރި ފިޔަވަޅުމަތީ ގުޑާލަންވެސް ނޭނގި ޒީކަށް ބަލަހައްޓައިގެން ހުރެވުނީއެވެ. މިރޭ ޒީކް ވަރަށް ތަފާތެވެ. ގަދަ މޭކަޕެއް ކޮށްފައި ހުރިއިރުވެސް ޒީކް ހީވަނީ ޕަރީއެއް ހެންނެވެ. މަޒީންގެ މޫނާ ގާތްވަމުން ޒީކް އޭނާގެ އަތުން މަޒީންގެ ކޮލުގައި ފިރުމާލިއެވެ. މަޒީނަށް ހީވީ އޭނާގެ ހަށިގަނޑުގައި ކަރަންޓުގެ އޮއިވަރެއް ދަތުރު ކުރިހެންނެވެ. މަޒީންގެ ކޯތާފަތާއި ޒީކް ކައިރިވެ ކޮލުގައި ބޮސްދިނެވެ. އަދި ކަންފަތް ދޮށުގައި ‘ތޭންކްސް’ އޭ ވައި އަޑުން ބުނުމަށްފަހު ޓެންޓުން ބޭރަށް ހިނގައިގަތެވެ. އެއްމިޔަކަނުން ހިނިތުންވެހުރެއެވެ.\nމަޒީންގެ ހަށިގަނޑުގައި ހިނގަމުން ދިޔަ ޖަޒުބާތުން ގައިގައި ހުރި ހުރިހާ ލޯލިތަކެއް އެއްފަހަރާ ކޮޅަށް ޖެހުނެވެ. ކައިރިން ދިޔަ ޒީކްގެ ގައިން ދުވަމުން ދިޔަ މީރު ވަހުން މަޒީން ހިތް ފުރެންދެން ފުންނޭވާއެއް އެތެރެއަށް ދަމާލިއެވެ.\nލުއި ހިނިތުން ވުމެއްގައި ހުރެ ޒީކް ހިނގައިގަތީ އަލިފާންގަނޑު ކައިިރީގައި މަސް ފިހަން ތިބި ދަތުރުގެ ބައިވެރިންނާ ދިމާލަށެވެ. ނަލަ ހެދިލައިގެން ހުރި ޒީކް ފެނުމުން އެންމެންގެ ނަޒަރު ޒީކަށް އަމާޒުވެގެން ދިޔައެވެ. ޒީކްގެ ގާތަށް ޖެހިލަމުން ތޫބާ އަހާލިއެވެ. “ހެއި…. މިހާރު ކިހިނެއް ވަނީ؟…. ޒީކް މިރޭ އަރާމު ކޮށްލަން ވީނު…”\nޒީކާ މުޚާތަބުކޮށް ތޫބާ ދައްކަމުން ދިޔަ ވާހަކަ އަޑު އަހަން ހުރި ލީވާން އެ ދެމެދަށް ވަދެ ޒީކާ ދިމާކޮށްލިއެވެ. “ހޫން…. ލަންކާގަ އުޅޭ ކުދިންނަށް ނޭނގޭނެ މި ގޮތަށް ދަތުރު އައިސް އުޅޭކަށް…. ދެން ބޯ އަނބުރާ ހޭ ވެސް ނެތޭނެ…. މާ ބޮޑަށް ޓަޔަޑް ވީދޯ ޒީ….”\nލީވާންގެ ވާހަކަތަކުން ޒީކްގެ ތުންފަތް މައްޗަށް ވެރިވީ ލުއި ހިނިތުން ވުމެކެވެ. އަދި ރައްދުގައި ބޯ ޖަހާލަމުން ލީވާނަށް ޖަވާބުދާރީ ވިއެވެ. “ހޫން…. މޫދަށް އެރުނީމަ މިއަދު ފާޑަކަށް ޓަޔަޑް ވެފަ ހުރީ… އެކަމު މިހާރު އޯކޭ…..”\nފެންނަމުން ދިޔަ މަންޒަރުން ޒީކްގެ ކިބައިން ތަފާތުތަކެއް ފާހަގަ ވަމުން ދިޔަކަން ތޫބާއަށް އެނގުނެވެ. ނަމަވެސް އެންމެންގެ ތެރޭގައި އެއްޗެއް ނުބުނެ މަޑުކޮށްލައިގެން ހުރީ ޒީކް އެކަހެރިވާނެ ވަގުތެއްގެ އިންތިޒާރުގައެވެ. އަލިފާންގަނޑު މަތީ ޖަހާފައިވާ ދަލުގައި ބޮޑު ތިން ރަތްމަސް ފިހަން ބާއްވާފައި އޮތެވެ. މަސް ފިހެވެމުން ދިޔަ އިރު ދުވަމުން ދިޔަ މީރު ވަހުން އެންމެންނަށް ކެތް ނުކުރެވިގެން ދިމަދިމާލުން ކޮށްޓަ ކޮށްޓައިގެން ކާންފެށިއެވެ. އެހިސާބުން ތޫބާ އާއި މިންނާ، މެންދުރަށް ކެއްކި މަސްބަތް ތެއްޔާއި ރިހާކުރު ފުޅިއާ ހިފައިގެން އައިސް ތެލީގައި ހުރި ބަތާއި، ރިހާކުރު އެންމެންގެ ތަށިތައްޓަށް އަޅައިދިނެވެ. ދެން ފިހަމުން އައި މަހުން މަސްކޮޅުކޮޅުު ކޮންމެ މީހަކުވެސް ނައްޓަމުން، ކަމުން ދިޔައެވެ.\nޓެންޓު ތެރެއިން މަޒީން ނުކުމެގެން އައިއިރު އެންމެންހެން ކައި ނިމެނީއެވެ. މަޒީންގެ ބަތްތަށި ހިފައިގެން އައިސް އަލިފާންގަނޑު ކައިރީގައި އިށީނުމަށްފަހު ކާން ފެށިއެވެ. އަދި ވަށައިގެން އުޅޭ އެންމެންގެ ތެރެއަށް ނަޒަރު ހިންގާލީ ޒީކް ވީ ހިސާބެއް ބެލުމުގެ ބޭނުމުގައެވެ. ކައި ނިމި، އަތް ދޮވެގެން މަޒީން ތަށިތައް ބަހައްޓަން މޭޒުކައިރިޔަށް ދިޔައިރު ތޫބާ ތަށިތައް ނަގާ ތަން ސާފު ކުރުމުގައި އުޅޭތަން ފެނުނެވެ. ތޫބާއާއި އެކީ މިންނާއާއި ޝައްފަ ވެސް މަސައްކަތުގައި އުޅުނެވެ. އެ އެންމެންގެ ތެރެއިންވެސް ޒީކް ފެންނަން ނެތުމުން އެކަމާ މަޒީން ކަންބޮޑުވިއެވެ.\nއެންމެންފަހުން ޒީކް ނުފެނިގެން ތޫބާ ގާތު މަޒީނު އަހާލިއެވެ. “ހެއި ކޮބާތަ ޒީ؟….”\nތަށިތައް މޭޒުމަތީގައި އެއްބަރިއަކަށް ބަހައްޓާ، ދޮވެގެން ގެނައި ތެލިތައް ބަންޑުން ޖެހުމަށްފަހު ޓެންޓުތަކާއި ދިމާލަށް ހިނގައިގަންނަމުން މަޒީނާ ހަތަރުކަޅި ހަމަކޮށްލުމަށް ފަހު ތޫބާ ޖަވާބުދިނެވެ. “މަށަކަށް ނޭނގެ…. މިތާ އުޅުނު ލީވާން މެންނާއެކީ….”\nތޫބާގެ މޫނުމަތިން ފާޅުވި ކުލަވަރުން ކޮންމެވެސް ކަމަކާއި ހިތްހަމަ ނުޖެހިފައި ހުރިކަން މަޒީނަށް އިހްސާސް ވިއެވެ. އިތުރު ސުވާލެއް ނުކޮށް އެނބުރުނީ ވިޝާލްމެން ތިބި ހިސާބަށް ދިޔުމަށެވެ. އޭރު ވިޝާލާއި އީވާން އަދި ރާއިފާއި ލިޝާންމެން ތިބީ އަލިފާން ގަނޑު ދޮށުގައި ސިގިރޭޓް ބޮއި މަޖާ ކުރާށެވެ. ވިޝާލް ގާތުގައި އިށީނުމުން ސިގިރޭޓެއް ބޯލާށޭ ކިޔައި އީވާން މަޒީނަށް ސިނގިރޭޓެއް ދިއްކޮށްލިއެވެ. މަޒީނަކީ ދުވަހަކުވެސް ސިނގިރޭޓް ބުއި މީހެއް ނޫނެވެ. އެހެންކަމުން ބޭނުމެއް ނޫނޭ ބުނެ މަޒީން ދެއަތަށް ބޯ ހޫރާލިއެވެ.\n“ހެއި!…. ޒީކް އެއީ ގައްޑާ ބިޓެއް ދޯ…. ލީވާނަށް މިރޭ ސެޓް ވެފަ ހުރީ… ހިނގައްޖެ އެސޮރާ އެކީ ހިނގާލަން….” ރާއިފް ދެއްކި ވާހަކަ ތަކުން މަޒީނަށް ސިހުމެއް ލިބިގެން ދިޔައެވެ. ނަމަވެސް އެކަމުން އެއްވެސް އަސަރެއް ކުރިކަން ހާމަ ނުކުރަން ބަހެއް ނުބުނެ ހުރީއެވެ. މަޒީނަށް ލަފާ ކުރެވުނީ ރާއިފްގެ ސްޓައިލް ހުންނަ ގޮތުން ކޮންމެ ކުއްޖަކާއި ދޭތެރޭވެސް އެފަދަ ދަށުދަރަޖައިގެ ނަޒަރަކުން އޭނާ ދެކެފާނެ ކަމެވެ. ނަމަވެސް މަޒީނަށް މިރޭ ތޫބާ ދިން ޖަވާބާ މި ވާހަކަތަކާއި ގުޅުމެއް ހުރުމުން އެކަމާ ކަންބޮޑުވުން އިތުވެގެން ދިޔައެވެ.\nމަޒީންގެ މޫނުމަތީގެ ކުލަވަރަށް އަންނަމުން ދިޔަ ބަދަލުތައް ވިޝާލަަށް ވަރަށް ފަސޭހައިން ނަގައިގަނެވުނެވެ. އެހެންކަމުން އެތަނުން ތެދުވެ މަޒީން ގޮވައިގެން ބޯ ހަމަޖައްސާލަން ދާން ވިޝާލް ބޭނުން ވިއެވެ. ވިޝާލްގެ ދަޢުވަތަށް އައިސް ހުރި އޭނާގެ އެކުވެރިޔާ ފޫހިވެފައި ހުންނަން އޭނާ ބޭނުން ނުވާތީއެވެ. މަޒީން ފުރަތަމަ ނުދާން ގަދަ ހެދިއެވެ. ނަމަވެސް ވިޝާލް ކުރުނުކޮށް އާދޭސް ކުރަމުން ދާތީ ހިނގާލަން ދާން އެއްބަސްވިއެވެ. އަލިފާން ގަނޑު ކައިރިން ތެދުވެ ތޫބާއަށް މެސެޖަކުން މަޒީނާ އެކު ހިނގާލަން ދާ ވާހަކަ ބުނެލިއެވެ. އެ ދެ އެކުވެރިން އެކީގައި ދޮންްވެލިގަނޑު މަތިން ހިނގާފައި ދިޔައީ އަންނަ ހަފްތާގައި ފަށާ ވޮލީ މެޗުތަކާއި ބެހޭ ގޮތުން ޚިޔާލު ބަދަލު ކުރަމުންނެވެ.\nގަޑިން ރޭގަނޑު އެގާރަ ޖަހަނީ އެވެ. އަދިވެސް އަތިރި މަތީގައި ޒީކް ހުރީ ލީވާނާ ސަމާސާ ކުރާށެވެ. މިރޭ ލީވާން ހުރީ ވަރަށް އުފަލުންނެވެ. ރަށަށް ޒީކް އައިކަން އެނގުނީއްސުރެ ޒީކް ކާމިޔާބު ކުރަން އޭނާ ހުރީ އަޒުމް ކަނޑައަޅައިގެންނެވެ. ދަތުރުގައި ޒީކް ބައިވެރިވާތީ އެކަމާ ވަރަށް އުފަލުން ހުރެ ދަތުރުދާން އާބަސް ބުނީވެސް އެހެންވެއެވެ. ޒީކްގެ ފަރާތުން ފުރަތަމަ ފެންނަމުން ދިޔަ ރުންކުރު ކަމުން މިކަމަކީ އެހާ ފަސޭހައިން ކާމިޔާބު ވާނެ ކަމެއް ކަމަކަށް ލީވާން ޤަބޫލެއް ނުކުރެއެވެ.\nހޭޅިފަށުގައި ހުރި ގަސްތަކުގެ ތެރެއިން ފަތްތައް ހިކިފައިވާ ތިރި ގަހެއްގެ ގޮފިގަނޑު މަތީގައި ޒީކް އިށީނދެގެން އިންއިރު ހީވަނީ ކުޑަ ކުއްޖެއްހެންނެވެ. ޒީކް އިނީ އޭނާގެ ދެފައި އެއް ހަމަޔަކަށް ހަލުވާލަ ހަލުވާލައެވެ. ތިރިއަށް އެލުވާލާފައިވާ ފައިތިލަ ބިމުގައި ނުޖެހި ފޫޓެއްހާ ތަން އުސްކޮށްހުއްޓެވެ.\nޒީކްގެ އުނަގަނޑުގައި ހިފާ އެ ގޮފިގަނޑުން ފޭބުމަށް ލީވާން އެހީތެރިވެ ދިނެވެ. ގަހުން މަޑުމަޑުން ފުންމާލި ޒީކްގެ ފައިތިލަ އައިސް ބިމުގައި ޖެހުމުން އިސްއުފުލާލިއެވެ. އޭރުވެސް ލީވާން ހުރީ ޒީކްގެ އުނަގަނޑުގައި ހިފަހައްޓައިގެންނެވެ. ލީވާންގެ ދިގު އިސްތަށިގަނޑު ވައިގެތެރޭގައި އެއްވެސް ތަރުތީބެއްނެތި ހޭވެމުން ދިޔައެވެ. ޒީކް އޭނާގެ އަތުން ލީވާންގެ މޫނު މައްޗަށް އެޅެމުންދިޔަ އިސްތަށިތައް ދުރަށް ޖައްސާލިއެވެ. އެ ދެމީހުންގެ ހަތަރު ކަޅި އަމާޒުވެގެން ދިޔައެވެ.\nލީވާނަށް ކުރަމުން ދިޔަ އިހްސާސްތައް ކިތަންމެހާ ވެސް ފުނެވެ. ޒީކްގެ ލޯބީގައި މަސްތުވެ ދީވާނާ ވެއްޖެއެވެ. ލީވާންގެ ހަށިގަނޑުތެރޭގައި ފޮރުވިފައިވާ ޒީކް އޭނާގެ އަތުތެރެއިން ބޭރުވެގެން ދުއްވައިގަތީ ގަސްތަކުގެ ތެރެއަށެވެ. ލީވާންހެމުން ހެމުން ޒީކްގެ ފަހަތުން ދިޔައެވެ.\nގަސްތަކުގެ ތެރެއަށް ވަދެވުމުން ލީވާނަށް ޒީކް ގެއްލުނެވެ. ޒީކް މިރޭ ލައިގެން ހުރީ ކަޅުކުލައިގެ ހެދުމެއް ކަމުން އޭނާއަށް ޒީކް ހޯދަން އުނދަގޫވިއެވެ. އެހެން ކަމުން ޒީކްގެ ނަމުން ގޮވަމުން ގަސްތަކުގެ ތެރެއަށް ލީވާން މިސްރާބު ޖެހިއެވެ. ކުރިއަށް ދެވެން ހުރި މަގުތަކުން އެތެރެއަށް ވަންނަމުން ދިޔައިރު ހަނދުވަރުގެ އަލިކަމުން ކުރިޔަށް ދެވެން ހުރި މަގުތައް ސާފުކޮށް ފެންނަމުން ދިޔައެވެ.\nގަހެއްގެ ނިވަލުގައި ފިލާއިން ޒީކް މަޑު ހިނގުމެއްގައި މަގުތަކުން އަޅަމުން ލީވާނަށް ފިލަމުން ދިޔައެވެ. ލީވާން ހުރީ ޒީކް އަތު ޖެހިއްޖިއްޔާ ދެން މިރޭ ދޫނުކުރާނަން ކަމަށް ނިންމައިގެންނެވެ. މިރޭގެ ސަމާސާތަކުން ލީވާންގެ ލޭގައި ކެކެމުންދާ ބާރުު އޮއިވަރުގެ ކުޅި ޒީކަށް ދައްކާލަނަމޭ ހިތް ބުނަމުން ދިޔައެވެ. ކުރިމަތިން ފެންނަންހުރި ފަޅުގެއާ އަރާ ހަމަވުމުން ލީވާން އެ ދިމާލަށް ބަލާލީ ޖެހިލުންވެ ހުރެއެވެ. ނަމަވެސް އެގޭގެ ފާރުގެ އެޅިގާތައް ނެއްޓިފައިވާ ދިމާލަކުން ޒީކް އެތެރެއަށް ދެމިގަތް މަންޒަރު ލީވާނަށް ފެނުނެވެ. ގާތަކުގެ މަތިން ދުރުދުރުގައި ފިޔަވަޅުއަޅަމުން ލީވާން އެދިމާލަށް މިސްރާބު ބެހެއްޓީ ވަރަށް އުފަލުން ހުރެއެވެ.\nއެ ގޭގެ ފުރާޅު ނެތުމުގެ ސަބަބުން ހަނދުވަރުގެ އަލިކަމުން ތަންދޮރު ވަކިވާ ވަރުގެ އަލިކަމެއް ލިބުނެވެ. އެގޭގެ ވަށައިގެން އެތަން މިތަނުން ފާރުގެ ބައިތައް ފައިބާފައި ހުރުމުން ހީވަނީ ގާފުންޏެއް މަތީ އުޅެވޭހެންނެވެ. ވެއްޓިފައިވާ ފާރު ބުރިއެއްގެ މަތީގައި އިށީންދެގެން ލީވާނާ ދިމާލަށް ބަލަން ޒީކް ހުރީ މަސްތީ ގޮތަކަށެވެ. އަތުގެ ޝަހާދަތް އިނގިލިން ކައިރިއަށް އައުމަށް ޒީކް އިޝާރާތް ކުރަމުން އައީ އެއްމިޔަކަނުން ހިނިތުން ވެހުރެއެވެ.\nމޫދުގެ ލޮނުގަނޑުގައި ޖެހެމުން އެއްގަމަށް އަންނަމުން ދިޔަ ވައިރޯޅީގައި ތެތްފިނި ކަމެއް އެކުލެވިފައި ވެއެވެ. މި ޖެހޭ ފިނި ވައިރޯޅީގެ ސަބަބުން ލީވާން ހުރީ ހީކަރުވާފައެވެ. ޒީކްގެ ހަށިގަނޑާ ގާތަށް ޖެހިލެވުނީ އެވަގުތު ހީ ފިލުވާލަން ބޭނުން ވުމުންނެވެ. ފާރުބުރިމަތީ އިށީނދެގެން އިން ޒީކްގެ ކުރިމައްޗަށްވާ ގޮތަށް ހުއްޓި ހުރި ލީވާން ޒީކްގެ ދެއަތުގައި ހިފާލިއިރު އިހްސާސްވީ ފިނިކަމެވެ. ޒީކްގެ އަތްތިލަ ހީވަނީ ފިނިކަމުން ގަނޑުފެން ގަނޑެއް ހެންނެވެ.\n“ޒީ… ހީކަރުވާފަތަ؟…. ހޫނު ކޮށްދޭންވިތަ؟…” ލީވާންގެ ވާހަކަތަކުން ޒީކް ގާތަށް ހިނި އައެއް ކަމަކު އަނގައިން ބަހެއް ނުބުނެއެވެ. އެހެންކަމުން ދެންވެސް ވާހަކަ ދެއްކީ ލީވާނެވެ.\n“ޒީ ޔުއާ ސޯ ބިއުޓިފުލް….. ފިނި ފިނި ތުނި ލޯބި ހަންގަނޑެއް…. އެއްވެސް ހުރަހެއް ނެތި ބައްދާލެވޭނެ ނަމަ…. ސީރިއަސްލީ ޒީ… އަހަރެން ޒީ ވަރަށް ބޭނުން…. އެއްރޭ މަށާއެކީ ހޭދަކޮށްލިއަސް ކެތްނުވާނެ…..” ޒީކްގެ އަތުގެ ކުޑަހުޅުން މައްޗަށް ލީވާންގެ އަތް ހަރަކާތްކުރަމުން ދިޔައެވެ. ކަނދުރާއާ ހަަޔަށް ދިޔުމުން ޒީކްގެ ކަރުދަށުގައި ހިފާލާފައި ލީވާންގެ މޫނާ މޫނު ގާތްކޮށްލިއެވެ.\nޖެހުނު ވައިރޯޅިއާ އެކީ ޒީކްގެ މޫނުމައްޗަށް ވެއްޓިފައިވާ އިސްތަށިތައް ވިހުރިލިއެވެ. ޒީކްގެ މޫނު އޭރު ހުރީ ލީވާންގެ މޫނާމޫނު ޖެހޭހާ ކައިރީގައެވެ. ދެލޯ މަރާލާފައިވާ ލީވާންގެ ތުންފަތް ޒީކާ ދިމާލަށް ދިއްކޮށްގެން ގާތްވަމުން ދިޔައެވެ. ލީވާނަށް ލޯހުޅުވާލެވުނީ ފައިތިލައިގައި ފެން ޖެހި ފިނިކަން އިހްސާސް ވުމުންނެވެ. ލޯހުޅުވާލަމުން ފައިތިލަ އާއި ދިމާލަށް ބަލައިލި އިރު ފައިދަށުގައި މިވަނީ ބޮޑު ފެންގަނޑެކެވެ. ފެންގަނޑު ހުރި ދިމާލުން އަތިމައްޗަށް ބަލާލެވުނެވެ. މޫދު ލޮނުގަނޑާ ވީ ފަރާތުން އެއްގަމަށް އުދަ އަރަމުން ދިޔައެވެ.\nޒީކާ ދިމާލަށް އެނބުރުނު އިރު ލީވާނަށް އެހިސާބުން ފަރުހަކި ވަސް ދުވަން ފެށުމުން ނޭފަތުގައި އަތް އަޅައިގެން ދުރަށް ޖެހިލެވުނެވެ.\n“ޒީ ހިނގާ މިތަނުން ދާން…. ހާދަ ނުބައި ވަހެކޭ އެދުވަނީ… އަނެއްކޮޅުން އެހަރަ އުދަ އަރަނީ….” ލީވާން ދައްކަމުން ދިޔަ ވާހަކަތައް އަޑުއަހަން ޒީކް ހުރީ އިސްޖަހައިގެންނެވެ.\nޒީކްގެ އަތުގައި ހިފާ ލީވާން ލައްކެއް ޖަހާލިއެވެ. ލީވާންގެ ހަށިގަނޑަށް ހުއްޓުމެއް ގެނުވީ ޒީކްގެ އަތުގައި ހިފާ ދަމާލުމުންވެސް ޒީކްގެ ހަށިގަނޑަށް ގުޑުމެއް ނައިސް ހުރުމުންނެވެ. ޒީކް ހާދަ ވަރުގަދައޭ ހިތަށް އެރިއެވެ. އަދި ޒީކާ ކުރިމަތިލާން ލީވާން އެނބުރިލިއެވެ.\nއިސް ޖަހައިގެން އިން ޒީކްގެ ހޭވިފައިވާ އިސްތަށިތަކުން އޭނާގެ މޫނު ވަނީ ފޮރުވިފައެވެ. ޖެހެމުން ދިޔަ ވައިރޯޅި ދިޔައީ ފަހަރަކަށް ފަހު ފަހަރެއް ގަދަވަމުންނެވެ. ވަޔާއި އެކުވެގެން އަންނަ ވެލިކޮޅުތަކުގެ ހަމަލާއިން ސަލާމަތްވާން ލީވާން ލޯ ހަނިކޮށްލަމުން އެ ތަނުން ދިޔުމަށް ޒީކް ގާތުގައި ދެވަނަ ފަހަރަށް އެދުނެވެ. ނަމަވެސް ޒީކް ޖަވާބެއް ނުދީ އެއިން ގޮތަށް އިނީއެވެ.\nޒީކްގެ އިސްތަށިގަނޑު ވަޔާ ވިހުރެމުން ދިޔައެވެ. މޫނުމަތީގައި ތަފާތުތަކެއް ފެންނަން ހުއްޓެވެ. ދެލޯވަނީ ރަތްވެފައެވެ. މޫނުގެ ދެދިމާލެއް ވަނީ ޒަޚަމްވެފައެވެ. ތުންފަތުގެ އެއްމިޔަކަނުން އޭރުވެސް ލޭއައިސްފައި ހުއްޓެވެ. ޒީކް ހުރިގޮތް ފެނުމުން ލީވާނަށް އޭނާގެ ތުންފަތުގައި ދޫ ހާކާލެވުނެވެ. ލިބުނު ހައިރާން ކަމުން އޭނާގެ ތުންފަތުގައި އަތްޖައްސާލިއެވެ. އަދި އަތުގެ އިނގިލިތަކަށް ބަލާލިއެވެ. ލީވާނުގެ އަތުގެ އިނގިލިތަކުގައި ލޭ ހޭކިފައި ހުރުމުން އޭނާއަށް ތެޅިގަނެވުނެވެ. “މީކޮން ލެޔެއް….” ބިރެއް ފެނިގެންހެން ތުރުތުރުލާ އަޑަކުން ލީވާން ވާހަކަ ދައްކަމުން ޒީކަށް ބަލާލިއެވެ.\nޒީކް އިށީދެގެން ހުރި ފާރު ބުރި މަތިން ތެދުވިއެވެ. އޭނާގެ ހަށިގަނޑަށް ވަނީ އޭރު ވަރަށް ބޮޑެތި ބަދަލުތަކެއް އަންނަން ފަށާފައެވެ. ހަންގަނޑުވަނީ ރޫ ޖެހި ހުދުވެފައެވެ. ޒީކްގެ ސިފައަށް އައިސްފައިވާ ބަދަލުތަކުން ލީވާންގެ ހިތުގައިވާ ބިރުވެރިކަން ދިޔައީ ބޮޑުވަމުންނެވެ.\n“ޒީކް…. ޒީކަށް ކިހިނެއް ތިވަނީ…” ލީވާނަށް މިހެން ބުނެވުނު އިރު ވަށައިގެން ވާ މާހައުލަށް ބަލާލެވުނީ ސަލާމަތްވެގެން ދުވެފައި ފިލަން ދާންވީ ދިމާލެއް ހޯދަމުންނެވެ.\nޒީކް އޭނާގެ އަތުގެ ޝަހާދަތް އިނގިލި ލިވާނާ ދިމާލަށް ދިއްކުރަމުން އަމުރުވެރި ގޮތަކަށް ވާހަކަ ދެއްކިއެވެ. “ޒީކެއް ނޫން…. މީ ރަނާ….” ޒީކްގެ އަޑުވަނީ މުޅިންހެން ބަދަލުވެފައެވެ. އަޑު ބަރުވެފައި އޭގައި ތަފާތު ބިރުވެރިކަމެއް އެކުލެވިފައި ވެއެވެ.\nޒީކްގެ ސިފައިގައި ލީވާންގެ ކުރިމަތީ ހުރި އަންހެން ކުއްޖާއާ ދުރަށްދާން ފަހަތަށް ފިޔަވަޅު އަޅަމުން ދިޔައެވެ. ރަނާ ލައިގެން ހުރި ކުރު ހެދުމުގެ ފަސްބައި ދިގުވަމުން ދިޔައެވެ. ހެދުމުގެ ކުލަ މަޑުވަމުން އަޅިކުލައަށް ބަދަލުވަމުން ދިޔައެވެ. އަޖައިބު ކުރުވަނިވި މި މަންޒަރަށް ބަލަން ލީވާނަށް ހުރެވުނީ އަނގައިން ބަހެއްވެސް ބޭރު ނުވެފައެވެ. ފަސްފަހަތަށް ޖެހެމުން ދިޔަ ލީވާނާ ދިމާލަށް ރަނާ އަންނަމުން ދިޔައީ ނުލަފާ ހިނިތުންވުމަކާއި އެކީގައެވެ.\nއުދައިގެ ފެންގަނޑު ތެރެއިން ރަނާ ކުރިއަށް އައީ މަޑުމަޑުންނެވެ. ލީވާންގެ ނަޒަރު ހުއްޓުނީ ރަނާގެ ފައިތިލައަށެވެ. ރަނާ ކުރިޔަށް އަންނަމުން ދިޔަ ނަމަވެސް އޭނާ ފިޔަވަޅު އަޅަމުންދާކަން ފާހަގައެއް ނުވެއެވެ. އެހެންކަމުން މިކަމުގައި ނުބައެއް އުޅޭކަން ލީވާން ދެނެގަންނަން މާގިނަ އިރެއް ނުނެގިއެވެ. ދުއްވައިގަންނަން ހިތަށް އަރަމުން ދިޔަ ނަމަވެސް ބިރުގެންފައިވާ ވަރުން މޭތެރޭގައި އޮތް ހިތް ނެގިނެގިފައި ޖެހޭވަރުން ހީވީ މޭ ފަޅާފައި ނުކުމެދާނެ ހެންނެވެ.\nގޮނޑުދޮށާވީ ފަރާތަށް އެނބުރުމަށްފަހު ފެންގަނޑު ތެރެއިން ހަލުވިކޮށް ފިޔަވަޅު އަޅަމުން ދުއްވައިގަންނަން ލީވާން މަސައްކަތްކުރިއެވެ. ނަމަވެސް އެ ކުރި މަސައްކަތް ވީ ބޭކާރެވެ. ރަނާ ލައިގެން ހުރި ހެދުމުގެ ދިގުވެފައިވާ ފަސްބައި ލީވާންގެ ފައިގައި އޮޅާލިއެވެ. ބާރުލާފައި ކުރިއަށް އެޅި ފިޔަވަޅަށް ހުއްޓުން އެރުމުން ކޮންޓްރޯލުން ނެއްޓި ލީވާން ބަންޑުން ގާތަކުގެ ތެރެއަށް ވެއްޓުނެވެ.\nސަލާމަތަށް އެދި ލީވާން އާދޭސް ކުރަން ފެށިއެވެ. ނަމަވެސް ރަނާއަށް އެއިން އެއްވެސް ވާހަކައެއް އަޑު ނީވޭ ކަހަލައެވެ. ފެންގަނޑު ތެރޭގައި ލީވާން ބަކަތަޅަމުން ދުރަށް ދާން މަސައްކަތް ކުރަމުން ދިޔައެވެ. ގާތަކުގެ މަތީގައި ޖެހުމުގެ ސަބަބުން ނިތްކުރިމަތިން ނަގަމުން ދިޔަ ދިލައިން އެތަނުގައި އަތް އެޅުމަށްފަހު އަތަށް ބަލާލިއެވެ. ލޭގެ އަސަރު ފެންނަން ހުރުމުން ލީވާންގެ ހެޔަށް ގޮތް ވާން ފެށިއެވެ. ލީވާނަކީ އަބަދުވެސް ލޭ ފެނުމުން ފަސްޖެހޭ ކުއްޖެކެވެ.\nމިހާރު ރަނާ ލައިގެން ހުރި ހެދުން މުޅިންހެން ވަނީ ހުދުކުލަޔަށް ބަދަލުވެފައެވެ. ފަޒާގެ ތެރެއަށް އޭނާގެ ދެއަތް އުފުލާލި ވަގުތު ޖެހުނު ބާރު ވައިރޯޅިން ރަނާގެ ދިގު ފަން އިސްތަށިގަނޑާއި ލައިގެންހުރި ހުދުކުލައިގެ ހެދުމުގެ ފަސްބައި ވަޔާއި އެކު ނަށަންފެށިއެވެ.\nއުދަ އަރަމުން ދިޔަ ދިމާލުގެ އަތިރިމަތިން ލާފައި ލީވާން މަސައްކަތްކުރީ އެ ފަޅުގެއާ ދުރަށް ދާށެވެ. ނަމަވެސް ބިރުންހުރެ ފަސް އެނބުރި ބަލާލެވެއެވެ. ނިއްކުރިމަތިން ނަގަމުން ދިޔަ ދިލަތަދުން އަނެއްކާވެސް އަތްޖައްސާލިއެވެ. ނިތްކުރިން ފައިބަމުން ދިޔަ ތާޒާ ލޭގެ އަސަރު އަތުގެ އިނގިލިތަކުން ފާޅުވޭވޭ ހުއްޓެވެ. މާގިނަ އިރެއް ނުވެ ކަނޑާލި ރުކެއްހެން ލީވާން ލޮނުގަނޑު ތެރެއަށް ވެއްޓިއްޖެއެވެ.\nމޫދުގެ ރާޅުޖަހާ ހިސާބުން ހިނގަމުން ދިޔައިރު ވިޝާލް ހުރީ އިންތިހާއަށް ހީކަރުވާފައެވެ. ވިޝާލް ހުރީ ސޯޓުގެ ޖީބަށް އެއްް އަތްޖަހައިގެން ތުނބުގައި ސިނގިރޭޓެއް ޖަހައިގެންނެވެ. އެކި ކަހަލަ ވާހަކަތައް ހިއްސާ ކުރަމުން ދިޔައިރު މަޒީނު ހުރީ އިރުއިރުކޮޅާ އޭނާގެ ފޯނުގެ ޑިސްޕްލޭއަށް ބަލަބަލައެވެ.\n“ކޯއްޗެއް ތި ބަލަނީ؟….. ދައްކަބަލަ މަށަށްވެސް ތިބަލާ އެއްޗެއް…” މަޒީންގެ ސަމާލުކަން ހޯދަންވެގެން ވިޝާލް ސަމާސާ ރާގަކަށް ބުނެލިއެވެ.\n“އަސްލު ޒީކް ވީ ހިސާބެއް ބަލާލަން ހިތަށް އަރުވައިގެން މިހުރީ…. ރާއިފް އެހެން ބުނީމަ އަސްލު މަ ވަރަށް ހިތްހަމަ ނުޖެހުނު…. ޒީ އަކީ އެބުނާ ކަހަލަ ކުއްޖެއް ނޫން… ޝީޒް ގުޑް…. އެންޑް ޑިފަރެންޓް…” މަޒީންގެ ހިތުގައި ސިއްރު ކޮށްގެން ހުރި ވާހަކަތައް އެކުވެރިޔާއާ ހިއްސާ ކުރިއެވެ.\n“ހޫން…. މަށަށްވެސް އިނގޭ ތިކަން…. ތޫބާ މަށަށް ކިޔައިދިން ޒީކްގެ ގޮތް…. ޒީކަކީ ވަރަށް ބަސްއަހާ ކިޔަވާ ހީވާގި މަންޖެއެއް… ދެންސަކަ ގޮތެއް ހުރެދާނެ… ބަޓް ހަމަ ވަރަށް އިނޮސެންޓް…” ވިޝާލަށް ފެންނަ ގޮތް ހާމަކޮށްދިނެވެ.\n“ހެއި މިހާރު އެހެރަ ބާރަ ޖަހާ ބޮޑުވީ…. ހިނގާ ޒީކް ކޮބާތޯ ބަލަން… އައި ޑޯންޓް ޓްރަސްޓް ލީވާން…” ފޯނުން ގަޑި ބަލާލުމަށްފަހު ރޯ މަހެއްހެން މަޒީން ތެޅިގަތެވެ.\nޖީބުގައިވާ ފޯނު ނެގުމަށްފަހު ވިޝާލް ތޫބާއަށް ގުޅާލިއެވެ. އަދި އިޝާރާތުން މަޒީން ކައިރީ ވާހަކަ ނުދެއްކުމަށް ވިޝާލް އެދުނެވެ. ކުރިން ވިޝާލް ފޮނުވި މެސެޖަށް ޖަވާބެއް ނުލިބޭތީ ތޫބާ ނިދީ ބާވައޭ ހިތުގައި ސުވާލު އުފެދުނެވެ. ރިންގް ވޭވޭ ދިޔައިރުވެސް ފޯނަށް ޖަވާބެއް ނައިސް ލަސްވުމުން، ފޯނު ނުނަގާނެ ކަމަށް ވިޝާލް ހިތަށް އެރިއެވެ. ނަމަވެސް އެ ފޯންކޯލް ކަނޑާލަން މަސައްކަތް ކުރި ދަނޑިވަޅުގައި އެކޮޅުން ފޯނުނެގިއެވެ. އެހެން ކަމުން އަވަސް އަވަހަށް ފޯނު ކަންފަތުގައި ޖައްސާލިއެވެ.\n“ހެލޯ…” ތޫބާ ވާހަކަ ދެއްކީ ވަރަށް އާދައިގެ ގޮތަކަށެވެ.\n“ހެއި ބޭބީ…. ނުނިދަންތަ؟… މަ މިއުޅެނީ މަޒީނާއެކީގަ؟…. މިހާރު މިއުޅެނީ ނިދަން ދާން ކަމަށް…” ވިޝާލް ވާހަކަ ދެއްކީ ވަރަށް ދުރުދުރުންނެވެ.\n“ހޫންންންން… ނިދާފަ މިއޮތީ….. ވިޝާލް ގުޅީމަ މިހޭލެވުނީ…. ލަސްނުކޮށް އަވަހަށް ނިދަންދޭ…. އިނގޭ…” ފަހުބަސް ބުނެލި އިރު ތޫބާ އާފުރުނު އަޑު އިވުނެވެ.\n“ކޮބާ ޒީކް؟..” އެންމެ ފަހުން ވިޝާލް އަހަން ބޭނުންވި ސުވާލުކޮށްލިއެވެ.\n“އޭނަ އެބައޮތް ނިދާފަ….. އޯކޭ ތޫ ނިދަނީ…. ވަރަށް ޓަޔަޑް… ގުޑްނައިޓް… ލަވްޔޫ..” ތޫބާ ކަންނެތް ގޮތަކަށް މިހެން ބުނެލިއެވެ.\n“އޯކޭ ބޭބް… ގުޑްނައިޓް.. ލަވްޔޫ ޓޫ..” ވިޝާލް ފޯނު ބޭއްވުމުން މަޒީން ދެލޯ ބޮޑުކޮށްގެން ވިޝާލަށް ބަލަން ހުރީ ތޫބާ ދިން ޖަވާބު އަޑު އެހުމުގެ ބޭނުމުގައެވެ.\n“ކޮން ކަމަކާ ތި ހާސްވަނީ ހިނގާ ނިދަންދާން…. އޭނަ އެބައޮތް ނިދާފަ… ރާއިފްމެން ކޮންމެ ކަހަލަ ވާހަކައެއްވެސް ދައްކަފާނެ….” މަޒީންގެ ކޮނޑަށް އަތް ވައްޓާލައިގެން ދެމީހުން އެކީގައި ޓެންޓުތަކާއި ދިމާލަށް މިސްރާބު ޖެހިއެވެ. މަޒީނަށް ހަމަޖެހުމުގެ ނޭވާއެއް ލެވުނެވެ.\nވިޝާލް ގުޑްނައިޓް ކިޔާ ފޯނުބޭއްވުމުން ތޫބާގެ ފޯނުގެ ޑިސްޕްލޭ ޒީކް ނިއްވާލިއެވެ. ގަދަޔަށް ނިދާފައިވާ ތޫބާއާ ދިމާލަށް ޒީކް އެނބުރިލީ ނުލަފާ ހިނިތުން ވުމަކާއި އެކީގައެވެ. އޭރު ތޫބާ އޮތީ ގަދަޔަށް ނިދާފައެވެ. ތޫބާގެ އަޑުން ވިޝާލްގެ ފޯނަށް ޖަވާބު ދިނީ ޒީކެވެ. ފޯނު ކުރިންވެސް އޮތްތަނުގައި ބޭއްވިއެވެ. ތޫބާގެ ބޯ ދަށަށް ލައިގެން އޮތް ބާލިސް ކައިރީގައެވެ. އެއަށްފަހު ޒީކް ލައިގެންހުރި ކަޅު ހެދުން ބަދަލުކޮށްގެން ތަންމަތީގައި އޮށޯވެލިއެވެ. އަދި ލޯމަރާލި އިރު ތުންފަތް މައްޗަށް ލާނެއް ހިނިތުންވުމެއް ވެރިވިއެވެ.\nthis really intresting Ingey ???\nShax Lyn says:\nthanks for reading Naaji 🙂 😀 <3\nOh god, aslu zeek kobaibaa dhen..btw Story is awsum..i lyk italot..waitin for nxt part..\nv v v salhi ekam hada kurey\nkuruhen heevaneee ehen episodes ahvureh dhigukoh mifaharu mi genesdhineee….. 🙂 thanks for reading… n glad u liked it\nhaadha kurey? dhigu hama.\nWow. I just need to know what will happen nxt and whos her next target.\nStory kuriyah genesdhey gpiy vara vara furihama.\nI can see ur growth from ur writing.\nJope i can get more unique stories from u\nstory v reethi. waiting for nxt prt.\nThanks &gurey &Reen &saffa\nThank you fo reading….. Insha allah this weeks Thursdaynext part 🙂\nThursday? I cnt wait nw also :(.. bt wil wait eagerly..\nHaadha buruveriey…. ekamves kiyahithun hureveny eh noon… waiting for next episode….. 🙂\nMirey nuves nidheyne\nMivaahaka v salhi\nMost interesting story ever\nAish aleena says:\nWhat’s happening its scary ingey but v v v nice


Mi aharu nimey iru Variant ah vaccine eh ufedhdheyne: AstraZeneca - vNews.mv\nމިއަހަރު ނިމޭއިރު ކޮވިޑް ވޭރިއެންޓަށް ވެކްސިނެއް އުފެއްދޭނެ: އެސްޓްރަޒެނެކާ\nސައިފް އަޒްހަރު 18 April 2021, 21:08\nމިހިނގާ 2021 ވަނަ އަހަރު ނިމޭއިރު، ދެކުނު އެފްރިކާއިން ފެނިފައިވާ ކޮވިޑް ވައިރަހުގެ ވޭރިއެންޓާ ދެކޮޅު ވެކްސިނެއް އުފެއްދޭނޭ ކަމަށް އެސްޓްރަޒެނެކާއިން ހާމަކޮށްފިއެވެ.\nއެސްޓްރަޒެނެކާގެ އޮސްޓްރިއާ ކަންޓްރީ މެނޭޖަރ ސާރާ ވޯލްޓަރސް ވިދާޅުވީ، އެސްޓްރަޒެނެކާއިން މިހާރު ގެންދަނީ، މިހާރު އުފައްދާފައިވާ ކޮވިޑް ވެކްސިން މޮޑިފައިކޮށްގެން ވޭރިއެންޓާ ދެކޮޅަށް ބޭނުންކުރުމުގެ ޓެސްޓްތައް ހަދަމުން ކަމަށެވެ.\nމިމަސައްކަތް ނިމި، މިއަހަރު ނިމޭއިރަށް ވޭރިއެންޓާ ދެކޮޅު ވެކްސިނެއް އުފެއްދޭނޭ ކަމަށް އުންމީދު ކުރެވޭ ކަމަށްވެސް އޭނާ ވިދާޅުވިއެވެ.\nދެކުނު އެފްރިކައިން ފެނިފައިވަނީ، ކޮވިޑް ވައިރަހުގެ މާ ނުރައްކާތެރި ވޭރިއެންޓެކެވެ. އިނގިރޭސިވިލާތުން ފެނިފައިވާ ވޭރިއެންޓަށް ވުރެންވެސް ދެކުނު އެފްރިކާއިން ފެނިފައިވާ ވޭރިއެންޓުގެ ނުރައްކާތެރިކަން ބޮޑުކަމަށް ވެއެވެ.\nދެކުނު އެފްރިކާއިން ފެނިފައިވާ ވޭރިއެންޓް، އެސްޓްރަޒެނެކާއިން މިހާރު އުފައްދާފައިވާ ވެކްސިނަށް ގުޑަނީ ވަރަށް ކުޑަކޮށް ކަމަށް މިހާތަނަށް ކުރެވުނު ޓެސްޓުތަކުން ދައްކާފައިވާ ކަމަށް، ކުރިއަރ ނޫހަށް ދެއްވި އިންޓަރވިއުއެއްގައި ސާރާ ވޯލްޓަރސް ވިދާޅުވިއެވެ.\nސާރާ ވިދާޅުވީ، މިހާތަނަށް އެކަމާ ގުޅޭގޮތުން ހެދިފައިވަނީ ވަރަށް ކުދިކުދި ދިރާސާތަކެއް ކަމުން، ދެކުނު އެފްރިކާ ވޭރިއެންޓަށް އެސްޓްރަޒެނެކާގެ ވެކްސިން ނުގުޑާކަމަށް މުޅިން އަދި ނިންމަން މާ އަވަސްކަމަށެވެ.\nއެސްޓްރަޒެނެކާއާއި އޮކްސްފޯޑުން މިހާރު އުފައްދާފައިވާ ވެކްސިން މޮޑިފައިކުރަން ފަށާފައިވާ ކަމަށާއި، މި މަސައްކަތް މިއަހަރު ނިމޭއިރު ނިންމައި، ވެކްސިން ލިބޭވަރު ވާނޭ ކަމަށް އުންމީދު ކުރެވޭ ކަމަށް ސާރާ ވިދާޅުވިއެވެ.\nއެސްޓްރަޒެނެކާގެ ވެކްސިން ޖަހައިގެން ބައެއް މީހުންނަށް ދިމާވަމުންދާ ސިއްހީ މައްސަލަތަކަށް ސާރާ ވޯލްޓަރސް ސީދާ އެއްޗެއް އެއްވެސް އެއްޗެއް ވިދާޅެއް ނުވެއެވެ.\nނަމަވެސް، ވިދާޅުވީ، އެސްޓްރަޒެނެކާގެ ވެކްސިންގެ އެފިކަސީއާއި، ސޭފްޓީއާ ގުޅޭ މައުލޫމާތު ވެކްސިން ޖަހާ މީހުންނާ ހިއްސާ ކުރުމަށްޓަކައި އެ މައުލޫމާތު މެދުނުކެނޑި ޑޮކްޓަރުންނަށް ދެމުންގެންދާ ކަމަށެވެ.\nއެސްޓްރަޒެނެކާގެ ވެކްސިން ޖަހާ ބައެއް އުމުގެ މީހުންނަށް ބްލަޑް ކްލޮޓްވުމުގެ މައްސަލަ ދިމާވާކަމުގެ ރިޕޯޓްތަކާ ގުޅިގެން ޔޫރަޕްގެ ބައެއް ގައުމުތަކުގައި ވަނީ އެ ވެކްސިން ޖެހުން މެދުކަނޑާލާފައެވެ.\nއެސްޓްރަޒެނެކާގެ ވެކްސިން ޖެހުމުގައި ފަރުވާތެރިވުމަށް ޔޫރަޕްގެ އިއްތިހާދުން އަންގާފައި ވާއިރު، ޑެންމާކުންވަނީ، އެ ވެކްސިން ޖެހުން އެއްކޮށް ހުއްޓާލާފައެވެ. އިނގިރޭސިވިލާތުންވަނީ އުމުރުން 30 އަހަރުން ދަށުގެ މީހުން އެސްޓްރަޒެނެކާގެ ވެކްސިން ނޫން ވެކްސިނެއް އިޚްތިޔާރު ކުރުމަށް އަންގާފައެވެ.


Jully 15 gai Raajje hulhuvaalan nimmaifi\nރާއްޖޭގެ ބޯޑަރު ޖުލައި 15 ގައި ހުޅުވާލަން ނިންމައިފި\nރައީސް އިބްރާހިމް މުހައްމަދު ސޯލިހު މިއަދު ގައުމާ މުހާތަބު ކުރައްވަނީ: ރާއްޖެ ހުޅުވާލާ ދުވަސް އިއުލާން ކޮށް ދެއްވި\nކޮވިޑް-19 އާ ގުޅިގެން ދެ މަސް ވަންދެން ބަންދު ކޮށްފައި އޮތް، ރާއްޖޭގެ ބޯޑަރު އަންނަ މަހު 15 ވަނަ ދުވަހުން ފެށިގެން ހުޅުވާލާނެ ކަމަށް ރައީސް އިބްރާހިމް މުހައްމަދު ސޯލިހު އިއުލާން ކުރައްވައިފި އެވެ.\nގައުމާ މުހާތަބު ކުރައްވާ ރައީސް ސޯލިހު މިއަދު ވިދާޅުވީ އެ ދުވަހު ރާއްޖެ ހުޅުވާލުމާއެކު ރާއްޖޭގެ ރިސޯޓްތައް ހުޅުވުމުގެ ހުއްދަ ވެސް ދެއްވާނެ ކަަމަށެވެ.\nރާއްޖޭގެ ބޯޑަރު ދެ މަހެއްހާ ދުވަހަށްފަހު ހުޅުވާލަން ނިންމިއިރު، ބޭރުން އަންނަ ޓޫރިސްޓުނަށް ހިދުމަތް ދޭން ތައްޔާރަށް އޮތް ކަމަށް މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ވެސް އިން ބުނެފަ އެވެ. މަޖިލީހުގެ އެސްއީއޯ ކޮމެޓީގައި ވާހަކަ ދައްކަވަމުން، އެމްއޭސީއެލްގެ އެކްޓިން އެމްޑީ މޫސާ ސޯލިހު ވިދާޅުވި ގޮތުގައި ހުޅުވުމާއެކު، އިންޓަނޭޝަނަލް 10 ފްލައިޓެއް ޖައްސަން ޝައުގުވެރިކަން ފާޅުކޮށް، ޖާގަ އަށް އެދިފައިވާ ކަމަށެވެ.\nސަރުކާރުން ބުނެފައިވާ ގޮތުގައި ޖުލައި މަހު ޓޫރިޒަމް ހުޅުވާލައި މި އަހަރު 980،000 ޓޫރިސްޓުން ގެނެވޭނެ އެވެ.\nޓޫރިޒަމް ހުޅުވާލި ނަމަވެސް ރާއްޖެ އަށް ލިބޭ އާމްދަނީ ދެ ދެބައިކުޅަ އެއްބައި ނުލިބޭނެ ކަމަށް ފިނޭންސް މިނިސްޓްރީން ވަނީ ބުނެފަ އެވެ. ފިނޭންސުން ބުނެފައިވާ ގޮތުގައި މި އަހަރު ޓޫރިޒަމް 50 ޕަސެންޓް ދަށްވެ، ދައުލަތަށް އާމްދަނީގެ ގޮތުގައި ކުރިން އަންދާޒާކުރި 30 ބިލިއަން ރުފިޔާގެ ބަދަލުގައި ލިބޭނީ 15 ބިލިއަން ރުފިޔާ އެވެ.\nރައީސް އިބްރާހިމް މުހައްމަދު ސޯލިހު ގެސްޓް ހައުސް ވިޔަފާރި ޓޫރިޒަމް + އަލީ ވަހީދު މިނިސްޓްރީ އޮފް ޓޫރިޒަމް ރިސޯޓް ކޮވިޑް-19 ދިވެހި ރާއްޖެ އަލުން ހުޅުވާލުން އިންޑިއާ


SunOnline: Raavaalevey jalu Kaashidhoo valu thereygai veeraanaa vanee!\nރާވާލެވޭ ޖަލު ކާށިދޫ ވަލު ތެރޭގައި ވީރާނާ ވަނީ!\nނަޖާހު މަސްއޫދު 31 Dec 2019, 14:09\nކާށިދޫގައި ފްރީފެބް ޖަލެއް އަޅަން އެ ރަށަށް ގެންދިޔަ ސާމާނު އަޅާފައި ހުރި ކޮންޓެއިނަރުތައް: އެ ތަކެތި މިހާރު ދަނީ ވީރާނާ ވަމުން --\nކާށިދޫގައި ރާވާލެވޭ ޖަލެއް ހަދަން ރައީސް ޔާމީންގެ ސަރުކާރުގައި އެރަށަށް ގެންދިޔަ ތަކެތި ބޭނުންނުކޮށް އެ ރަށުގެ ވަލުތެރޭގައި ވީރާނާވަމުންދާން ދޫކޮށްލާފައިވާތީ ކަންބޮޑުވުން ފާޅުކޮށްފި އެވެ.\nކުރީގެ ހޯމް މިނިސްޓަރު އުމަރު ނަސީރު އޭނާގެ ފޭސްބުކް ޕޭޖުގައި ކުރެއްވި ޕޯސްޓެއްގައި ވިދާޅުވީ ޖަލުތަކުގެ ޖާގައިގެން ދަތިކަން ހައްލު ކުރުމަށްޓަކައި އާދައިގެ ކުށްވެރިން ގެންގުޅުމަށް ޗައިނާއިން "ޕްރީފެބް" ޖަލު (ރާވާލެވޭ ޖަލު) ރައީސް ޔާމީންގެ ސަރުކާރުގައި ގެނައި ކަމަށެވެ. އެ ޖަލު ގެނައީ 16.6 މިލިއަން ރުފިޔާއަށެވެ.\nއެފަދަ ޖަލެއް ކާށިދޫގައި އަޅަން ނިންމައި އެ ތަނަށް ކޮންޓެއިނަރުތަކުގައި ތަކެތިވެސް ގެންދިޔައެވެ. އެކަަމަކު، އެފަހުން ތިން ވަރަކަށް އަހަރުވެފައިވާ އިރު އަދިވެސް އެ ޖަލު އަޅާފައި ނުވެއެވެ.\nކާށިދޫ ކައުންސިލުގެ ރައީސް އަލީ ސުލްތާން "ސަން"އަށް ވިދާޅުވީ، އެ ޖަލު އަޅަން ގެނައި ތަކެތި ހުރީ ކާށިދޫ ވަލު ތެރޭގައި ކަމަށެވެ. އެ ތަކެތި ބަހައްޓާފައި ހުރި ކޮންޓެއިނަރުތައް ފަޅާލައި އެއިން މީސް މީހުން ވައްކަން ކޮށްފައިވާ ކަމަށްވެސް އޭނާ ވިދާޅުވި އެވެ. އަދި ކޮންޓެއިނަރުތަކުގެ ބޭރުގައި ބަހައްޓާފައި ހުރި ތަކެއްޗަށް ގެއްލުންވުމުގެ އިތުރުން ބައެއް ސާމާނުގައި ދަބަރު ޖަހާފައިވާ ކަމަށްވެސް އޭނާ ވިދާޅުވިއެެވެ.\nސުލްތާން ވިދާޅުވި ގޮތުގައި ޖަލު ހަދަން ބޭނުންވާ ތަކެތި އެންމެ ފުރަތަމަ ގެނައި އިރު އެތަން އަޅަން ބިންވެސް ސާފުކުރިއެވެ. އެކަމަކު، މިހާރު އަހަރުތަކެއް ފާއިތުވެފައިވާ އިރު އެތަނުގައި ގަސް ފަޅައި ފުރިފައިވާ ކަމަށް އޭނާ ވިދާޅުވިއެވެ. އެންމެ ފުރަތަމަ އެތަނުގައި ކަރެކްޝަންސްގެ މުވައްޒަފުން ސެކިއުރިޓީ ބެލެހެއްޓި ނަމަވެސް، ފަހުން ފަހުން ސެކިއުރިޓީ ނުބަހައްޓައި އެތަން މުޅިންހެން ދޫކޮށްލާފައި އޮތީ ކަމަށް އޭނާ ވިދާޅުވިއެވެ.\nއެކަމާ ގުޅިގެން ކަރެކްޝަންސްއަށް ގުޅުމުން އެ ސާވިސްގެ މީޑިއާ އޮފިސަރު ވިދާޅުވީ، އެކަން މިއަދާ ހަމައަށް ވެފައި އޮތް ގޮތް ބަލަމުންދާ ކަމަށެވެ. އަދި ކާށިދޫގައި އަޅަން ނިންމި ޖަލާ ގުޅޭ ގޮތުން އަންނަ އަހަރުގެ ކުރީ ކޮޅު މީޑިއާއަށް މައުލޫމާތު ދެއްވާނެ ކަމަށް އޭނާ ވިދާޅުވިއެވެ.\nމޯލްޑިވްސް ކަރެކްޝަނަލް ސާވިސްގެ ޖަލުތައް ފުރި އިތުރު ކުށްވެރިންތައް ޖަލަށްލެވޭނެ ގޮތެއް ނެތް ކަމަށް އެ މުއައްސަސާއިން ފުލުހުންނަށް ވަނީ އަންގައިފައެވެ. ޖަލުތައް ފުރިފައިވާ މައްސަލަ ހައްލު ކުރަން ސަރުކާރުން ނިންމާފައި ވަނީ ނޭކުރެންދޫގައި ޖަލެއް އެޅުމަށެވެ. އުމަރު ނަސީރު ވިދާޅުވީ، ޖަލުތައް ފުރުމުގެ މައްސަލައަށް ހައްލެއް ލިބޭނީ ރޫޅާލެވޭ ޖަލުތައް ހަދައި، ނުރައްކާތެރި ކުށްވެރިން ޓެގް އަޅުވައިގެން ކަމަށެވެ.\nވެކްސިން ފުރިހަމަކޮށްގެން ޖަލަށް ޒިޔާރަތްކުރެވޭނެ\nއިންޑިއާއިން ދިން އުޅަނދުތައް ކަރެކްޝަންސް އާ ހަވާލުކޮށްފި


Pique Ge Landun Molhuve Champions League in Barca Ah Hiyhama Jehumeh - Vaguthu\nބާސާގެ ހަމައެކަނި ލަނޑު ކާމިޔާބުކޮށް ޖެރާޑް ޕީކޭ އުފާފާޅުކުރަނީ\nޔުއެފާ ޗެމްޕިއަންސް ލީގުގެ ގްރޫޕް އީގައި ސްޕެއިންގެ ބާސެލޯނާ ކުޅުނު ތިންވަނަ މެޗުގައި ޔޫކްރެއިންގެ ޑައިނަމޯ ކިއޭވް ބަލިކޮށް މިފަަހަރުގެ މުބާރާތުން ބާސެލޯނާ ފުރަތަމަ މޮޅު ހޯދައިފިއެވެ.\nމުބާރާތުގައި ބާސެލޯނާ މިހާތަނަށް ކުޅުނު ތިން މެޗުގެ ތެރެއިން ފުރަތަމަ ދެ މެޗުން ބެންފީކާ އަދި ބަޔާން މިއުނިކް އަތުން 3-0 އިން ބަލިވެފައެވެ. ލަނޑުޖެހުމުގެ މައްސަލަ ކުރިމަތިވެފައިވާ ބާސެލޯނާއިން ތިންވަނަ މެޗުން ޑައިނަމޯ ކިއެވް އަތުން މޮޅުވި ހަމައެކަނި ލަނޑު ކާމިޔާބުކޮށްދިނީ ޑިފެންޑަރ ޖެރާޑް ޕީކޭ އެވެ.\nމި ގްރޫޕުގައި ދެން ހިމެނޭ ބަޔާން މިއުނިކް ވަނީ ބެންފީކާ އާއި ދެކޮޅަށް ކުޅުނު މެޗުގެ ދެވަނަ ހާފުގައި ކާމިޔާބުކުރި ލަނޑުތަކާއި އެކު 4-0 އިން މޮޅުވެފައެވެ.\nމި ނަތީޖާތަކާއި އެކު ގްރޫޕް އީގެ އެއްވަނައިގައި އޮތީ ބަޔާން މިއުނިކް އެވެ. އެއީ ކުޅުނު ތިން މެޗުން ލިބުނު ނުވަ ޕޮއިންޓާއެކު އެވެ. ދެވަނައިގައި ބެންފިކާ އޮތީ ތިން މެޗުން ހަތަރު ޕޮއިންޓާއެކު އެވެ. ތިންވަނައިގައި ތިން ޕޮއިންޓާއެކު ބާސާ އޮތްއިރު ފުލުގައި ޑައިނަމޯ ކިއޭވް އޮތީ ތިން މެޗުން އެއް ޕޮއިންޓް ހޯދައިގެންނެވެ.\nބާސެލޯނާ މޮޅުވި މި މެޗުގައި ޖެރާޑް ޕީކޭ ލަނޑު ޖަހާފައިވަނީ ފުރަތަމަ ހާފުގެ 36 ވަނަ މިނެޓުގައެވެ. މިއީ ޖޯޑީ އަލްބާ ނަގައިދިން ހިލޭޖެހުމަކުން ޕީކޭ ކާމިޔާބުކުރި ލަނޑެކެވެ. މި ލަނޑުގެ އިތުރުން ބާސެލޯނާއަށް ލަނޑުޖަހާނެ ގިނަ ފުރުސަތުތަކެއް މި މެޗުގައި ލިބިގެންދިޔަ އެވެ.\nޗެމްޕިއަންސް ލީގުގެ އެންމެ ފަހުގެ ޗެމްޕިއަން ޗެލްސީ ވަނީ މަލްމޯ 4-0 އިން ބަލިކޮށްފައެވެ. އެ ޓީމުގެ ލަނޑުތައް ކާމިޔާބުކޮށްދިނީ ޖޯޖީނިއޯ އާއި ކްރިސްޓެންސެން ގެ އިތުރުން ކައި ހަވާޓްޒް އެވެ. މީގެތެރެއިން ދެ ލަނޑަކީ ލިބުނުު ޕެނަލްޓީން ކާމިޔާބުކުރި ލަނޑުތަކެކެވެ. މި ދެ ޕެނަލްޓީވެސް ޖެހީ ޖޯޖީީނިއޯ އެވެ.\nމި ގްރޫޕުގައި ދެން ހިމެނޭ ޔުވެންޓަސް ވަނީ ރަޝިއާގެ ޒެނިތް 1-0 އިން ބަލިކޮށްފައެވެ. ޔުވެންޓަސްގެ ހަމައެކަނި ލަނޑު ޖެހީ ޑޭޖާން އެވެ. މޮޅާއެކު މި ގްރޫޕުގެ އެއްވަނައިގައި އޮތީ ޔުވެންޓަސް އެވެ. އެއީ ތިން މެޗުން ލިބުނު ހަތް ޕޮއިންޓާއެކު އެވެ. ދެވަނައިގައި ޗެލްސީ އަދި ތިންވަނައިގައި އޮތީ ޒެނިތް އެވެ.\nޒަވީގެ ކޯޗުކަމުގެ ދަށުން ބާސާ ފުރަތަމަ ފަހަރަށް ބަލިވެއްޖެ


Gaza Ga 97% Fen Thagahyaruve, Fenuge Agu Ufuleny - Vaguthu\nޣައްޒާގައި %97 ފެން ތަގައްޔަރުވެ، ކެއުމަށާއި، ބުއިމަށް އަދި ސާފުތާހިރުވުމަށް ވެސް ބޭނުން ކުރެވޭ ވަރަށްވުރެ ފެނުގެ ކޮލިޓީ ދަށްވެފައިވާ ކަމަށް ރިޕޯޓުތައް ބުނެފިއެވެ. މީގެ ސަބަބުން ފެނުގެ އަގު އުފުލި، ފެން ލީޓަރެއްގެ އަގު7ޑޮލަރަށް އަރާފައިވެއެވެ.\nޣައްޒާގައި ދިރިއުޅެމުންދާ ގިނަ ބަޔަކަށް މިވަނީ ފެން ގަންނަން މަޖުބޫރުވެފައެވެ. ޣައްޒާގެ ގިނަ ސަރަހައްދުތަކަކުން ކަރަންޓުގެ ހިދުމަތް ކެނޑިފައިވާތާ ދުވަަސްތަކެއް ވެފައިވާއިރު، ފެނުގެ ހިދުމަތް ދެމުންގެންދިޔަ އިސްކުރުތަކުން ވެސް ގިނަ ފަހަރަށް ފެނެއް ނުލިބެއެވެ. އިސްކުރުތަކުން ފެން ލިބޭއިރު، ލިބޭފަހަރެއްގައި ވެސް ލޮނުކަމުން ބޯން ނުކެރޭ ކަމަށް އެ ސަރަހައްދުގެ މީހުންނާއި ހަވާލާދީ މީޑިއާތަކުން ރިޕޯޓު ކޮށްފައިވެއެވެ.\nތަގައްޔަރު ވެފައިވާ ފެނުގެ ސަބަބުން ކުޑަކުދިން ހިމެނޭހެން އެކި އުމުރުފުރައިގެ މީހުންނަށް ބަލިޖެހޭ މިންވަރު ދަނީ އިތުރުވަމުންނެވެ. އަލްޝާޓީ ރެފިއުޖީ ކޭމްޕުން އަލްޖަޒީރާ ނޫހަށް މައުލޫމާތުދިން މީހަކު ބުނެފައިވަނީ އެސަރަހައްދުން ލިބޭ ފެން ހީވަނީ ލޮނުފެން ހެން ކަމަށެވެ. ލޮނުކަމުން ބޯން ނުކެރޭ ކަމަށާއި، ކެއްކުމާއި އެހެން ކަންކަމުގައި ވެސް ފެން ބޭނުންކުރެވޭ ވަރު ނުވާކަމަށް އޭނާ ބުނެފައިވެއެވެ.\nއެ ރެފިއުޖީ ކޭމްޕުގެ މީހުންނަށް މުނިސިޕަލް ފެން ލިބެނީ ހަފްތާއަކު ތިން ދުވަހުއެވެ. ފެން ލިބުމުގައި ދަތިތަކެއް ކުރިމަތިވެ، ފެނުގެ އަގު އުފުލިފައިވާއިރު، ދަނޑުވެރިންގެ ދަނޑުތައް ވެސް ވަނީ ހަލާކުވާން ފަށާފައެވެ. މީޑިއާއަށް މައުލޫމާތުދިން ދަނޑުވެރިންތަކެއް ބުނެފައިވަނީ ދަނޑުތަކުގައި އިންދާފައިވާ ގަސްތަކަށް ފެން ނުލިބުމާއި، ފެން ލޮނުކަމުގެ ސަބަބުން މަރުވެ ގޮސްފައިވާ ކަމަށެވެ.\nއިންސާނީ ހައްގުތައް ހޯދަން ވަކާލާތުކުރާ ފަރާތްތަކުން ވަނީ މީގެ އަހަރުތަކެއް ކުރިން ޣައްޒާގައި ފެނުގެ ކާރިސާއަކާއި ކުރިމަތިލާން ޖެހިދާނެ ކަމުގެ އިންޒާރު ދީފައެވެ.\nއޮކްޓޯބަރ 13, 2021 09:54\nރިޒްގު ދެއްވަނީ ﷲ، އެހެންވީމަ ތިކަން ވީހާވެސް އަވަހަކަށް ހައްލުވާނެ. މުސްލިމަކު މިހާތަނަކަށް ބަޑުހާ ހޫނުކަމުގައި މަރުވެފަކާ ނެއް.


BYC: Zuvaanun ge vaahakathah genesdhey zuvaan team\nބީވައިސީ: ޒުވާނުންގެ ވާހަކަތައް ގެނެސްދޭ ޒުވާން ޓީމް\nބީވައިސީގެ ރައީސް އަމަން އަދި ނައިބު ރައީސް އިބްތިހާލް. --\nހުނަރުވެރި ޒުވާނުންގެ ވާހަކަތައް ގެނެސްދީ އެ ޒުވާނުން ކުރިއަރުވަން މި ޒުވާނުން ކުރާ މަސައްކަތް ކުޑައެއް ނޫނެވެ. މިއީ ބިލީވް ޔޫ ކޭން ނުވަތަ ބީވައިސީގެ ވާހަކަ އެެވެ. ބީވައިސީ އަކީ ހުސެން އަމަން އަދި އަހްމަދު އިބްތިހާލް އިސްނަގައިގެން އުފެއްދި ޖަމްއިއްޔާ އެކެވެ.\nހުނަރުވެރި ޒުވާނުން ފާހަގަކޮށް އެ ޒުވާނުންގެ، ކުރު އެހެންނަމަވެސް ތަފްސީލް ވީޑިއޯ ރިޕޯޓުތަކެއް ފޭސްބުކްގައި ގެނެެސްދޭ ހާއްސަ ކެމްޕޭނެއް މިހާރުވެސް އެ މީހުން އެބަ ކުރިއަށް ގެންދެ އެވެ. "ކުރާހިތުން ކުރާނަން" ނަމުގައި ބީވައިސީން ގެނެސްދޭ އެ ވީޑިއޯގެ މަގުސަދަކީ ދާއިރާތަކުން ކުރިއަށްދާން ބޭނުންވާ ހުނަރުވެރި ޒުވާނުންނަށް މަގެއް ކޮށައިދީ އެ ފުރުސަތު ހޯދައިދިނުމެވެ.\nހަމައެކަނި ރާއްޖެއަކުން ނޫނެވެ. ބައިނަލްއަގްވާމީ ގޮތުންވެސް އެ ޒުވާނުންނަށް ކުރިއަށްދާނެ ފުރުސަތުތައް ހޯދައިދިނުމެވެ. ސުމަކުން ފެށި އެ ގްރޫޕް އެންމެ ފުރަތަމަ ފެށި ރާއްޖޭގައި އެންމެ ފާހަގަކޮށްލެވޭ އެންމެ ހުނަރުވެރި އަދި ތަޖުރިބާ ހުރި މީހުންގެ ނުވަތަ ލެޖެންޑުންގެ ވީޑިއޯ ހަދަން ފެށީ އެވެ. އެ މަސައްކަތްތަކުގެ ތެރެއިން "ކުރާހިތުން ކުރާނަން" އުފައްދާ ޒުވާނުންގެ ވީޑިއޯ ރިޕޯޓުތައް ނެރެންފެށީ އެވެ.\nއެންމެ ފުރަތަމަ ހަދަންފެށި ވީޑިއޯތައް ނެެރެން ހަމަޖެހިފައިވަނީ ހާއްސަ ރަސްމިއްޔާތެއްގަ އެވެ. ކައިރި މުސްތަގުބަލެއްގައި ލެޖެންޑުންގެ ވީޑިއޯތައް އާންމުކުރަން ފަށާނެ އެވެ. ބަޖެޓު ހޯދުމުގެ މަސައްކަތް މިހާރުވެސް އަންނަނީ ކުރަމުންނެވެ.\n"ކުރާހިތުން ކުރާނަން" އަށް ޒުވާނުން ހޮވުމުގައި އެ ޒުވާނުންގެ މަސައްކަތްތައް ކައިރިން ބަލަ އެވެ. އެކަމަށް ހާއްސަ ޓީމަކުންނެވެ. އޭގެ އިތުރުން އަމިއްލައަށް އެދިގެންވެސް ހުނަރުވެރި ޒުވާނުންގެ ވީޑިއޯތައް ހަދައިދެ އެވެ.\n"އަސްލު އަޅުގަނޑުމެންގެ ބޭނުމަކީ އިންޓަނޭޝަނަލް މާކެޓަކަށް އެކުދިން ފޮނުވާލުން، ކުރާހިތުން ކުރާނަން އެއީ އެންމެ ކުޑަ ޕްރޮޖެކްޓް، ބީވައިސީގެ ޓާގެޓަކީ އިންޓަނޭޝަނަލް މާކެޓް، ރާއްޖޭގައި ނެތް މާބޮޑަށް ކުރިއަށް ދެވޭކަށް، ރާއްޖޭގައި ވާ ގޮތަކީ ކުރާހިތްވާ ކަމެއް ކުރަން ޖެހެނީ ޖޮބަކަށް ގޮސް އައިސް، އެކަމަކު އަސްލު ބޭނުންވަނީ ކުރާހިތްވާ ކަމެއް ކޮށްގެން އިންކަމްއެއް ޖެނެރޭޓް ކުރުން، އޭގެ ފެށުމެއް މިއީ" ބީވައިސީގެ ނައިބު ރައީސް އަހްމަދު އިބްތިހާލް (އިއްޕި) ބުންޏެވެ.\n300 އަށްވުރެ ގިނަ މެންބަރުން ހިމެނޭ އެ ގްރޫޕަށް ރާއްޖޭގެ އެންމެ ފުންނާބު އުސް ފަންނާނުން ގުޅި މިހާރު އަންނަނީ ތީމް ލަވައެއް ހެދުމުގެ މަސައްކަތް އަންނަނީ ކުރަމުންނެވެ. އެ ލަވައިގެ މަސައްކަތްތައް ކުރަނީ މިސްޓީ، ނިޝް، ޒިޕޯ، ހުސެން ސަމާހު (ބަޖިއްކޮ) އަދި އަންދަލާ އެވެ. މަސައްކަތްތަކުގައި 30 އަށްވުރެ ގިނަ ވޮލަންޓިއަރުން ހަރަކާތްތެރިވެ އެވެ.\nތީމް ލަވައަށްފަހު ބީވައިސީގެ އަމާޒު ހިފާފަހުރީ ޒުވާން އާޓިސްޓުންވެސް އިތުރު ހަރުފަތަކަށް ކުރިއަށް ގެންގޮސްދޭށެވެ. އެ ފަންނާނުންގެ އަމިއްލަ ވީޑިއޯ ލަވަތައް ނެރެދެން އެހީތެރިވާން ވަނީ ނިންމާފަ އެވެ.\n"އަޅުގަނޑުމެން މި އަޅައިދެނީ ލިންކުތަކެއް، މިސާލަކަށް ލަވަކިޔަން ބޭނުންވާ ކުދިންނަށް އަޅުގަނޑުމެންގެ ވީޑިއޯގްރާފާސް ބޭނުންކޮށްގެން ވީޑިއޯ ލަވަތަކެއް ހަދައިދީ، އެއަށް ސްޕޮންސަރުން ހޯދައިދީ އޭތި ބޮޑުކޮށް، އިންޓަނޭޝަނަލް މާކެޓަށް ދެވޭނެ ލިންކުތަކެއް، އެމީހުންނަށް އެ އޮޕޮޗުނިޓީ ދިނީމަ ދާން ބޭނުންކުދިން ދާނެ، އެއީ ޓާގެޓަކީ،" އިއްޕި ބުންޏެވެ.\nބީވައިސީއިން މަސައްކަތް ކުރަނީ ރާއްޖޭގައި ހުންނަ ބޭރުގެ އެންބަސީތަކާއި އެހެނިހެން އެސޯސިއޭޝަންތަކާއިވެސް ގުޅިގެންނެވެ. އެ ގްރޫޕު އުފައްދައިގެން މިވީ އަހަރެއްހާ ދުވަހުގެ ތެރޭގައި ނަށަން ދަސްކޮށްދޭ ވޯކްޝޮޕަކާއި ރޮހިންޔާ މުސްލިމުންނަށް އެހީތެރިކަން ފޯރުކޮށްދިނުމަށްވެސް ހާއްސަ ކެމްޕޭނެއް ކުރިއަށް ގެންގޮސްފައިވެ އެވެ.\nކަތުމަންޑޫގައި ޕާނީ ޕޫރީ ކެއުން މަނާކޮށްފި\nއޮޅިގެން މާގިނައިން މުސާރަ ދެވުނީމާ އިސްތިއުފާ ދީފި\nހޮސްޕިޓަލުގައި ފެންބޮޑުވުމުން ކީމޯތެރަޕީވެސް މަގުމަތީގައި


REPORT: Amaan rakkaatheri Raajje eh mihaaraku neiy!\nފޭރެން މަސައްކަތް ކުރަނީ--\nއަމާން ރައްކާތެރި ރާއްޖެއެއް މިހާރަކު ނެތް!\n22 ނޮވެންބަރ 2020 - 10:06:24\nއެއް ޒަމާނެއްގައި މި ދިވެހިރާއްޖެއަކީ އަމާން، ރައްކާތެރި ރާއްޖެއެކެވެ. މަޝްހޫރުވެފައި ވަނީ ވެސް އެގޮތަށެވެ. އެކަމަކު ފަހުގެ ތާރީހުން ފެންނަން އޮތް ކަމަކީ ރާއްޖެއަށް ލިބިފައިވާ އެ ސިފަ މުޅިން ހެން ބަދަލުވެފައިވާ ކަމެވެ. މިހާރު މިއީ އަމާން، ރައްކާތެރި ރާއްޖެއެއް ނޫނެވެ.\nފާއިތުވި ދުވަސްތަކުގެ ތެރޭގައި ރާއްޖޭގައި ހިނގާފައިވާ ބައެއް ކަންކަމަށް ބަލާލާނަމެވެ. އެއީ ބޮޑެތި ކުށްތަކުގެ ގޮތުގައި ފާހަގަކުރެވޭނެ ކަންކަމެވެ. ރޭޕް އާއި ފޭރުމާއި މީހުން ރަހީނު ކުރުމެވެ. އެފަދަ އެތައް މައްސަލައެއް ފާއިތުވި ދެ މަސް ތެރޭގައި އެކަނިވެސް ހިނގާފައި ވެއެވެ.\nރޫޓު ފިހާރައިން ބޭންކު އޮފް ސިލޯނަށް ޖަމާކުރަން ގެންދިޔަ ހަތަރު މިލިއަން ރުފިޔާ ފޭރެން މަސައްކަތް ކުރީ އޮކްޓޫބަރު މަހު އެވެ. ދެ ސައިކަލެއްގައި ދުއްވާފައި ދިޔަ ހަތަރު މީހަކު ފައިސާތައް ފޭރިގަންނަން އުޅުނީ މީހުން ގިނަ މަގެއްގައި ހެނދުނުގެ އެންމެ ކާރޫބާރު ބޮޑު ވަގުތުގަ އެވެ.\nފުލުހުންގެ އިންޓެލިޖެންސް އޮފިސަރުން ކަމަށް ހެދިގެން މާލޭގައި ހުންނަ ފަރިވާ ސްޓޭ ގެސްޓުހައުސަށް ވަދެ ތިން މީހަކު ފޭރިފައި ވަނީ މި މަހު އެވެ. މިއީ މުޅިން އާ ބާވަތެއްގެ ފޭރުމެކޭ ދެންނެވުމަކުން ގޯހެއް ނެތެވެ. މީގެ ކުރިން "އިމްޕޯސްޓާޒް" ގޮތުގައި ރާއްޖޭގައި ފޭރުނު އަޑެއް އިވިފައެއް ނުވެ އެވެ.\nރަހީނު ކުރުން މައްސަލަތައް\nދޭތެރެ ދެތެރެއިން މާލޭގައި ބިދޭސީން ރަހީނު ކުރުމުގެ ހާދިސާތައް ހިނގަ އެވެ. އެކަމަކު މަގުމަތިން ހިނގާފައި ދަނިކޮށް ދިވެއްސަކު ރަހީނުކޮށްގެން ބިރު ދައްކާ ފައިސާ އަތުލިކަމުގެ ވާހަކައެއް މީގެ ކުރިން ނޭނގެ އެވެ. ރ. ކިނޮޅަސް، ލަގްޒަރީ، އުމުރުން 33 އަހަރުގެ ޝިރުމީނާ އަބޫބަކުރަށް މިދިޔަ މަހު ދިމާވީ އެފަދަ ކަމެކެވެ.\nއޭނާ ގެއްލިގެން ފޮޓޯ އާއްމުކޮށް ހޯދަން އިއުލާން ކޮށްފައި ވަނިކޮށް އަމިއްލައަށް ގެއަށް އައި ކަމަށް ހަބަރު ފެތުރުނު ނަމަވެސް، އޭނާގެ އާއިލާއިން ބުނީ ޝިރުމީނާ އޮތީ އަނިޔާތަކެއް ދީ ގޭގެ ސިޑިގޮޅިއަށް އެއްލާލާފައި ކަމަށެވެ. އޭނާއަށް އަނިޔާކޮށް ފައިސާތަކެއް އަތުލާފައި ވާއިރު، ރަހީނު ކުރީ ގޯޅިގަނޑެއްގެ ތެރެއިންނެވެ.\nއޭގެ ފަހުން މި މަހު ވެސް ވަނީ ގދ. ތިނަދޫގައި ރަހީނު ކުރުމުގެ ހާދިސާއެއް ހިނގާފަ އެވެ. އެކަމުގެ މާ ބޮޑު ތަފްސީލެއް ހާމަވެފައެއް ނުވެ އެވެ. އެކަމަކު ރަހީނުކުރި މީހާ ސަލާމަތްކޮށް ބަޔަކު ހައްޔަރުކޮށްފައި ވެއެވެ. ދެން ފާހަގަވި އެންމެ ބޮޑު ހާދިސާއަކީ މަސްދޯންޏެއް "ހައިޖެކް" ކުރަން އުޅުނު މައްސަލަ އެވެ.\nމިދިޔަ މަހު ހިނގި އޭ ހާދިސާއަކީ މަސްދޯނި ކުއްޔަށް ދިނުމަށް ހެދި އެއްބަސްވުމާ އެއް ގޮތަށް އަމަލު ނުކުރާތީ ހިނގި ހާދިސާ އެކެވެ. ދަންވަރުގެ ވަގުތުގައި ތޫނު ހަތިޔާރާއެކު ބޮޑު ގްރޫޕަކުން ދޯންޏަށް އަރާ މަސްވެރިންނަށް ބިރު ދައްކާ، ދޯނި ގެންދިޔެއީ އެމީހުން ބޭނުންވި ތަނަށެވެ.\nރޭޕް ކުރުމުގެ މައްސަލަތައް\nރޭޕްގެ މައްސަލަތަކުގެ ތަފްސީލް މީޑިއާތަކުގައި ޖަހައެއް ނަހަދަ އެވެ. އެކަމަކު ޖެންޑާ މިނިސްޓްރީގެ ތަފާސްހިސާބަށް ބަލާއިރު، މިދިޔަ ސެޕްޓެމްބަރު މަހު ތިން މައްސަލަ އަދި އޮކްޓޫބަރު މަހު ދެ މައްސަލަ ހުށަހަޅާފައި ވެއެވެ. މުޅި އަހަރުގެ ތަފާސްހިސާބުން ދައްކާ ގޮތުގައި އެވްރެޖް ގޮތެއްގައި ރޭޕްގެ ދެ މައްސަލަ މަހަކު ހުށަހަޅަ އެވެ.\nމިދިޔަ މަހު ފާހަގަވި ރޭޕްގެ ބޮޑު އެއް މައްސަލަކީ ކުނި ކޮތަޅު ހިފައިގެން ސިޑިން ފޭބި އަންހެނަކަށް ގޭގެ ސިޑިގޮޅީގައި ފިލާ ހުރި ބަންގްލަދޭޝް މީހަކު ހަމަލާދީ، ރޭޕްކުރަން މަސައްކަތް ކުރި މައްސަލަ އެވެ. ނަމަވެސް އަންހެން މީހާގެ ހަޅޭކުގެ އަޑުގެ ސަބަބުން ރޭޕް ކުރެވޭ ގޮތެއް ނުވި އެވެ. ފިރިހެން މީހާ ވަނީ ދުވެ ފިލާފަ އެވެ.\nކޮންމެއަކަސް މިއީ އެންމެ ދެ މަސް ތެރޭގައި ފާހަގަވެފައިވާ ބޮޑެތި ކުށްތަކެވެ. މި ސަބަބުތަކާ ހުރެ ރާއްޖޭގެ އަމާންކަމާއި ރައްކާތެރިކަން މިހާރު ވަނީ ގެއްލިފަ އެވެ. މަގުމަތިން ދަނިކޮށް ފޭރުމުގެ ހާދިސާއަކާ ދިމާވާނީ ކާކަށް ކަމެއް ނޭނގެ އެވެ. މަގުމަތިން ރަހީނުކޮށް ބޮޑެތި އަނިޔާތަކެއް ލިބޭނީ ކާކަށް ކަމެއް ނޭނގެ އެވެ. ކަނޑުމަތިން ހައިޖެކް ކުރާނީ ކޮން މަސްދޯންޏެއް ކަމެއް ނޭނގެ އެވެ. އަދި އަމިއްލަ ގޭގެ ސިޑިގޮޅީގައި ރޭޕްގެ ޝިކާރައަކަށް ނުވެ ދާނެ ކަމުގެ އެއްވެސް ޔަގީންކަމެއް ނެތެވެ.\nފޭރުމާއި ރަހީނު ކުރުން ފަދަ ކަންކަމުގައި ފުލުހުން ބުނެފައި ވަނީ އެފަދަ ކަންކަން ދީނާ ގުޅުވައިގެން ކުރާ މީހުން ގިނަވެފައިވާ ކަމަށެވެ. ހައްދު ފަހަނަ އަޅާފައިވާ ފިކުރުގެ މީހުން އެފަދަ ބޮޑެތި ކުށްތައް ކުރުމަށް ޖެހިލުން ނުވާ ކަމެވެ. ދެން އޮތީ ރޭޕް އެވެ. ރޭޕް ފަދަ ކުށްތަކަށް އަރައިގަންނަނީ އަންހެނުންނާއި މެދު މުޖުތަމައުގެ ވިސްނުން ގޯސްވުމުންނެވެ. އަލުން އަނެއްކާވެސް އަމާން ރައްކާތެރި ރާއްޖެއެއް ބިނާކުރުމަށް މިއަދު މި ވަނީ ބުރަ މަސައްކަތްތަކެއް ކުރަން ޖެހިފަ އެވެ.\nމާލީ މުއާމަލާތުގެ ކުށްތައް މަދުކުރަން އެއްބަސްވުމެއް\nގަސްތަކެއް ވަގަށް ނެގި މީހަކު ހޯދަނީ


Meheege Undhagoo Bodu Dho? Hallakee Kobaa? - Vaguthu\nމެހީގެ އުނދަގޫ ބޮޑު ދޯ؟ ހައްލަކީ ކޮބާ؟\n6 މަސް ކުރިން ( ޖޫން 12, 2019 )\n"މެއްސެއް އުދުހޭ ބަދިގޭގައި، ޖެއްސުން ކޮށްކޮށް ކާގޭގައި"- މިއީ ކުރިން ވަރަށް ގިނައިން އިވޭ ޅެމެއްގެ ތަންކޮޅެކެވެ. ތެދެކެވެ. މެއްސަކީ ހަމަ އުނދަގުލެކެވެ. ޖެއްސުން ކުރާ އެއްޗެކެވެ. ހަމައެހެންމެ، އެއެއްޗަކުން ސަލާމަތްވާންވެސް ބައެއް ފަހަރު ވަރަށް އުނދަގޫ އެއްޗެކެވެ.\nވަކީން ބޮޑަށް، ރޯދަމަސްފަދަ ގިނައިން ކާބޯތަކެތި ތައްޔާރުކުރާ އަދި މިފަދަ ވިއްސާރަ ދުވަސްވަރެއްގައި، މެހީގެ އުނދަގޫ ބޮޑުކަން ފާހަގަކުރެވޭނެއެވެ.\nއެހެންކަމުން، އަމިއްލައަށް ގޭގައި ކޮށްލެވިދާނެ، ރައްކާތެރި ގޮތްތަކަކުން މެހީގެ އުނދަގުލުން ސަލާމަތްވެވިދާނެ ގޮތްތަކަކަށް ބަލާލާނަމެވެ.\nއެންމެ ފުރަތަމަ ކަމެއްގެ ގޮތުން ތިލަ ބަތްކާ ޒާތުގެ ތައްޓެއް ހޯދާށެވެ. އެއަށްފަހު، އެތަށީގެ އިންޗިއެއްހާ ތަނަށް އެޕަލް ސިޑަރ ވިނެގާ އަޅާށެވެ. އަދި، އޭގެތެރެއަށް މޭޒުމަތީ ސަމުސަލެއްގެ ހަކުރުކޮޅެއްވެސް އަޅަން ވާނެއެވެ. ދެން، އޭގެ މައްޗަށް މޭވާ ޒާތުގެ އެއްޗެއްގެ ވަސް ހުންނަ ދިޔާ ސައިބޯނި އަޅާށެވެ. އެއަށްފަހު، އޭގެ މަތިން އެއްޗެއް ނުޖަހައި، ނޫނީ މަތިން ޕްލާސްޓިކް ރެޕް އަޅާފައި ތަނެއްގައި ބަހައްޓާށެވެ. ޕްލާސްޓިކް ރެޕް އަޅާނަމަ ވިދު ތޮރުފަން ވާނެއެވެ. އޭރުން، އުދުހޭ މެހިތައް ގޮސް، މި ތަށީގެ ތެރެއަށް ވެއްޓޭނެއެވެ.\nގެއިން ބޭރުގައި ނަމަ އޮތް އެންމެ ރަނގަޅު ގޮތްތަކަކީ، ބައެއް ޒާތުގެ ގަސް ހެއްދުމެވެ. އެއީ، ދެމެހެއްޓެނިވި ގޮތަކަށްވެސް އޭރުން ވާނެއެވެ. އެގޮތުން، ބޭސިލް، ކުދީނާ، ބޭލީފް އަދި ދުގެތި ގަސް މިއީ ރަނގަޅު ބާވަތްތަކެކެވެ.\nމި ނޫނަސް އެތައް ގޮތަކުން، މެހިން ސަލާމަތް ވެވިދާނެއެވެ. އެހެންނަމަވެސް، މިއީ އެއްވެސް ކެމިކަލެއް ނެތް، ރައްކާތެރި ގޮތްތަކެކެވެ. އަދި، އަގުހެޔޮވެސް ގޮތްތަކެވެ.\nޖޫން 12, 2019 19:04\nބޯކޮށް ދުނގެތި ހެއްދުމުން ގަސްތަކުތެރޭ މަދިރި ވަރަށް ގިނައިން އުޅޭ


ހައްދުފަހަނައެޅި ދެ ފިކުރު! – Shafeeu Abdullah\nހައްދުފަހަނައެޅި ދެ ފިކުރު!\nJuly 24, 2021 ޝަފީޢު ޢަބްދުﷲ\nދީނަށް ފުރައްސާރަ ކުރާ ފިކުރާއި ހައްދުފަހަނައަޅާފައިވާ ތަކްފީރީ ފިކުރަކީ މިހާރު ޤައުމަށް ކުރިމަތިވެފައިވާ ވަރަށް ބޮޑު ނުރައްކަލެކެވެ. ދީނަށް ފުރައްސާރަ ކުރުމާއި ދީނީ ޝިޢާރުތަކަށް މަލާމާތް ކުރުމަކީ ދިވެހިރާއްޖޭގައި މި އޮތް ދީނީ އެއްބައިވަންތަކަން ފުނޑުފުނޑުވެ ދީނީ ވަޙުދަތު ގެއްލިގެންދާ ފަދަ ނުރައްކާތެރި ފިކުރެކެވެ.\nމިއީ ދުނިޔެވީ ނަޒަރަކުންނެވެ. ޤައުމީ ނަޒަރަކުންނެވެ. އުޚުރަވީ ނަޒަރަކުން މިކަން އަދި މިއަށްވުރެ ނުބައި ވެގެން ވޭ ނޫންތޯއެވެ؟ އެެހެނީ، ދީނީ ޝިޢާރުތަކަށް ފުރައްސާރަ ކުރުމަކީ މީހާ މިއްތަލުން ބޭރުވެ ކުފުރުވާނެ ކަމެކެވެ. ހަމަ ބުއްދީގައި ހުރެ، ތިމާއަށް މި ކިޔެނީ ކީކޭ ކަމާއި، ތިމާއަށް މި ފުރައްސާރަ ކުރެވެނީ ދީނުގެ މަތިވެރި ޝިޢާރަކަށް ކަން އެނގޭ ޙާލު އަމިއްލަ އިޚްތިޔާރުގައި އެފަދަ ޖަރީމާއެއް ހިންގައިފި މީހަކީ ކާފަރެއް ކަމާމެދަކު ޢިލްމުވެރިންގެ މެދުގައި ޚިލާފެއް ނެތެވެ. މިއީ ދީނުގައި ވާ ޤަޠުޢީ އިޖުމާޢީ ކަމެކެވެ.\nދީނީ ޤަޠުޢީ އަޙްކާމުތަކާއި ޝިޢާރުތަކަށް ހިތުހުރި ގޮތަކަށް ފުރައްސާރަ ކުރުމަށް ދޫކޮށްފައި ބޭތިއްބުމަކީ ވެސް މުސްލިމް ޙާކިމަކަށް ހުއްދަވެގެން ވާނޭ ކަމެއް ނޫނެވެ. މި ދައްކަނީ އިސްލާމްދީނުގެ ވާހަކައެވެ. މި ދައްކަނީ އިސްލާމީ ރައްޔިތުންތަކެއްގެ މައްޗަށް ވެރި ކުރެވިފައިވާ ވަލިޔުލްއަމްރުގެ ވާހަކައެވެ. ސެކިއުލާރ ޢަލްމާނީ ދައުލަތެއްގައި މިއީ ތަފާތު ކަމެއް ކަމުގައި ވެދާނެއެވެ. އެފަދަ ދައުލަތެއްގައި ހުރިހާ ފިކުރަކަށް ހުރިހާ ކަމަކަށް ޖާގަ ދެވިފައި އޮވެދާނެއެވެ. ނަމަވެސް އިސްލާމީ ދައުލަތެއް މިއާ ތަފާތެވެ. އެހެނީ، އިސްލާމްދީނުގެ ފަސް މަޤާޞިދުގެ ތެރޭގައި ހިމެނޭ އެންމެ އިސް މަޤްޞަދަކީ ދީން ޙިމާޔަތް ކުރުމެވެ. އެހެންކަމުން، ދީނީ ނަޒަރަކުން ބަލާއިރު، އެފަދަ މީހުން ތައުބާވެ އެބައިމީހުން ކުރަމުން އެ އަންނަ ކަންކަން ނުހުއްޓައިފި ނަމަ، މުރުތައްދުވުމާއި އިސްލާމީ މުޖުތަމަޢެއްގައި ފިތުނަ ފަސާދަ އުފެއްދުމާއި މުސްލިމުންގެ ހިތްތަކުގައި ނަފްރަތާއި ޝުބުހައިގެ އަލިފާން ރޯކުރުމުގެ ކުށުގައި މަރުގެ އަދަބު ދިނުން ނޫން ގޮތެއް ނެތް ނަމަ އެކަން ވެސް ޙާކިމާގެ މައްޗަށް ލާޒިމުވެގެންވެއެވެ.\nކަން މިހެން އޮތް އިރު، ހަމައެކަނި، ދީނީ ގޮތުން ހައްދުފަހަނައެޅި ތަކްފީރީ ފިކުރުގެ މީހުންނާ މެދު ހަރުކަށި ފިޔަވަޅު އެޅުމުން މުޖުތަމަޢުގައި މި އޮތް މައްސަލަތަކަށް ޙައްލު ލިބޭނެތޯއެވެ؟ ހަމަ ޔަޤީނުން ވެސް ނުލިބޭނެއެވެ. ހައްދުފަނަހައެޅުން އުފެދިގެން އަންނަ މައިގަނޑު އެއް ސަބަބަކީ ދީނަށް ފުރައްސާރަ ކުރާ މީހުންނަށް އެކަން އެބައިމީހުން ބޭނުން ގޮތަކަށް ބޭނުން މިނަކަށް ކުރުމަށް ފެހި ސިގްނަލް ދެވިފައިވުމެވެ. އެކަންކަމާ މެދު އެކަށީގެންވާ ފިޔަވަޅުތަކެއް އެޅިފައި ނުވުމެވެ. މިއީ ފަރުވާއެއް ކުރާނަމަ، އެކީއެކަށް ފަރުވާ ކުރަން ޖެހޭ ދެ ފިކުރެވެ.\nއިސްލާމްދީނުގައި ހައްދުފަހަނައަޅައި ދިޔުމަކަށް އެއްވެސް ޖާގައެއް ނެތެވެ. އަދި އިސްލާމްދީނުގައި މާތް ﷲ އާއި އެ އިލާހުގެ ރަސޫލާއާއި ދީނީ މަތިވެރި އަޙްކާމުތަކާއި ޝިޢާރުތަކަށް ފުރައްސާރަކޮށް ހަޖޫޖަހަން ވެސް ދޫކޮށްލައިގެން ތިބުމަކަށް ވެސް ޖާގައެއް ނެތެވެ.\n(ނޯޓު: މިއީ 18 ޖޫން 2021 ވަނަ ދުވަހު ނެރުނު “ދީނުގެމަގު”، 24 ވަނަ ޢަދަދަށް ލިޔެފައިވާ ލިޔުމެކެވެ.)


30 billion rufiya ge bodu budget committee in faas koffi | Mihaaru\nއަންނަ އަހަރަށް ލަފާ ކުރާ ބަޖެޓުގެ ތަފްސީލްތައް ހިމެނޭ ފޮތެއް.--ފޮޓޯ: ހުސައިން ވަހީދު/މިހާރު\n30 ބިލިއަން ރުފިޔާގެ ބޮޑު ބަޖެޓު ކޮމިޓީން ފާސްކޮށްފި\n23 ނޮވެމްބަރ 2018 - 20:49 39 comments\nފިނޭންސް މިނިސްޓްރީން ރައްޔިތުންގެ މަޖިލީހަށް 29.6 ބިލިއަން ރުފިޔާގެ ބަޖެޓެއް ހުށަހެޅި ނަމަވެސް، ކޮމިޓީ މަރުހަލާގައި ބަޖެޓަށް ބަދަލު ގެނައިއިރު ބައެއް އިދާރާތަކަށް ބަޖެޓު ބޮޑުކޮށްދީ، ޕަބްލިކް ސެކްޓަ އިންވެސްޓްމަންޓް ޕްރޮގްރާމް (ޕީއެސްއައިޕީ) ގެ ދަށުން މަޝްރޫއުތަކެއް ހިމެނި އެވެ.\nމިއީ މިހާތަނަށް ރާއްޖޭގައި ހުށަހެޅި އެންމެ ބޮޑު ބަޖެޓެވެ. އަދި ރައީސް އިބްރާހިމް މުހައްމަދު ސޯލިހް (އިބޫ) ސަރުކާރުގެ ފުރަތަމަ އަހަރު ހިނގާނެ ކަމަށް ލަފާކޮށް، ހުށަހެޅި ފުރަތަމަ ބަޖެޓުވެސްމެ އެވެ.\nބަޖެޓު އެންމެ ފުރަތަމަ މަޖިލީހަށް ހުށަހެޅީ އާމްދާނީ އާއި ހިލޭ އެހީގެ ގޮތުގައި ދައުލަތަށް 23 ބިލިއަން ރުފިޔާ ލިބޭނެ ކަމަށް ބަލައިފަ އެވެ. އެކަމަކު، ކޮމިޓީން ދިރާސާ ކުރިއިރު، މިހާރު ލަފާކޮށްފައިވާ 23 ބިލިއަން ރުފިޔާއަށް ވުރެ އިތުރަށް، 300 މިލިއަން ރުފިޔާ ލިބޭނެ ކަމަށް ލަފާ ކުރި އެވެ.\nބަޖެޓުގައި އަލަށް ހިމެނި ބައެއް ކަންކަން:\n- ޕީއެސްއައިޕީގެ ބަޖެޓަށް 452 މިލިއަން ރުފިޔާ އިތުރު ކުރި.\n- ފޮރިން މިނިސްޓްރީގެ ބަޖެޓަށް 25 މިލިއަން ރުފިޔާ.\n- ޖުޑިޝަރީގެ ބަޖެޓަށް 37 މިލިއަން ރުފިޔާ. - ހަޔާ އެޑިއުކޭޝަންގެ ބަޖެޓަށް 50 މިލިއަން ރުފިޔާ.\n- ރައްޔިތުންގެ މަޖިލީހުގެ އިދާރާ އަށް 31 މިލިއަން ރުފިޔާ. - ފެމިލީ ޕްރޮޓެކްޝަން އެޖެންސީ އަށް ދެ މިލިއަން ރުފިޔާ.\n- ރައީސުލްޖުމްހޫރިއްޔާ ކަންކޮށްފައިވާ ފަރާތްތަކަށް އިނާޔަތް ދޭން 1 މިލިއަން ރުފިޔާ.\nއަންނަ އަހަރު 23 ބިލިއަން ރުފިޔާ އަށް ވުރެ އިތުރަށް، 300 މިލިއަން ރުފިޔާ އާމްދަނީގެ ގޮތުގައި ލިބޭނެ ކަމަށް ކޮމިޓީން ލަފާ ކުރިއިރު، ބަޖެޓްގައި އަލަށް ހިމެނި ހަރަދުތައް ހިނގާނީ އެ ފައިސާގެ ތެރެއިންނެވެ. އެކަމަކު މިހާރު ބަޖެޓަށް އެކި ގޮތްގޮތުން އަލަށް ހިމެނި ހަރަދުތަކުގެ ސަބަބުން ޑެފިސިޓް މައްޗަށް ހިނގައިދާނެ ކަމަށް ބެލެވެ އެވެ. ބަޖެޓު ހުށަހެޅި އިރު، ބަޖެޓު ޑެފިސިޓްއަކީ 3.7 ބިލިއަން ރުފިޔާ އެވެ.\nބަޖެޓު ދިރާސާ ކުރާ ކޮމިޓީގެ މުގައްރިރު، މަރަދޫ ދާއިރާގެ މެމްބަރު އިބްރާހިމް ޝަރީފް ވިދާޅުވީ ބަޖެޓު ރިޕޯޓު އަންނަ އާދިއްތަ ދުވަހު މަޖިލީހުގެ ތަޅުމަށް ހުށަހަޅުއްވާނެ ކަމަށެވެ. ކޮމިޓީ ރިޕޯޓަށް ބަހުސް ކުރެއްވުމަށް ކޮންމެ މެމްބަރަކަށް ހަތް މިނިޓުގެ ފުރުސަތެއް ދޭން ވަނީ ނިންމައިފަ އެވެ.\nކޮމިޓީން ބަޖެޓު ފާސް ކުރީ މެމްބަރުން ހުށަހެޅުއްވި ބައެއް ރިކޮމަންޑޭޝަންތަކާ ވެސް އެކުގަ އެވެ.\nއެގޮތުން، ބަޖެޓު ކޮމިޓީން ފާސް ކުރި މުހިންމު ބައެއް ރިކޮމަންޑޭޝަންތަކުގެ ތެރޭގައި އިންކަމް ޓެކްސް ނަގަން ކުރަން ޖެހޭ މަސައްކަތްތައް ކުރުމާއި ޑޮމެސްޓިކް އެއާޕޯޓުތަކުގެ މަސައްކަތް ހުއްޓާނުލައި ކުރިއަށް ގެންދިއުމާއި އޮފީސްތަކުގެ ހިންގުން ހަރުދަނާ ކުރުމަށް އޮޑިޓެއް ހެދުމާއި ބޮޑެތި މަޝްރޫއުތައް ދިޔައީ ގާނޫނާ އެއްގޮތަށްތޯ ބަލަން އޮޑިޓެއް ހެދުން ފަދަ ރިކޮމަންޑޭޝަންތައް ހިމެނެ އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުން މި އަހަރަށް ފާސް ކުރީ 27.9 ބިލިއަން ރުފިޔާގެ ބަޖެޓެކެވެ. އެއީ އެމަނިކުފާނުގެ ސަރުކާރުގެ ފަސް އަހަރުގެ މުއްދަތުގައި ހުށަހެޅި އެންމެ ބޮޑު ބަޖެޓެވެ.\nބަޖެޓު ކޮމިޓީގެ ރިޕޯޓު މަޖިލީހުގެ ތަޅުމުގައި ފާސް ކުރާނީ އަންނަ ބުރާސްފަތި ދުވަހު އެވެ.\nއިތުރު ލިޔުންތައް ސަރުކާރު ރައްޔިތުންގެ މަޖިލިސް މަޖިލީހުގެ މެމްބަރުން ދައުލަތުގެ ބަޖެޓް މަޖިލީހުގެ މާލިއްޔަތު ކޮމިޓީ ރައީސް އިބްރާހިމް މުހައްމަދު ސޯލިހް މަޖިލީހުގެ އިގްތިސާދީ ކޮމިޓީ ނައިބު ރައީސް ފައިސަލް ނަސީމް ދައުލަތުގެ ބަޖެޓު 2019


އަޑުގަދަ އިނގިރޭސިން ބަލިކޮށް ބެލްޖިއަމް ގްރޫޕުގެ 1 ވަނައަށްމިކަލް ނޫސް\nމި ވޯލްޑް ކަޕްގައި މޮޅު ކުޅުމެއް ދައްކަމުންދާ ބެލްޖިއަމަށް9ޕޮއިންޓާއެކު ގްރޫޕްގެ 1 ވަނަ. ފޮޓޯ؛ ފީފާ\nއަޑުގަދަ އިނގިރޭސިން ބަލިކޮށް ބެލްޖިއަމް ގްރޫޕުގެ 1 ވަނައަށް\n29 ޖޫޏް 2018, 1:41 |\nމިރޭ ކުޅެވުނު ވޯލްޑް ކަޕް ގްރޫޕް އީ ގެ ފަހު މެޗުގައި އަޑުގަދަ އިނގިރޭސިން 1-0 ން ބަލިކޮށް ބެލްޖިއމް ޓީމުން ވަނީ އެއްވެސް މެޗަކުން ބަލި ނުވެ %100 ރެކޯޑަކާއެކު9ޕޮއިންޓް ހޯދައިގެން ގްރޫޕުން 1 ވަނަ ހޯދާފައެވެ. މިއި އެޓީމުން ބަލި ނުވެ ހަމަކުރި 23 ވަނަ މެޗެވެ.\nބެލްޖިއަމް 1-0 އިނގިރޭސިވިލާތް، ޓިއުނީޝީއާ 2-1 ޕެނަމާ\nމިރޭ ކުޅެވުނު ގްރޫޕް ޖީގެ މެވުން ބެލްޖިއަމް މޮޅުވީ މުހިންމު ގިނަ ކުޅުންތެރިންނަށް އަރާމުކުރަން ފުރުސަތު ދީ ފައެވެ. އެގޮތުން ކެޕްޓަން އެޑިން ހަޒާޑް ވެސް މެޗުގައި ނުކުޅޭއެވެ. ނަމަވެސް އޭނާގެ ކޮށްކޮ ޓޯގަން ހަޒާޑު މެޗުގައި ކުޅުނެވެ. ބެލްޖިއަމުން މޮޅަށް ކުޅުނު މެޗުގެ ހަމައެކަނި ގޯލު ޖެހި ދެވަނަ ހާފުގެ ކުރި ކޮޅުއެވެ. މިމެޗުގައި އިނގިރޭސި ކެޕްޓަން ހެރީކޭން ގެ ބަދަލުކގައި ކުޅުނީ ވާޑީއެވެ.\nމެޗު އެއްވަރު ވެގެން ނިމުނު ނަމަ ފީފާ ފެއަރ ޕްލޭ އުސޫލުގެ ދަށުން އިނގިރޭސި ވިލާތަށް ގްރޫޕުގެ 1 ވަނަ ލިބޭނެއެވެ. މިމެޗަށް ނުކުތް އިރު ވެސް މި ދެޓީމު ވަނީ ދެވަނަ ނުރަށް ކޮލިފައިވެފައެވެ.\nދެވަނަ ބުރުގައި ބެލްޖިއަމް ބައްދަކުރާނީ ޖަޕާނާއި ދެކޮޅަށެވެ. އަދި އިނގިރޭސިން ކުޅެން ޖެހޭނީ ސައުތު އެމެރިކާގެ ވަރުގަދަ ކޮލަމްބިއާ އާއި ދެކޮޅަށެވެ.\nމިގްރޫޕްގައި ދެން ކުޅެވުނީ މުބާރާތުން ކަޓާފައިވާ އެފްރިކާގެ ޓިއުނީޝީއާ އާއި މެދުތެރޭ އެމެރިކާގެ ޕެނަމާއެވެ. މިމެޗު 2-1 ކާމިޔާބުކުރީ ޓިއުނީީޝއާއެވެ. ފުރަތަމަ ހާފުގައި ޓިއުނީޝީއާ ކުޅުންތެރިއެއްގެ އަތުން ބައިކޯލަށް ވަން ގޯލާކާއެކު ޕެނަމާއަށް މެޗުގެ ލީޑު ލިބުނު ނަމަވެސް ފަހަތުން އަރައި ޓިއުނީޝީއާއިން ވަނީ2ގޯލު ޖަހައި ގްރޫޕްގެ3ވަނަ މަގާމު ހޯދާފައެވެ.


Covid Jehey Meehunge Therein Cigarette Boa Meehun Endhumathi Kuraa Minvaru Ithuru! - Vaguthu\nއެޗްޕީއޭ އަށް އޮތީ ޔަގީންކަން، ދުނިޔޭގެ ތަޖުރިބާ ދިމާއިދިކޮޅު - 26 މިނެޓް ކުރިން\n3 ހަފްތާ ކުރިން ( ސެޕްޓެމްބަރު 28, 2021 )\nކޮވިޑް-19 ޖެހޭ މީހުންގެ ތެރެއިން ސިނގިރޭޓް ބޯ މީހުން ހޮސްޕިޓަލްތަކުގައި އެނދުމަތި ކުރާ މިންވަރު އިތުރު ކަމަށް ދިރާސާއަކުން ދައްކައިފިއެވެ.\nއޮކްފޯޑުގެ ޔުނިވާސިޓީން ހެދި މި ދިރާސާ އަކީ ދުންފަތުގެ އިސްތިއުމާލު ކުރާ މީހުންނާއި ކޮވިޑާއި ގުޅިގެން ގިނަ ބަޔަކު ވާހަކަ ތަކެއް ދައްކަމުން އަންނާތީ ހަދާފައިވާ ދިރާސާއެކެވެ.\nއެދިރާސާގައި ބުނެފައިވަނީ ދުންފަތުގެ އިސްތިއުމާލު ނުވަތަ ސިނގިރޭޓް ބޯ މީހުންގެ ތެރެއިން ކޮވިޑް ޖެހޭ މީހުން ހޮސްޕިޓަލުގައި އެނދުމަތި ކުރަން ޖެހޭ މިންވަރު 80 އިންސައްތަ އަށް އިތުރު ކަމަށެވެ.\nކޮވިޑް ފުރަތަމަ ފެތުރެން ފެށި ދުވަސްކޮޅު ދުންފަތުގެ އިސްތިއުމާލު ކުރާ މީހުން އެނދުމަތި ކޮށްގެން ފަރުވާ ދޭ މިންވަރު އެހާ މައްޗެއް ނޫނެނެވެ. އެހެން ނަމަވެސް ފަހަކަށް އައިސް އެފަދަ ފަރާތްތައް ގިނަ ކަމަށް ސައިންސްވެރިން ވަނީ ބުނެފައެވެ.\nމި ދިރާސާ ހަދާފައިވަނީ ކޮވިޑް ބަލީގެ 420،000 މީހުންނަށް ބަލާފައެވެ. އޭގެ ތެރެއިން އެންމެ ގިނައީ ދުންފަތުގެ އިސްތިއުމާލު ކޮށްގެން ހާލު ދެރަވެފައިވާ މީހުން ކަމަށް ދިރާސާގައި ވަނީ ބުނެފައެވެ. އެގޮތުން 14،000 މީހުންގެ ތެރެއިން އެނދުމަތި ކޮށްފައިވާ 51 މީހަކީ ދުންފަތުގެ އިސްތިއުމާލު ކުރާ މީހުން ކަމަށް ދިރާސާގައި ވަނީ ބުނެފައެވެ.\nމި ދިރާސާއަށް ފަހު ސައިންސްވެރިން ބުނެފައިވަނީ ކޮވިޑަކީ އެއީ ފުއްޕާމޭ ހަލާކު ކޮށްލާ ބައްޔެއް ކަމުން މިވަގުތުގެ ބޭނުން އެންމެ ރަނގަޅު ގޮތުގައި ހިފަން ޖެހެނީ ދުންފަތުގެ އިސްތިއުމާލު ކުރުން ހުއްޓާލުމަށް ކަމަށެވެ.\nއިނގިރޭސިވިލާތަށް ބަލާއިރު، އެގައުމުގެ އާބާދީގެ 6.9 މިލިއަން މީހުން ދުންފަތުގެ އިސްތިއުމާލު ކުރެއެވެ. އެހެން ނަމަވެސް އޭގެ ތެރެއިން ދެބައިކުޅަ އެއްބައި މީހުން ވަނީ ކޮވިޑާއި ގުޅިގެން އެކަން ހުއްޓާލާނެ ކަމަށް ބުނެފައެވެ.


BREAKING | Addu In Ithuru 20 Meehaku Covid Ah Fassi Vejje - Vaguthu\nއައްޑޫސިޓީން އިތުރު 20 މީހަކު ކޮވިޑް-19 އަށް ފައްސިވެއްޖެއެވެ.\nއައްޑޫ އިކުއެޓޯރިއަލް ހޮސްޕިޓަލުން ބުނީ، މިއަދުގެ 18:00 އާއި ހަމައަށް އެސިޓީން ފައްސިވެފައިވާ 20 މީހުންގެ ތެރޭގައި ހިމެނެނީ ދިވެހި 17 މީހަކާއި ދެ ބިދޭސީން ކަމަށެވެ.\nއޭގެ ތެރެއިން 12 މީހުންނަކީ ކުރިން ފައްސިވެފައިވާ މީހުންނާއި ގާތުން އެއްތާވެފައިވާ މީހުންނެވެ. އަދި ފްލޫ ކްލިނިކަށް ދައްކައިގެން ހަތް މީހަކު ފައްސިވެފައިވާއިރު، ވަކި ތަރުތީބެއް ނެތި ނެގި ސުންކުން އެކަކު ވަނީ ފައްސިވެފައެވެ. މި ވޭދަނަތަކުގެ ތެރެއިން 16 ވޭދަނައަކީ ހިތަދޫން ފެނިފައިވާ ވޭދަނައެވެ. އަދި ބާކީ ހަތަރު ވޭދަނައަކީ ފޭދޫން ފެނިފައިވާ ވޭދަނައެވެ.\nމިއާއި އެކީ އައްޑޫގައި މިވަގުތު ކޮވިޑަށް ފައްސިވެފައިވާ މީހުންގެ އަދަދު ވަނީ 216 އަށް އަރާފައެވެ. އެއީ ހިތަދޫން ފައްސިވެފައިވާ 112 މީހަކާއި މަރަދޫން 16 މީހެއް، މަރަދޫފޭދޫން 26 މީހެއް، ފޭދޫން 60 މީހަކާއި މީދޫން ދެ މީހެކެވެ.


SunOnline: Samsung in anekkaaves faiyjahaalevey phone thakeh, kureege model thakah vure agu heyo\nސެމްސަންގުން އަނެއްކާވެސް ފަތްޖަހާލެވޭ ފޯނުތަކެއް، ކުރީގެ މޮޑެލްތަކަށް ވުރެ އަގުހެޔޮ\nރުގިއްޔާ މުހައްމަދު މޫސާ 12 Aug 2021, 07:32\nސެމްސަންގުގެ ޒީ ފްލިޕް3(ވ) އަދި ޒީ ފޯލްޑް3-- ފޮޓޯ: ސެމްސަންގް\nސެމްސަންގުން އަނެއްކާވެސް ދެ ގޮތަކަށް ފަތްޖަހާލެވޭ، އާ ދެ ސްމާޓްފޯނު ދައްކާލައިފިއެވެ.\nސެމްސަންގުން އިއްޔެ އޮންލައިންކޮށް ބޭއްވި "އަންޕެކްޑް" ހަފްލާގައި އެ ކުންފުނިން ވަނީ ގެލެކްސީ ޒީ ފްލިޕް3އާއި ގެލެކްސީ ޒީ ފޯލްޑް 3ގެ ނަން ދީފައިވާ ދެ ފޯނެއް ދައްކާލާފައެވެ.\nމިމަހުގެ 27 އިން ފެށިގެން ވިއްކަން ފަށާ އެ ދެ ފޯނުގެ ތެރެއިން ޒީ ފްލިޕް 3ގެ އަގަކީ 999 ޑޮލަރެވެ. އެއީ ފަތްޖަހާލެވޭ ސްމާޓްފޯނެއްގެ އަގު 1،000 ޑޮލަރަށް ވުރެ ދަށް އަގަކަށް ވިއްކާ ފުރަތަމަ ފަހަރެވެ. އަދި ޒީ ފޯލްޑް 3ގެ އަގަކީ 1,799 ޑޮލަރެވެ.\nފަތްޖަހާލެވޭ ސްމާޓްފޯނުތައް 2019 ގައި ތައާރަފް ކުރަން ފެށި އިރު އެ ފޯނުތަކުގެ އަގު އުޅުނީ ގާތްގަނޑަކަށް 2،000 ޑޮލަރުގައެވެ.\nޒީ ފްލިޕް3އަކީ 1990 ގެ އަހަރުތަކުގައި މަޝްހޫރުވި ފްލިޕް ފޯނުތަކާ އެއްގޮތަށް ފަތްޖެހޭ ފޯނެކެވެ. އޭގައި 6.7 އިންޗީގެ ސްމާޓް ސްކްރީނެއް ހަރުކޮށްފައިވާ އިރު، ފަތްޖަހާލުމުން ބޭރަށް ފެންނަން ހުންނަ ފަރާތުގައި ނޮޓިފިކޭޝަންސް ފަދަ މައުލޫމާތު ދައްކައި ދިނުމަށް 1.9 އިންޗީގެ ޑިސްޕްލޭއެއް ހުރެއެވެ.\nސެމްސަންގް ޒީ ފްލިޕް3-- ފޮޓޯ: ސެމްސަންގް\nޒީ ފްލިޕް3އަކީ އޭގެ ކުރިން ނެރެފައިވާ ޒީ ފްލިޕްއަށް ވުރެ ކުޑަ އަދި ވަރުގަދަ ފޯނެކެވެ. އެގޮތުން އޭގައި ހިމަނާފައިވާ ބިއްލޫރި އާއި އެލުމިނިއަމް ކުރިއަށް ވުރެ ވަރުގަދަ ވާނެ ކަމަށް ސެމްސަންގުން ބުންޏެވެ.\nޒީ ފްލިޕް3އާ ހިލާފަށް ޒީ ފޯލްޑް3އަކީ ފޮތެއް ގޮތަށް ލައްޕާލެވޭ ފޯނެކެވެ.\nއެ ފޯނު ލައްޕާފައި އޮންނަ އިރު 6.2 އިންޗީގެ ސްކްރީނެއް ފެންނަން ހުރެ އެވެ. އަދި ފޯނު ހުޅުވާލުމުން 7.6 އިންޗީގެ ޑިސްޕްލޭއެއް ފެންނާނެއެވެ. އެ ފޯނުގެ ފުރަގަހުގައި ހުންނަ ތިން ކެމެރާގެ އިތުރުން ޑިސްޕްލޭގެ ދަށުގައި ފޮރުވާފައިވާ ސެލްފީ ކެމެރާއެއްވެސް ހިމަނާފައިވެއެވެ.\nސެމްސަންގުން ބުނި ގޮތުގައި ޒީ ފޯލްޑް 3ގެ ސްކްރީނުގައި ހަރުކޮށްފައިވާ 'ޕްރޮޓެކްޓިވް ފިލްމު' ޒީ ފޯލްޑް2އަށްވުރެ 80 ޕަސަންޓު މާ ވަރުގަދަ ވާނެއެވެ.\nއަދި އެ ފޯނުގެ ފްރޭމް ހަދާފައި ވަނީ ކުރީގެ މޮޑެލްތަކުގައި ބޭނުން ކުރި އެލުމިނިއަމަށް ވުރެ 10 ޕަސެންޓު ވަރުގަދަ އެލުމިނިއަމްއިން ކަމަށް އެ ކުންފުނިން ފާހަގަ ކުރިއެވެ.\nއެ ދެ ފޯނުގެ އިތުރުން ސެމްސަންގުން ވަނީ އާ ދެ ސްމާޓްވޮޗް ކަމަށްވާ ގެލެކްސީ ވޮޗް4އާއި ގެލެކްސީ ވޮޗް4ކްލެސިކްވެސް ދައްކާލާފައެވެ. އަދި ބޮޑު ތަރުހީބެއް ލިބޭ ގެލެކްސީ ބަޑްސްގެ އިތުރު ވާޝަންއެއްވެސް ނެރެފައެވެ.\nސެމްސަންގް ގެލެކްސީ ވޮޗް4(ވ) އަދި ސެމްސަންގް ގެލެކްސީ ވޮޗް4ކްލެސިކް -- ފޮޓޯ: ސެމްސަންގް\nގެލެކްސީ ވޮޗް 4ގައި ބޭނުން ކުރަނީ ސެމްސަންގާއި ގޫގުލްއިން ގުޅިގެން އުފައްދާފައިވާ "ވެޔާ އޯއެސް 3" ސޮފްޓްވެޔާއެވެ. އެހެންކަމުން އޭގެއިން ދެ ކުންފުނީގެ އެޕްތަކާއި ހިދުމަތްތައް ފެނިގެންދާނެއެވެ.\nމީގެ އިތުރުން އެ ގަޑިތަކުން ހާޓް ރޭޓާއި ހާޓްބީޓް ރިދަމް ރެކޯޑު ކުރެވޭނެއެވެ. އަދި އޭގައި ތަފާތު 100 ފިޓްނެސް ހަރަކާތްތައް ޓްރެކް ކުރެވޭނެ ގޮތް ހަދާފައިވެއެވެ.\nގެލެކްސީ ވޮޗް 4ގެ އަގު 249.99 އަށް އަރާ އިރު ގެލެކްސީ ވޮޗް4ކްލެސިކްގެ އަގު 349.99 ޑޮލަރަށް އަރައެވެ. އަދި ކުރީގެ ގެލެކްސީ ބަޑްސްއަށް ވުރެ މާ ލުއިކޮށް އަދި ކުޑަކޮށް ހަދާފައިވާ ގެލެކްސީ ބަޑްސް2ވިއްކަނީ 149 ޑޮލަރަށެވެ.\nސެމްސަންގް ވޮޗް 4، އެޕަލް ވޮޗާ އެއްހަމައަކަށް\nސެމްސަންގުން އާ ފަތްޖެހޭ ފޯނުތަކެއް ދައްކާލައިފި\nދިރާގާއި ސެމްސަން އިން 60 ގެލެކްސީ ޓެބްލެޓް ހަދިޔާކޮށްފި


''Race'' Ge Film Thah Balaahiyvaa Meehunah Ufaaveri Khabareh - Vaguthu\n''ރޭސް'' ގެ ފިލުމުތައް ބަލާހިތްވާ މީހުންނަށް އުފާވެރި ޚަބަރެއް\nބޮލީވުޑުގެ ފިލުމު ސީކުއަލްތަކުގެ ތެރެއިން ''ރޭސް'' ގެ ފިލްމުތަކަކީ ގިނަ ބަޔަކަށް އެންމެ ކަމުދާ އެއް ފިލުމުތަކެވެ. މި ފިލުމު ސީކުއަލްގެ ތިން ބައެއް މިހާރު ވަނީ ބެލުންތެރިންނާ ހަމައަށް އައިސްފައެވެ.\nރެމޯ ޑި ސޫޒާ ޑައިރެކްޓްކޮށް ސަލްމާން ޚާނާއި، ބޮބީ ޑިއޯލްއާއި، ޖެކުއެލިން ފެނާންޑަޒްއާއި ޑެއިޒީ ޝާހު ފެނިގެން ދިޔަ ރޭސް ތިނަކަށް ފަހު ރޭސް ހަތަރެއްގެ މަސައްކަތް މިހާރު ދަނީ ކުރިއަށެވެ.\nރޭސް 1،2އަދި3ގެ ސްކްރިޕްޓް ލިޔުނު ޝިރާޒް އަހުމަދު މިހާރު ދަނީ ރޭސް4ގެ ސްކްރިޕްޓްގެ މަސައްކަތް ކުރަމުންނެވެ. މި ފިލުމު ޑައިރެކްޓް ކުރާނެ ފަރާތެއް ވަރަށް އަވަހަށް ކަނޑައަޅާނެ ކަމަށް ވެސް ފިލުމުގެ ޕްރޮޑިއުސަރު ރަމޭޝް ތައުރާނީ ބުނެފައިވެއެވެ.\nމި އަހަރުގެ ފަހުކޮޅު ރިލީޒް ކުރުމަށް ކަނޑައެޅިފައިވާ މި ފިލުމު މި ތާރީޚުގައި އެޅުވޭނީ ކޮރޯނާ ވައިރަސްގެ ސަބަބުން އެއްވެސް ހުއްޓުމެއް ނާންނަކަމުގައި ވާ ނަމައެވެ.\nރޭސް4ން ފެނިގެންދާނީ ރޭސް 1 އަދި2ން ފެނިގެން ދިޔަ ސައިފް ޢަލީ ޚާން ނުވަތަ ރޭސް3އިން ފެނިގެން ދިޔަ ސަލްމާން ޚާން ކަމެއް ނިންމާނީ ސްކްރިޕްޓް ލިޔެ ނިމުމުން ކަމަށް ވެސް ފިލުމުގެ ޕްރޮޑަކްޝަން ޓީމުން އިންއާގެ ނޫހަކަށް މަޢުލޫމާތުދިން ފަރާތަކުން ބުނެފައިވެއެވެ.\nރޭސް 1 ގައި މަސައްކަތް ކޮށްފައިވަނީ ސައިފް ޢަލީ ޚާނާއި އަކްޝޭ ކަންނާއާއި އަނިލް ކަޕޫރާއި ކެތުރީނާ ކެއިފް އަދި ބިޕާޝާ ބާސޫއެވެ. ރޭސް2ގައި ސައިފް ޢަލީ ޚާނާއި އެކު ފެނިފައިވަނީ އަނިލް ކަޕޫރާއި، ޖޯން އަބްރަހަމްއާއި ދީޕިކާ ޕާޑުކޯންއާއި ޖެކުއެލިން ފެނާންޑަޒްއާއި އަމީޝާ ޕަޓޭލްއެވެ.\n"ރޭސް 3" ގައި ހަމަނުޖެހޭ ކަންކަން ހުރުމުން ސަލްމާނުގެ ސަޕޯޓަރުން ރުޅިގަދަވެފައި\nސަލްމާނަށް ޤައުމުން ބޭރަށް ނުދެވޭތީ "ރޭސް 3" ގެ ޝޫޓިން ލަސްވެއްޖެ\nޖޫން 28, 2021 14:34\nސަލްމާނު މާ މުސްކުޅި، ސައިފް އޯކޭ! އެހެންނުން އަނިލް ކަޕޫރު ގެ ރޯލުން ސަލްމާން ފެނުނަސް އޯކޭ


ކަސޯޓީ ޒިންދަޖީކީ ނޮވެމްބަރ މަހު ހުއްޓާލަނީ – DhiDaily\nކަސޯޓީ ޒިންދަޖީކީ ނޮވެމްބަރ މަހު ހުއްޓާލަނީ\nކަސޯޓީ ޒިންދަޖީކީ ނޮވެމްބަރ މަހު ހުއްޓާލަން ނިންމާފައިވާކަމަށް އިންޑީއާގެ މީޑިއާ ތަކުން ބުނެފިއެވެ.\nކަސޯޓީ ހުއްޓާލުމަށް ނިންމާފައިވަނީ އެޑްރާމާގެ މުހިއްމު ގިނަ އެކްޓަރުން ތަކެއް ޑްރާމާ ދޫކޮށްލުމާއި ގުޅިގެން ކަމަށް އިންޑީއާގެ މީޑީއާތަކުގައި ވަނީ ރިޕޯޓު ކޮށްފައެވެ. އަދި ގިނަ ތަރިން ޑްރާމާ ދޫކޮށްލުމާއި ގުޅިގެން އެޑްރާމާގެ މަގުބޫލުކަން ވަނީ ވަރަށް ބޮޑުތަނުން ދަށްވެފައެވެ.\nބަލާޖީ ޓެލަފިލްމްސްގެ އޮފިޝަލަކި އިންޑިއާގެ ނޫހަކަށް ދިން އިންޓަވިއު އެއްގައި ބުނެފައިވަނީ ކަސޯޓީ މިހާރު އޮތީ ޓީއާރްޕީ ރޭޓިން އަށް ބަލާ އިރު އެކްތާ އާއި އޭގެ މުޅި ޓީމް ވެސް އެންމެ ހިތްހަމަޖެހޭ ހިސާބުގައި ނޫން ކަމަށާއި، އެހެންވެ ނޮވެމްބަރު މަހުގެ ތެރޭގައި ސިލްސިލާ ނިންމައިލަން މަޝްވަރާތައް ކުރެވެމުން އަންނަ ކަމަށެވެ.\nކަސޯޓީ އާ ބަޔަކާ އެކު ގެނެސްދޭން ނިންމީ ކުރީގެ ސިލްސިލާ ހޯދި ބޮޑު ކާމިޔާބީއާ ގުޅިގެންނެވެ. ކުރީގެ ސިލްސިލާގެ މުހިއްމު ތަރިންނަކީ ޝްވޭތާ ތިވާރީ (ޕްރޭނާ) އާއި ސިޒާން ޚާން (އަނޫރާގް ބާސޫ)، ރޯނިތު ރޯއި (ރިޝަބް ބަޖާޖް) އަދި އުރްވަޝީ ދޮލާކިއާ (ކޮމޮލިކާ) އެވެ. އާ ސިލްސިލާގެ ތަރިންނަކީ އެރިކާ ފެނާންޑޭޒް (ޕްރޭނާ) އާއި ޕާތު ސަމްތާން (އަނޫރާގް)، ކަރަން ޕަޓޭލް/ކަރަން ސިންގް ގްރޯވާ (ބަޖާޖް) އަދި އާމްނާ ޝަރީފް/ހީނާ ޚާން (ކޮމޮލިކާ) އެވެ.\n2018 ވަނަ އަހަރުގެ ސެޕްޓެމްބަރ މަހު ގައި ދައްކަން ފެށި ”ކަސޯޓީ“ ގެ 430 އަށް ވުރެ ގިނަ އެޕިސޯޑް މިހާތަނަށް ގެނެސްދީފައިވެ އެވެ. ކުރީގެ ”ކަސޯޓީ“ އަކީ އަށް އަހަރަށް ދެމިގެން ދިޔަ ސިލްސިލާއެކެވެ. އެގޮތުން 2001-2008 އަށް ގެނެސްދިން ސިލްސިލާގެ 1،423 އެޕިސޯޑް ގެނެސްދިނެވެ.


ތައިލެންޑްގައި ބަހަކާއި ރޭލެއް ޖެހި ނުރައްކާތެރި އެކްސިޑެންޓެއް ހިނގައިފި! | Sandhaanu\nތައިލެންޑްގައި ބަހަކާއި ރޭލެއް ޖެހި ނުރައްކާތެރި އެކްސިޑެންޓެއް ހިނގައިފި!\nއިއްޔެ ހެނދުނު ތައިލެންޑް ގަޑިން 8:00 ޖަހާކަން ހާއިރު ތައިިލޭންޑުގައި ނުރައްކާތެރި އެކްސިޑެންޓެއް ހިނގައިިފިއެވެ. މި އެކްސިޑެންޓް ހިނގާފައިވަނީ ޗަޗޮއެންގ ސާއޮ ޕްރޮވިންސް ގައި ރޭލަކާއި ބަހެއް ޖެހި އެކްސިޑެންޓްވެގެންނެވެ.\nމި އެކްސިޑެންޓް ގައި 17 މީހެއް މަރުވެ 29 މީހަކަށް ވަނީ އެކި ވަރުގެ އަނިޔާ ލިބިފަވެއެވެ.\nތައިލެންޑް އަކީ އާންމުކޮށް މިކަހަލަ އެކްސިޑެންޓްތައް ގިނަ ޤައުމެކެވެ. ގިނައިން ހިނގަނީ ސައިކަލު އެކްސިޑެންޓް ތަކެވެ. ނަމަވެސް ބަސް އެކްސިޑެންޓް ތައް އަންނަނީ މަދުން ނަމަވެސް ހިނގަމުންނެވެ.\nމީގެ އިތުރުން ޗުއްޓީ ނިންމާފަ ބަޔަކު ގޮވައިން އައި ބަހެއް 2018 މާރިޗް މަހު ވަނީ ޑައިރެކްޝަން އޮޅި ގަހަކަށް އަރާފައި ކަމަށް ރިޕޯރޓް ތަކުން ދައްކައެވެ. މިހާދިސާގައި 18 މީހުން މަރުވެ ގިނަ އަދަދެއްގެ މީހުންނަށް އެކި ވަރުގެ އަނިޔާތަކެއް ވަނީ ލިބިފައެވެ.


Anushka aai Viratge campaign inn 11 crore rupees | Mihaaru\nމުނިފޫހިފިލުވުން / ކޮވިޑް-19\nކޮވިޑާ ދެކޮޅަށް ކުރާ މަސައްކަތަށް އަނުޝްކާ އާއި ވިރާޓްގެ ކެމްޕޭނުން 11 ކްރޯޑް ރުޕީސް\n17 މެއި 2021 - 08:02\nކޮވިޑް-19 ގެ ހާލަތު ގޯސްވެފައިވާ އިންޑިއާ އަށް އެހީވާން ބޮލީވުޑްގެ ބަތަލާ އަނުޝްކާ ޝަރުމާ އާއި ފިރިމީހާ، ކްރިކެޓް ތަރި ވިރާޓް ކޯލީ ފައިސާ ހޯދަން ހިންގި "އިން ދިސް ޓުގެދާ" ކެމްޕޭނަށް 11 ކްރޯޑް ލިބި، ކެމްޕޭން ނިންމާލައިފި އެވެ.\nދެމަފިރިންގެ ކެމްޕޭނަށް ލިބުނު ޖުމްލަ އަދަދަކީ 11.39 ކްރޯޑް ރުޕީސް (1.55 މިލިއަން ޑޮލަރު) އެވެ. ކެމްޕޭނުން ލިބުނު ފައިސާ ހަދިޔާކުރާނީ އޮކްސިޖަން ހޯދުމާއި އެ ނޫން ވެސް ކޮވިޑާ ގުޅުން ހުރި ކަންކަމަށް ބޭނުންވާ ތަކެތި ހޯދުމަށެވެ. އެގޮތުން ކެމްޕޭނުން ލިބުނު ފައިސާ ހަވާލުކުރަން ނިންމާފައި ވަނީ "އެކްޓް ގްރާންޓްސް" އަށެވެ.\n#އިންދިސްޓުގެދާ ކެމްޕޭން ނިންމައިލުމަށް ފަހު އާންމުކޮށްފައިވާ ވީޑިއޯއެއްގައި އަނުޝްކާ އާއި ވިރާޓް ވަނީ އާންމުންގެ ފަރާތުން ލިބުނު އެހީ އަށް ވަރަށް ބޮޑަށް ޝުކުރު އަދާކޮށް، މި ހާލަތުގައި ރައްކާތެރިކަމުގެ ފިޔަވަޅުތައް އަޅައިގެން ތިބުމަށް ވެސް ނަސޭހަތްތެރިވެފަ އެވެ.\nއިންޑިއާގައި ކޮވިޑްގެ ހާލަތު ފެބްރުއަރީ މަހުގެ ފަހުކޮޅުން ފެށިގެން ގޯސްވާން ފެށުމާ އެކު އިންޑިއާގެ ވަރަށް ގިނަ ސެލެބްރިޓީން އެކި ގޮތްގޮތުން އެހީވުމުގެ މަސައްކަތްކޮށްފައިވެ އެވެ. އަދި އިންޑިއާ އަށް އެހީވާން ފައިސާ ހަދިޔާކޮށް، ފަންޑްރައިޒިން ކެމްޕޭންތަކެއް ހޮލީވުޑްގެ ބައެއް ފަންނާނުން ވެސް ކުރިއަށް ގެންގޮސްފައިވެ އެވެ.\nއަނުޝްކާ އާއި ވިރާޓްގެ އިތުރުން އިންޑިއާގެ ބަތަލާ ޕްރިޔަންކާ ޗޯޕްރާ އާއި އޭނާގެ އެމެރިކާގެ ފިރިމީހާ ނިކް ޖޯނަސް ވެސް ފައިސާ ހޯދަން "ޓުގެދާ ފޯ އިންޑިއާ" ގެ ނަމުގައި ކެމްޕޭނެއް ފަށާފައިވެ އެވެ. އެ ކެމްޕޭންގެ ފައިސާ ހަދިޔާކުރަނީ ގިވް އިންޑިއާށެވެ.\nބޮލީވުޑް އިންޑިއާ ޗެރިޓީ


ޔޫއޭއީގައި އިސްރާއީލުގެ އެންބަސީއެއް ހުޅުވައިފި - Voice of Meedhoo Voice of Meedhoo\nއިސްރާއީލުގެ އެންބަސީއެއް ޔޫއޭއީގައި ހުޅުވައިފިއެވެ. ޔަހޫދީންގެ އެންބަސީއެއް ޔޫއޭއީގައި ހުޅުވައިދެއްވާފައިވަނީ އިސްރާއީލުގެ އައު ޚާރިޖީ ވަޒީރު ޔައިރު ލަޕީދު އެ ޤައުމަށް ކުރައްވަމުންދާ ދެ ދުވަހުގެ ދަތުރުފުޅުގެ ތެރެއިންނެވެ.\nޔޫއޭއީއަށް ލަޕީދު ކުރައްވަވަމުންދާ ދަތުރުފުޅަކީ އިސްރާއީލާއި ޔޫއޭއީއާ ދެމެދު މިދިޔަ އަހަރުގެ ތެރޭގައި ގުޅުންބަދަހިކުރިފަހުން އިސްރާއީލުގެ ވަޒީރަކު އެ ޤައުމަށް ކުރައްވައި ފުރަތަމަ ދަތުރުފުޅެވެ. ލަފީދުގެ ދަތުރުފުޅަކީ ޚާރިޖީ ގުޅުންތައް ވަރުގަދަކުރުމަށް އިސްރާއީލުގެ އައު ސަރުކާރަށް ލިބޭ ފުރުޞަތެކެވެ.\nޔަހޫދީންގެ އެންބަސީ ހުޅުވުމުގެ ރަސްމިއްޔާތުގައި ވާހަކަދައްކަވަމުން ލަޕީދު ވިދާޅުވީ އަވައްޓެރި ޤައުމުތަކާއެކު ޞުލްޙަވެރި ގުޅުމެއް ބާއްވަން އިސްރާއީލުން ބޭނުންވާކަމަށެވެ. އަދި މެދުއިރުމައްޗަކީ އިސްރާއީލުވެސް ހިމެނޭ ސަރަޙައްދުކަމަށާއި ހުރިހާ ޤައުމަކުން އެކަން ބަލައިގަނެ އެ ޤައުމާއެކު މަޝްވަރާތައް ކުރުމަށް ހުށަހަޅުއްވާކަމަށް އޭނާ ވިދާޅުވިއެވެ.\nއެމެރިކާގެ ކުރީގެ ރައީސް ޑޮނަލްޑު ޓުރަންޕުގެ ސަރުކާރުގެ އެހީތެރިކަމާއެކު ޢަރަބި ގިނަ ޤައުމުތަކަކުންވަނީ ފަލަސްޠީނުގެ ބިންތައް އިސްތިޢުމާރުކޮށްފައިވާ އިސްރާއީލާއެކު ގުޅުންބަދަހިކޮށްފައެވެ. އަބްރަހަމު އެކޯޑުގެ ދަށުން އިސްރާއީލާއެކު ގުޅުން ބަދަހިކުރި ޢަރަބި ޤައުމުތަކުގެ ތެރޭގައި ޔޫއޭއީއާއި މިޞްރާއި ބަޙްރައިނާއި މަޣްރިބާއި އުރުދުންނާއި ސޫދާން ހިމެނެއެވެ. އިސްރާއީލާއެކު ޚާރިޖީ ގުޅުން ބަދަހިކުރުމުގެ އިތުރުން ސަލާމަތީ ދާއިރާއިންނާއި ޖާސޫސީ ދާއިރާއިން ގުޅުން ބަދަހިކުރުމަށްވެސް އެ ޤައުމުތަކުން އެއްބަސްވިއެވެ.\nއިސްރާއީލުގެ ޚާރިޖީ ވުޒާރާއާ ޙަވާލުވެވަޑައިގަތުމަށްފަހު ލަފީދު ކުރެއްވި ފުރަތަމަ ރަސްމީ ދަތުރުފުޅުގައި ޔޫއޭއީގެ ޚާރިޖީ ވަޒީރު ޝައިޚު އަބްދުﷲ ބިން ޒައިދު އަލްނަހްޔާނާ ބައްދަލުކުރައްވައި އަބްރަހަމު އެކޯޑުގެ މައްޗަށް ބިނާކޮށް ޞުލްޙަ ޤާއިމުކޮށް ސަރަޙައްދީ ހަމަޖެހުމާއި ސަލާމަތް އިތުރުކުރުމަށް މަޝްވަރާކުރައްވައިފައިވެއެވެ. އޭގެ އިތުރުން އިޤްތިޞާދީ ދާއިރާއިން ގުޅިގެން މަސައްކަތްކުރުމަށް އެއްބަސްވުމެއްގައި ދެ ޤައުމުންވަނީ ސޮއިކޮށްފައެވެ. އެއީ ދެ ޤައުމުން ގުޅުންބަދަހިކުރިފަހުން ސޮއިކުރި އެފަދަ 12ވަނަ އެއްބަސްވުމެވެ.\nޔޫއޭއީގައި ޔަހޫދީންގެ އެންބަސީއެއް ހުޅުވައިފަނީ އަބޫ ޟާބީގައެވެ. އަދި ދުބާއީގައި ޔަހޫދީންވަނީ ކޮންސޫލޭޓެއް ހުޅުވައިފައެވެ. ޔޫއޭއީއިންވެސްވަނީ އިސްރާއީލުގައި އެންބަސީއެއް ރަސްމީކޮށް ހުޅުވައިފައެވެ.